**МИНИСТЕРСТВО НА ИНОВАЦИИТЕ И РАСТЕЖА**

**УСЛОВИЯ ЗА КАНДИДАТСТВАНЕ**

**за предоставяне на безвъзмездна финансова помощ по**

**Програма „Конкурентоспособност и иновации в предприятията“ 2021-2027**

**Процедура чрез подбор на проектни предложения**

**BG16RFPR001-1.003 „Внедряване на иновации в предприятията“**

Съдържание

[1. Наименование на програмата: 4](#_Toc149636628)

[2. Наименование на приоритета и специфичната цел: 4](#_Toc149636629)

[3. Наименование на процедурата: 4](#_Toc149636630)

[4. Измерения по кодове: 4](#_Toc149636631)

[5. Териториален обхват: 5](#_Toc149636632)

[6. Цели на предоставяната безвъзмездна финансова помощ по процедурата и очаквани резултати: 5](#_Toc149636633)

[7. Индикатори: 7](#_Toc149636634)

[7.1. Индикатори/показатели за резултати и за крайния продукт съгласно програмата: 7](#_Toc149636635)

[8. Общ размер на безвъзмездната финансова помощ по процедурата: 9](#_Toc149636636)

[9. Минимален (ако е приложимо) и максимален размер на безвъзмездната финансова помощ за конкретен проект: 10](#_Toc149636637)

[10. Процент на съфинансиране: 11](#_Toc149636638)

[11. Допустими кандидати: 14](#_Toc149636639)

[11.1 Критерии за допустимост на кандидатите: 14](#_Toc149636640)

[11.2 Критерии за недопустимост на кандидатите: 15](#_Toc149636641)

[12. Допустими партньори (ако е приложимо): 22](#_Toc149636642)

[13. Дейности, допустими за финансиране: 22](#_Toc149636643)

[13.1. Допустими дейности: 22](#_Toc149636644)

[13.2. Недопустими дейности: 35](#_Toc149636645)

[14. Категории разходи, допустими за финансиране: 37](#_Toc149636646)

[14.1. Условия за допустимост на разходите: 38](#_Toc149636647)

[14.2. Допустими разходи: 39](#_Toc149636648)

[14.3. Недопустими разходи: 43](#_Toc149636649)

[15. Допустими целеви групи: 45](#_Toc149636650)

[16. Приложим режим на минимални/държавни помощи: 46](#_Toc149636651)

[17. Хоризонтални политики: 48](#_Toc149636652)

[18. Минимален и максимален срок за изпълнение на проекта (ако е приложимо): 49](#_Toc149636653)

[19. Ред за оценяване на концепциите за проектни предложения: 49](#_Toc149636654)

[20. Критерии и методика за оценка на концепциите за проектни предложения: 49](#_Toc149636655)

[21. Ред за оценяване на проектните предложения: 50](#_Toc149636656)

[21.1. Оценка на административното съответствие и допустимостта: 50](#_Toc149636657)

[21.2. Техническа и финансова оценка: 51](#_Toc149636658)

[22. Критерии и методика за оценка на проектните предложения: 54](#_Toc149636659)

[23. Начин на подаване на проектните предложения/концепциите за проектни предложения: 56](#_Toc149636660)

[24. Списък на документите, които се подават на етап кандидатстване: 57](#_Toc149636661)

[25. Краен срок за подаване на проектните предложения: 65](#_Toc149636662)

[26. Допълнителна информация: 66](#_Toc149636663)

[26.1. Процедура за уведомяване на неуспелите и одобрените кандидати и сключване на административни договори за предоставяне на безвъзмездна финансова помощ: 66](#_Toc149636664)

[27. Приложения към Условията за кандидатстване: 76](#_Toc149636665)

## 1. Наименование на програмата:

Програма „Конкурентоспособност и иновации в предприятията“ 2021-2027

## 2. Наименование на приоритета и специфичната цел:

Приоритет: 1. Иновации и растеж

Специфична цел: RSO1.1. Развитие и засилване на капацитета за научни изследвания и иновации и на внедряването на модерни технологии (ЕФРР)

Приоритет: 2. Кръгова икономика

Специфична цел: RSO2.6. Насърчаване на прехода към кръгова и основаваща се на ефективно използване на ресурсите икономика (ЕФРР)

## 3. Наименование на процедурата:

BG16RFPR001-1.003 „Внедряване на иновации в предприятията“

## 4. Измерения по кодове:

Измерение 1 – Област на интервенция:

009. Научни изследвания и иновационни дейности в микропредприятия, включително изграждане на мрежи (индустриални научни изследвания, експериментално развитие, проучвания за установяване на осъществимостта);

010. Научноизследователски и иновационни дейности в МСП, включително изграждане на мрежи;

011. Научноизследователски и иновационни дейности в големи предприятия, включително изграждане на мрежи.

Горепосочените три области на интервенции (009, 010 и 011) са приложими за проекти[[1]](#footnote-2), в рамките на които ще се внедряват иновации, попадащи в една от следните тематични области на ИСИС: „Информатика и ИКТ”, “Мехатроника и микроелектроника”, “Индустрии за здравословен живот, биоикономика и биотехнологии” и “Нови технологии в креативни и рекреативни индустрии”.

Следващите две области (069 и 075) са приложими за проекти, в рамките на които ще се внедряват иновации, попадащи в тематична област “Чисти технологии, кръгова и нисковъглеродна икономика”.

069. Управление на търговски и промишлени отпадъци: превантивни мерки, мерки за минимизиране, за сортиране, за повторно използване и за рециклиране;

075. Подкрепа за екологосъобразни производствени процеси и ефективно използване на ресурсите в МСП.

Измерение 2 – Форма на финансиране:

01. Безвъзмездни средства.

Измерение 3 — Териториален механизъм за изпълнение и териториална насоченост:

33. Друг подходи — Без целеви територии.

Измерение 7 — Равенство между половете във връзка с ЕСФ+\*, ЕФРР, КФ и ФСП:

03. Полово неутрално.

## 5. Териториален обхват:

Проектите по процедурата следва да бъдат изпълнени на територията на Република България.

Част от дейностите може да се изпълняват извън територията на Република България, включително извън територията на Съюза, при условие че допринасят за целите на програмата/процедурата.

Допуска се ограничени дейности в рамките на проектите да се изпълняват извън държавата членка, включително извън територията на Съюза, при условие че операцията допринася за целите на програмата съгласно чл. 63, пар. 4 от Регламент (ЕС) 2021/1060 на Европейския парламент и на Съвета от 24 юни 2021 година за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика.

**ВАЖНО:** Ефектът от изпълнението на дейностите по проекта следва да е на територията на Република България.

## 6. Цели на предоставяната безвъзмездна финансова помощ по процедурата и очаквани резултати:

**Цел на процедурата:**

Предоставяне на фокусирана подкрепа на българските предприятия за внедряване на продуктови иновации или иновации в бизнес процесите в тематичните области на Иновационна стратегия за интелигентна специализация 2021-2027 г. (ИСИС 2021-2027)[[2]](#footnote-3).

**Обосновка:**

Според класацията Европейско табло за иновации (European Innovation Scoreboard 2022) през 2022 г. България продължава да попада в групата на страните „нововъзникващи иноватори“ с обобщен иновационен индекс от 45,2% от средноевропейското ниво и заема предпоследно място по иновационно представяне сред ЕС-28 (изпреварвайки единствено Румъния). Въпреки наличието на ръст в иновационното представяне на страната с 1,6% спрямо предходната 2021 г. (44,5%), същият е значително по-нисък от средноевропейския ръст от 9,9%. Също така, данните показват, че през 2022 г. представянето на България надхвърля границата от 70% от средноевропейските равнища в едно измерение, т.е. по това измерение страната е постигнала стратегическата цел да премине в групата на „умерените иноватори“. По-конкретно, това измерение е: интелектуални активи (в частта заявки за търговски марки и заявки за промишлен дизайн). Особено слабо е представянето на страната по измеренията финансиране и подкрепа (в частта държавна подкрепа за научноизследователска и развойна дейност на бизнеса), атрактивни изследователски системи (в частта най-цитирани публикации), човешки ресурси (в частта учене през целия живот) и фирмени инвестиции (в частта разходи за иновации на служител и разходи за НИРД в бизнес сектора).

В препоръки на Съвета на Европейския съюз, предоставени през последните години в доклади за България в рамките на Европейския семестър, се констатира, че възможностите на новите бизнес модели в кръговата икономика не се използват в достатъчна степен и управлението на отпадъците продължава да бъде предизвикателство пред българските предприятия[[3]](#footnote-4), както и, че са необходими допълнителни усилия за постигане на целите в областта на климата и енергийния преход[[4]](#footnote-5). Помощта по настоящата процедура е насочена и към подкрепа на мерки по внедряване на иновации в областта на кръговата икономика и въвеждане на иновативни продукти, процеси и бизнес модели, ориентирани към трайно намаляване на ресурсната интензивност в промишлеността.

През настоящия програмен период 2021-2027 г. - стратегиите за интелигентна специализация имат за цел да допринесат за реализиране на кохезионната политика „По-интелигентна Европа чрез иновации и подкрепа за икономическа трансформация и модернизация“, както и за развитието на регионалните икономики и засилването на структурното приспособяване към индустриалната трансформация и цифровизацията. Иновационната стратегия на България (ИСИС 2021-2027) е стратегическата рамка за устойчиво развитие, базирано на научни изследвания и иновации, на териториалния капацитет и амбиции на регионите и на широкото участие на заинтересованите страни. ИСИС 2021-2027, която има характера на тематичното отключващо условие към специфични цели за иновации и умения в рамките на Цел на политиката 1 “По-конкурентоспособна и по-интелигентна Европа чрез насърчаване на иновативна и интелигентна икономическа трансформация и регионална свързаност на ИКТ”, **дефинира пет тематични области,** в които България разполага с конкурентно предимство и капацитет за интелигентна специализация и следва да насочи своите усилия към тяхното ускорено развитие:

1/ Тематична област “Информатика и ИКТ”;

2/ Тематична област “Мехатроника и микроелектроника”;

3/ Тематична област “Индустрии за здравословен живот, биоикономика и биотехнологии”;

4/ Тематична област “Нови технологии в креативни и рекреативни индустрии”;

5/ Тематична област “Чисти технологии, кръгова и нисковъглеродна икономика”.

**Очаквани резултати:**

Очакваните резултати от подкрепата по процедурата се изразяват в нарастване на дела на предприятията, които внедряват продуктови иновации или иновации в бизнес процесите в тематичните области на ИСИС 2021-2027, в резултат на което ще се повиши иновационния им капацитет и конкурентоспособност. В края на изпълнението на проекта следва да е налице внедрена в предприятието продуктова иновация (стока или услуга) или иновация в бизнес процесите, насочена към производство на стоки и предоставяне на услуги.

## 7. Индикатори:

## 7.1. Индикатори/показатели за резултати и за крайния продукт съгласно програмата:

В съответствие с Приоритет: 1. Иновации и растеж, Специфична цел: RSO1.1. „Развитие и засилване на капацитета за научни изследвания и иновации и на внедряването на модерни технологии (ЕФРР)“ и Приоритет: 2. Кръгова икономика, Специфична цел: RSO2.6. „Насърчаване на прехода към кръгова и основаваща се на ефективно използване на ресурсите икономика (ЕФРР)“ от Програма „Конкурентоспособност и иновации в предприятията“ 2021-2027 (ПКИП), проектните предложения по настоящата процедура следва да имат принос към постигането на **следните ПОКАЗАТЕЛИ ЗА РЕЗУЛТАТ** (ако е приложимо):

1) Частни инвестиции, допълващи публичното подпомагане (в т.ч.: безвъзмездни средства, финансови инструменти) – индикатор, приложим **за ВСИЧКИ проектни предложения**;

2) Малки и средни предприятия (МСП), въвеждащи иновация в продукт или процес – индикатор, приложим САМО за кандидати, които са микро-, малки или средни предприятия;

3) МСП, въвеждащи иновация в маркетинга или организацията[[5]](#footnote-6) – индикатор, приложим САМО за кандидати, които са микро-, малки или средни предприятия и изпълнението на проекта води до внедряване на допълваща иновация в маркетинга или организацията;

4) Иновации на МСП, извършвани в МСП – индикатор, приложим САМО за кандидати, които са микро-, малки или средни предприятия, и проектът е насочен към внедряване на иновация, която е собствена разработка на кандидата[[6]](#footnote-7);

5) МСП, въвели продуктова или процесова иновация в област “Чисти технологии, кръгова и нисковъглеродна икономика” на ИСИС – индикатор, приложим САМО за кандидати, които са микро-, малки или средни предприятия, и изпълнението на проекта води до внедряване на иновация в тематична област „Чисти технологии, кръгова и нисковъглеродна икономика“на ИСИС 2021-2027.

Допълнително,в случай че по проекта **се внедрява иновация, за която са предвидени дейности и разходи по защита на правата по индустриална собственост върху нея**, кандидатът следва да попълни съответните данни за целева стойност и за един или повече от следните индикатори:

6) Подадени заявки за патент - индикатор, приложим САМО за кандидати, които са предвидили по проекта дейности и разходи, свързани с подаване на заявка за патент за внедряваната иновация към съответното компетентно ведомство на национално, европейско и/или международно равнище;

7) Заявки за търговска марка и дизайн - индикатор, приложим САМО за кандидати, които са предвидили по проекта дейности и разходи, свързани с подаване на заявка за марка и/или дизайн за внедряваната иновация единствено към Службата на Европейския съюз за интелектуална собственост (EIUPO).

В съответствие с Приоритет: 1. Иновации и растеж, Специфична цел: RSO1.1. „Развитие и засилване на капацитета за научни изследвания и иновации и на внедряването на модерни технологии (ЕФРР)“ и Приоритет: 2. Кръгова икономика, Специфична цел: RSO2.6. „Насърчаване на прехода към кръгова и основаваща се на ефективно използване на ресурсите икономика (ЕФРР)“ от ПКИП, проектните предложения по настоящата процедура следва задължително да имат принос към постигането на **следните ПОКАЗАТЕЛИ ЗА КРАЙНИЯ ПРОДУКТ:**

8) Подпомагани предприятия (в т.ч.: микро-, малки, средни, големи предприятия) – индикатор, приложим **за ВСИЧКИ кандидати и проектни предложения**;

9) Подпомагани предприятия чрез безвъзмездни средства – индикатор, приложим **за ВСИЧКИ кандидати и проектни предложения**.

**ВАЖНО:** Преди попълването на раздел „Индикатори“ от Формуляра за кандидатстване, кандидатите следва ЗАДЪЛЖИТЕЛНО да се запознаят с **Примерните указания за попълване на електронен Формуляр за кандидатстване (Приложение 7**), където е представена подробна информация и насоки относно всеки един от индикаторите и тяхната приложимост за отделните проектни приложения, в зависимост от мястото на изпълнение на проекта (регион в преход или по-слабо развит регион), както и от тематичната област от ИСИС, в която попада внедряваната по проекта иновация (в зависимост от приоритета от ПКИП).

**Във връзка с коректното попълване на приложимите за конкретния проект индикатори, кандидатите следва да се запознаете и с Приложение 8 – Описание на приложимите по процедурата индикатори.**

В случай на погрешно избрани от кандидата индикатори, преди сключването на административния договор Управляващият орган ще извършва служебна корекция, въз основа на информацията, представена във Формуляра за кандидатстване, и становището от независимия оценител, притежаващ експертиза в областта на внедряваната по проекта иновация.

## 8. Общ размер на безвъзмездната финансова помощ по процедурата:

Общият размер на безвъзмездната финансова помощ по процедура чрез подбор на проектни предложения BG16RFPR001-1.003 „Внедряване на иновации в предприятията“ е, както следва:

|  |  |  |  |
| --- | --- | --- | --- |
| **Категория регион** | **Общ размер на безвъзмездната финансова помощ** | **Средства от Европейския фонд за регионално развитие** | **Национално съфинансиране** |
| **Регион в преход[[7]](#footnote-8)** | 29 337 450 лева  15 000 000 евро | 20 536 215 лева  10 500 000 евро | 8 801 235 лева  4 500 000 евро |
| **По-слабо развити региони[[8]](#footnote-9)** | 264 037 050 лева  135 000 000 евро | 224 431 492.50 лева  114 750 000 евро | 39 605 557.50 лева  20 250 000 евро |
| **Общо** | 293 374 500 лева  150 000 000 евро | 244 967 707.50 лева  125 250 000 евро | 48 406 792.50 лева  24 750 000 евро |

**ВАЖНО:** Проектните предложения следва да се изпълнява САМО В ЕДИН от горепосочените две категории региони. В случай че проектът ще се изпълнява едновременно в двете категории региони (кандидатът е посочил места на изпълнение на проекта в регион в преход и в по-слабо развити региони), проектното предложение се отхвърля.

Средният годишен бюджет за държавната помощ по процедурата, попадаща в обхвата на Регламент (ЕС) № 651/2014 на Комисията, не трябва да надхвърля 150 млн. евро.

Предвидено е следното разпределение на бюджета в зависимост от приоритета от ПКИП, тематичната област на ИСИС, в рамките на която попада внедряваната по проекта иновация, категорията[[9]](#footnote-10) на предприятието-кандидат и категорията-регион:

|  |  |  |  |  |
| --- | --- | --- | --- | --- |
| **Тематични области** | **Категорията** | **Регион в преход** | **По-слабо развити региони** | **Общо** |
| **Приоритет 1 „Иновации и растеж**“, **Специфична цел: RSO1.1.**  (За проекти, които внедряват иновация в тематични области:  1. “Информатика и ИКТ”;  2. “Мехатроника и микроелектроника”;  3. “Индустрии за здравословен живот, биоикономика и биотехнологии” и  4. “Нови технологии в креативни и рекреативни индустрии”) | Микро- и малки предприятия | 8 801 235 лева  4 500 000 евро | 79 211 115 лева  40 500 000 евро | 88 012 350 лева  45 000 000 евро |
| Средни предприятия и малки дружества със средна пазарна капитализация | 8 801 235 лева  4 500 000 евро | 79 211 115 лева  40 500 000 евро | 88 012 350 лева  45 000 000 евро |
| Общо | 17 602 470 лева  9 000 000 евро | 158 422 230 лева  81 000 000 евро | 176 024 700 лева  90 000 000 евро |
| **Приоритет 2 „Кръгова икономика“, Специфична цел: RSO2.6.**  (За проекти, които внедряват иновация в тематична област 5. “Чисти технологии, кръгова и нисковъглеродна икономика”) | Микро- и малки предприятия | 5 867 490 лева  3 000 000 евро | 52 807 410 лева  27 000 000 евро | 58 674 900 лева  30 000 000 евро |
| Средни предприятия | 5 867 490 лева  3 000 000 евро | 52 807 410 лева  27 000 000 евро | 58 674 900 лева  30 000 00 евро |
| Общо | 11 734 980 лева  6 000 000 евро | 105 614 820 лева  54 000 000 евро | 117 349 800 лева  60 000 000 евро |

**ВАЖНО:** Единствено микро-, малки или средни предприятия (МСП) могат да заявят подкрепа за проекти, които водят до внедряване на иновация в тематична област “Чисти технологии, кръгова и нисковъглеродна икономика” на ИСИС 2021-2027, по приоритет 2 „Кръгова икономика“ на ПКИП.

**ВАЖНО:** Управляващият орган (УО) си запазва правото да пренасочи свободния (остатъчен) ресурс по категории предприятия (в случай че такъв е наличен) към онези категории, за които не достига предварително определения бюджет. Допълнително, УО си запазва правото при наличие на кандидати, които успешно са преминали етапа на оценка на проектни предложения, но за които не достига финансиране съгласно направеното разпределение на бюджета по приоритети, да осигури допълнителен ресурс от съответния приоритет на ПКИП, без да се надхвърля максималния процент по процедурата, предвиден за региони в преход. Не е допустимо пренасочване на свободен (остатъчен) ресурс (в случай че такъв е наличен) от един приоритет към друг, както и от по-слабо развити региони (извън ЮЗР) към регион в преход (ЮЗР).

## 9. Минимален (ако е приложимо) и максимален размер на безвъзмездната финансова помощ за конкретен проект:

Минималният и максималният размер на заявената безвъзмездна финансова помощ по всеки индивидуален проект, по процедура чрез подбор на проектни предложения BG16RFPR001-1.003 „Внедряване на иновации в предприятията“, са както следва:

|  |  |
| --- | --- |
| **Минимален размер на заявената безвъзмездна финансова помощ** | **Максимален размер на заявената безвъзмездна финансова помощ в зависимост от категорията на предприятието-кандидат** |
| 50 000 лева | **Микро- и малки предприятия:** 500 000 лева |
| **Средни предприятия и малки дружества със средна пазарна капитализация:** 800 000 лева |

**ВАЖНО:** В допълнение, максималният размер на заявената безвъзмездна финансова помощ за индивидуално проектно предложение НЕ следва да надвишава:

- **за микропредприятия: 100%** от реализираните от кандидата средногодишни нетни приходи от продажби за тригодишния период 2020 г., 2021 г. и 2022 г.

- **за малки предприятия: 60%** от реализираните от кандидата средногодишни нетни приходи от продажби за тригодишния период 2020 г., 2021 г. и 2022 г.

- **за средни предприятия и малки дружества със средна пазарна капитализация: 25%** от реализираните от кандидата средногодишни нетни приходи от продажби за тригодишния период 2020 г., 2021 г. и 2022 г.

**Реализираните от кандидата средногодишни нетни приходи от продажби за тригодишния период 2020 г., 2021 г. и 2022 г., се изчисляват по следния начин**: Сборът от стойностите по ред „Нетни приходи от продажби“ (код на реда 15100, кол. 1) от индивидуалните отчети за приходите и разходите за 2020 г., 2021 г. и 2022 г. на кандидата, **делено** на 3.

Стойността на заявената безвъзмездна помощ се попълва в раздел „Бюджет“ от Формуляра за кандидатстване.

В случай че кандидатът е заявил финансиране, което надвишава максимално допустимия размер или процент от реализираните средногодишни нетни приходи от продажби за 2020 г., 2021 г. и 2022 г., оценителната комисия ще извърши корекция в бюджета на проекта.

В рамките на посочения минимален и максимален размер на безвъзмездното финансиране по индивидуалните предложения **са налице и допълнителни ограничения, произтичащи от правилата за държавни/минимални помощи, описани в т. 16** от настоящите условия и в Приложение 3.А към Условията за кандидатстване.

## 10. Процент на съфинансиране:

По настоящата процедура допустимите разходи са обособени в два елемента - Елемент А „Инвестиции“ (задължителен) и Елемент Б „Услуги“ (незадължителен), като процентът на съфинансиране по всеки елемент зависи от избрания режим на помощ, от категорията на предприятието-кандидат и от мястото на изпълнение на проекта.

**1) Процент на съфинансиране при условията на режим „регионална инвестиционна помощ“ съгласно чл. 13 и чл. 14 от Регламент (ЕС) № 651/2014 на Комисията (приложим по Елемент А „Инвестиции“, допустим за ВСИЧКИ кандидати):**

Максималният интензитет (процент) на безвъзмездна финансова помощ при избран режим „регионална инвестиционна помощ“ в зависимост от Картата на регионалните помощи на Република България за периода 2022-2027 г.[[10]](#footnote-11), категорията на предприятието-кандидат[[11]](#footnote-12) и мястото на изпълнение на проекта[[12]](#footnote-13) е, както следва:

|  |  |  |
| --- | --- | --- |
| **Категория на предприятието – кандидат** | **Максимален интензитет на помощта за дейности**  ***извън* ЮЗР (NUTS-2)[[13]](#footnote-14)** | **Максимален интензитет на помощта за дейности**  ***в* ЮЗР (NUTS-2)** |
| Микро- и малки предприятия | 50% | София град (столица): 40%  София област: 45%  Област Благоевград: 45%  Област Перник: 40%  Област Кюстендил: 45% |
| Средни предприятия | 45% | София град (столица): 30%  София област: 45%  Област Благоевград: 45%  Област Перник: 30%  Област Кюстендил: 35% |
| Малки дружества със средна пазарна капитализация | 45% | София град (столица): 20%  София област: 45%  Област Благоевград: 45%  Област Перник: 20%  Област Кюстендил: 25% |

В случай на установено надвишаване на интензитета на помощта, оценителната комисия ще коригира служебно бюджета на проекта до максимално допустимия интензитет при избран режим „регионална инвестиционна помощ“ в зависимост от мястото на изпълнение на инвестицията и категорията на предприятието-кандидат.

В случай че проектът се реализира едновременно в две или повече области в ЮЗР (места на изпълнение) с различен максимално допустим интензитет на помощта, кандидатът следва да разпредели разходите в раздел „Бюджет“ от Формуляра за кандидатстване по места на изпълнение и съобразно приложимия интензитет за съответната област и съответната категория предприятие-кандидат. По настоящата процедура не е допустимо проектното предложение да се изпълнява едновременно в регион в преход (ЮЗР) и в по-слабо развити региони (извън ЮЗР).

**2) Процент на съфинансиране при условията на режим „минимална помощ“ (de minimis) съгласно Регламент (ЕС) № 1407/2013 на Комисията (приложим по Елемент А „Инвестиции“, допустим за ВСИЧКИ кандидати, и/или по Елемент Б „Услуги“, допустим САМО за малки дружества със средна пазарна капитализация):**

Максималният интензитет на безвъзмездна финансова помощ за кандидатите при избран режим „минимална помощ“ (de minimis) е, както следва:

|  |  |
| --- | --- |
| **Категория на предприятието-кандидат** | **Максимален интензитет на помощта** |
| Микро-, малки, средни предприятия и малки дружества със средна пазарна капитализация | 50% |

В случай на установено надвишаване на интензитета на помощта, оценителната комисия ще коригира служебно бюджета на проекта до максимално допустимия интензитет при избран режим „минимална помощ“ (de minimis).

**ВАЖНО:** Общият размер на минималната помощ (de minimis) съгласно Регламент (ЕС) № 1407/2013 не може да надхвърля праговете, посочени в т. 16 от настоящите условия.

**3) Процент на съфинансиране при условията на режим „помощи за иновации в полза на МСП“ съгласно чл. 28, пар. 2, букви а) и в) от Регламент (ЕС) № 651/2014 на Комисията (приложим по Елемент Б „Услуги“ САМО за микро-, малки и средни предприятия):**

|  |  |
| --- | --- |
| **Категория на предприятието-кандидат** | **Максимален интензитет на помощта** |
| Микро-, малки и средни предприятия | 50% |

В случай на установено надвишаване на интензитета на помощта, оценителната комисия ще коригира служебно бюджета на проекта до максимално допустимия интензитет при избран режим „помощи за иновации в полза на МСП“.

За да се изчисли интензитетът на помощта, всички данни се представят в брутно изражение - преди приспадането на данъци и други такси. Помощите, които се предоставят на няколко части (т.е. когато кандидатът предвижда да ползва авансово и/или междинно/и плащане/ия), се сконтират към техния размер към момента на предоставяне. Допустимите разходи се сконтират до тяхната стойност към момента на предоставяне на помощта[[14]](#footnote-15). Лихвеният процент, който се използва за сконтиране, е сконтовият процент, приложим към момента на предоставяне на помощта, в съответствие с чл. 7, ал. 3 от Регламент на Комисията (ЕС) № 651/2014 и чл. 3, ал. 6 от Регламент (ЕС) № 1407/2013 на Комисията от 18 декември 2013 г. Интензитетът на безвъзмездната финансова помощ се изчислява чрез определяне на сконтираната стойност на помощта, изразена като процент от сконтираната стойност на допустимите разходи.

## 11. Допустими кандидати:

### 11.1 Критерии за допустимост на кандидатите:

Допустими по настоящата процедура чрез подбор на проектни предложения са само кандидати, които отговарят на следните критерии:

**1)** Да са **търговци по смисъла на Търговския закон или Закона за кооперациите** или да са еквивалентно лице по смисъла на законодателството на държава-членка на Европейското икономическо пространство.

Клонове на юридически лица, регистрирани в България, **не могат** да участват в процедурата чрез подбор на проектни предложения поради липсата на самостоятелна правосубектност.

В случай че кандидатът е еквивалентно лице на търговец по смисъла на Търговския закон или на Закона на кооперациите съгласно законодателството на държава-членка на Европейското икономическо пространство, с оглед извършване на плащания по настоящата процедура, към датата на сключване на административния договор за предоставяне на безвъзмездна финансова помощ (АДПБФП), кандидатът следва да е регистриран по реда на Закона за търговския регистър и регистъра на юридическите лица с нестопанска цел. С цел избягване на подмяна на оценката, новорегистрираното предприятие следва да бъде дружество по смисъла на Търговския закон с едноличен собственик на капитала - чуждестранното предприятие-кандидат по настоящата процедура.

**2)** Да са **регистрирани не по-късно от 31.12.2020 г.**

**3)** Да са **микро-, малки и средни предприятия** (МСП) по смисъла на чл. 3 и чл. 4 от Закона за малките и средните предприятия (ЗМСП) и Приложение I „Определение за МСП“ към Регламент (ЕС) № 651/2014 на Комисията, или **малки дружества със средна пазарна капитализация** (Small Mid-Caps), съгласно определението, посочено в Приложение 10.

**ВАЖНО: Единствено микро-, малки и средни предприятия (МСП)** могат да заявят подкрепа за проекти, които водят до внедряване на иновация **в тематична област “Чисти технологии, кръгова и нисковъглеродна икономика” на ИСИС 2021-2027.**

**ВАЖНО:** В случай че кандидат предвижда промяна на категорията на предприятието към момента на сключване на АДПБФП и за да може заложените интензитет и размер на безвъзмездна финансова помощ да отговарят на праговете, приложими за съответната категория както към момента на кандидатстване, така и към момента на сключване на договора, то следва да бъде заложен по-ниския интензитет и размер на безвъзмездна финансова помощ. Посоченото е приложимо както за случаите, когато кандидатът предвижда да премине от по-ниска към по-висока категория (например от малко към средно предприятие), така и обратното, от по-висока към по-ниска категория (например от средно към малко предприятие).

Преди сключване на АДПБФП ще се извършва документална проверка както на декларираната от одобрените кандидати на етап кандидатстване категория предприятие, така и на категорията към момента преди сключване на договора. В случай че бъде установена погрешно декларирана категория или преди сключване на договора настъпи промяна в декларираната на етап кандидатстване категория на одобрен кандидат, в резултат на което е налице неспазване на заложени в Условията за кандидатстване правила или ограничения, които водят до заключение, че кандидатът не отговаря на изискванията за бенефициент по настоящата процедура, ще бъде издадено решение за отказ за предоставяне на безвъзмездна финансова помощ.

**4)** Да са реализирали **нетни приходи от продажби за 2022 финансова година** **в зависимост от категорията на предприятието-кандидат**, както следва:

|  |  |
| --- | --- |
| **Категория на предприятието** | **Нетни приходи от продажби за 2022 г.[[15]](#footnote-16)** |
| Микропредприятие | ≥ 100 000 лева |
| Малко предприятие | ≥ 300 000 лева |
| Средно предприятие | ≥ 1 000 000 лева |
| Малко дружество със средна пазарна капитализация | ≥ 2 000 000 лева |

**ВАЖНО**: При определянето на нетните приходи от продажби за 2022 г. се вземат предвид **само данните от индивидуалния** Отчет за приходите и разходите за 2022 г. на предприятието-кандидат, без да се отчитат данните на свързани предприятия и/или предприятия-партньори (ако е приложимо), послужили за определяне на категорията на кандидата.

### 11.2 Критерии за недопустимост на кандидатите:

**1)** Съгласно чл. 25, ал. 2 от Закона за управление на средствата от европейските фондове при споделено управление (ЗУСЕФСУ) и Постановление № 23 от 13 февруари 2023 г. за определяне на детайлни правила за предоставяне на безвъзмездна финансова помощ по програмите, финансирани от Европейските фондове при споделено управление за програмен период 2021 - 2027 г. (ПМС № 23/2023 г.) не могат да участват и безвъзмездна финансова помощ не се предоставя на лица, за които са налице обстоятелства за отстраняване от участие в процедура за възлагане на обществена поръчка съгласно чл. 54 от Закона за обществени поръчки (ЗОП). Кандидатите са длъжни да декларират, че не попадат в някоя от категориите, посочени в чл. 25, ал. 2 от ЗУСЕФСУ и чл. 7 от ПМС № 23/2023 г., чрез Декларацията при кандидатстване (Приложение 2). Потенциалните кандидати **не могат** да участват в процедурата чрез подбор на проектни предложения и да получат безвъзмездна финансова помощ, в случай че:

a) са обявени в несъстоятелност;

б) са в производство по несъстоятелност;

в) са в процедура по ликвидация;

г) са сключили извънсъдебно споразумение с кредиторите си по смисъла на чл. 740 от Търговския закон;

д) са преустановили дейността си;

е) се намират в подобно положение, произтичащо от сходна на горепосочените процедури, съгласно законодателството на държавата, в която са установени;

ж) е установено с влязло в сила наказателно постановление или съдебно решение, нарушение на чл. 61, ал. 1, чл. 62, ал. 1 или 3, чл. 63, ал. 1 или 2, чл. 118, чл. 128, чл. 228, ал. 3, чл. 245 и чл. 301-305 от Кодекса на труда или чл. 13, ал. 1 от Закона за трудовата миграция и трудовата мобилност или аналогични задължения, установени с акт на компетентен орган, съгласно законодателството на държавата, в която кандидатът е установен;

з) са лишени от правото да упражняват определена професия или дейност съгласно законодателството на държавата, в която е извършено деянието;

и) са сключили споразумение с други лица с цел нарушаване на конкуренцията, когато нарушението е установено с акт на компетентен орган;

й) е доказано, че са виновни за неизпълнение на договор за обществена поръчка или на договор за концесия за строителство или за услуга, довело до разваляне или предсрочното му прекратяване, изплащане на обезщетения или други подобни санкции, с изключение на случаите, когато неизпълнението засяга по-малко от 50 на сто от стойността или обема на договора;

к) имат задължения за данъци и задължителни осигурителни вноски по смисъла на чл. 162, ал. 2, т. 1 от Данъчно-осигурителния процесуален кодекс и лихвите по тях, към държавата или към Столична община и към общината по седалището на кандидата, или аналогични задължения съгласно законодателството на държавата, в която кандидатът е установен, доказани с влязъл в сила акт на компетентен орган, и не е допуснато разсрочване, отсрочване и обезпечение на задълженията, или размерът на неплатените дължими данъци или социалноосигурителни вноски е повече от 1 на сто от сумата на годишния общ оборот за последната приключена финансова година, или е повече от 50 000 лева;

л) са изпаднали в неизпълнение на разпореждане на Европейската комисия за възстановяване на предоставената им неправомерна и несъвместима държавна помощ;

м) лицата, които представляват кандидата, са правили опит да:

i) повлияят на вземането на решение от страна на УО, свързано с отстраняването, подбора или възлагането, включително чрез предоставяне на невярна или заблуждаваща информация, или

ii) получат информация, която може да им даде неоснователно предимство в процедурата за предоставяне на безвъзмездна финансова помощ;

н) лицата, които представляват кандидата, са осъждани с влязла в сила присъда за:

i) престъпление по чл. 108а, чл. 159а – 159г, чл. 172, чл. 192а, чл. 194 – 217, чл. 219 – 252, чл. 253 – 260, чл. 301 – 307, чл. 321, 321а и чл. 352 – 353е от Наказателния кодекс;

ii) престъпление, аналогично на тези по горната хипотеза, в друга държава членка или трета страна;

o) за лицата, които представляват кандидата, е налице конфликт на интереси във връзка с процедурата за предоставяне на безвъзмездна финансова помощ, който не може да бъде отстранен;

п) е налице неравнопоставеност в случаите по чл. 44, ал. 5 от ЗОП;

р) е установено, че:

i) са представили документ с невярно съдържание, свързан с удостоверяване липсата на основания за отстраняване или изпълнението на критериите за подбор;

ii) не са предоставили изискваща се информация, свързана с удостоверяване липсата на основания за отстраняване или изпълнението на критериите за подбор.

**ВАЖНО**: Съответствието с посочените в т. 1) обстоятелства, при кандидатстване се декларира от кандидатите в Декларацията при кандидатстване (Приложение 2), а преди сключване на АДПБФП с одобрените кандидати - чрез извършване на съответните служебни и документални проверки.

**2)** С оглед **избягване на припокриването на интервенциите** между Програма „Конкурентоспособност и иновации в предприятията“ 2021-2027, Програмата за развитие на селските райони 2014-2020 (ПРСР), както и Стратегическия план за развитие на земеделието и селските райони в България за периода 2023-2027 г. (СПРЗСР), подкрепа по настоящата процедура не могат да получават кандидати, които са:

- микропредприятия по смисъла на чл. 3-4 от ЗМСП, които имат седалище или клон със седалище на територията на селски район, **и** са заявили за подпомагане дейности по проекта, които ще се осъществяват в община на територията на селските райони в Република България. Списък на общините в обхвата на селските райони на Република България е посочен в Приложение 14 към Условията за кандидатстване.

- предприятия, кандидатстващи за финансиране на дейности за **преработка и/или маркетинг на горски продукти**[[16]](#footnote-17).

**ВАЖНО:** С оглед на горното ограничение и във връзка с код С 16 „Производство на дървен материал и изделия от дървен материал и корк, без мебели; производство на изделия от слама и материали за плетене“ от КИД-2008 на Националния статистически институт (НСИ), следва да се има предвид, че производството на дърва за горене, изделия от корк, слама и материали за плетене, както и производството на пелети (които са част от код С16.29), са недопустими за подкрепа, с изключение на производството на пелети от дървесни отпадъци, получени от индустриалната преработка на дървесина (също част от код С16.29[[17]](#footnote-18)). Недопустим за подкрепа е и код С16.10[[18]](#footnote-19) „Разкрояване, рендосване и импрегниране на дървен материал“ от КИД-2008, с изключение на производството на несглобени дървени паркетни дъски.

- микропредприятия, по смисъла на чл. 3-4 от ЗМСП, осъществяващи инвестиции, свързани с преработка и/или маркетинг на селскостопански продукти в неселскостопански продукти извън Приложение № I към Договора за функционирането на Европейския съюз (Приложение 11), или с производството на памук, в случай че тези инвестиции се осъществяват на територията на селските райони в Република България.

- малки и средни предприятия, по смисъла на чл. 3-4 от ЗМСП, осъществяващи инвестиции, свързани с преработка и/или маркетинг на селскостопански продукти в неселскостопански продукти извън Приложение № I към Договора за функционирането на Европейския съюз (Приложение 11), или с производството на памук, с изключение на хляб, тестени и сладкарски изделия, в случай че тези инвестиции се осъществяват на територията на селските райони в Република България.

- малки дружества със средна пазарна капитализация, осъществяващи инвестиции, свързани с преработка и/или маркетинг на селскостопански продукти в неселскостопански продукти извън Приложение № I към Договора за функционирането на Европейския съюз (Приложение 11), или с производството на памук, с изключение на хляб, тестени и сладкарски изделия, в случай че тези инвестиции се осъществяват на територията на селските райони в Република България.

• предприятия, кандидатстващи за финансиране на икономически дейности, които съгласно КИД-2008 на НСИ (Приложение 12) попадат в сектор С - **раздел 10 „Производство на хранителни продукти” и раздел 11 „Производство на напитки”**, както следва:

- 10.1 „Производство и преработка на месо; производство на месни продукти, без готови ястия”;

- 10.2 „Преработка и консервиране на риба и други водни животни, без готови ястия”;

- 10.3 „Преработка и консервиране на плодове и зеленчуци, без готови ястия”;

- 10.4 „Производство на растителни и животински масла и мазнини”;

- 10.5 „Производство на мляко и млечни продукти”;

- 10.6 „Производство на мелничарски продукти, нишесте и нишестени продукти”;

- 10.83 „Преработка на кафе и чай”, ограничението се отнася само в случаите, когато дейността на кандидата е свързана с производство на билков чай (мента, върбинка, лайка и други)[[19]](#footnote-20);

- 10.84 „Производство на хранителни подправки и овкусители“;

- 10.91 „Производство на готови храни (фуражи) за селскостопански животни”;

- 11.02 „Производство на вина от грозде”;

- 11.03 „Производство на други ферментирали напитки”.

**3)** Не могат да участват в процедурата и да получат безвъзмездна финансова помощ предприятия, кандидатстващи за финансиране на дейности, попадащи в обхвата на **сектор риболов и сектора на рибарството и аквакултурите**[[20]](#footnote-21), които са целева група за подкрепа по Програмата за морско дело, рибарство и аквакултури 2021-2027 г. (ПМДРА).

**4)** Кандидати не могат да участват в процедурата и не могат да получат безвъзмездна финансова помощ, в случай че попадат в **забранителните режими** на Регламент (ЕС) № 651/2014 на Комисията (при избран режим „регионална инвестиционна помощ“ или режим „помощи за иновации в полза на МСП“), Регламент (ЕС) № 1407/2013 на Комисията (при избран режим „минимална помощ” (de minimis)), Регламент (ЕС) № 2021/1060 на Европейския парламент и на Съвета, Регламент (ЕС) 2021/1058 на Европейския парламент и на Съвета от 24 юни 2021 година относно Европейския фонд за регионално развитие и относно Кохезионния фонд, ЗУСЕФСУ и подзаконовата нормативна уредба в областта.

**ВАЖНО:** Информация относно ограниченията, произтичащи от Регламент (ЕС) № 651/2014 на Комисията и Регламент (ЕС) № 1407/2013 на Комисията, е представена в Приложение 3.А към Условията за кандидатстване.

**5)** Не могат да участват в процедурата и да получат безвъзмездна финансова помощ кандидати, за които е **установено с влязъл в сила административен акт наличието на недължимо платени и/или надплатени суми, както и неправомерно получени и/или неправомерно усвоени средства** по проекти, финансирани от предприсъединителните финансови инструменти, оперативните програми, Структурните фондове и Кохезионния фонд на Европейския съюз, европейските земеделски фондове и Европейския фонд за рибарството, Инструмента Шенген и Преходния финансов инструмент, включително от свързаното с тях национално съфинансиране.

**ВАЖНО:** Горепосоченото ограничение касае само вземания произтичащи от недължимо платени и/или надплатени суми, както и неправомерно получени и/или неправомерно усвоени средства по проектни предложения, финансирани от предприсъединителните финансови инструменти, оперативните програми, Структурните фондове и Кохезионния фонд на Европейския съюз, Европейските земеделски фондове и Европейския фонд за рибарството, Инструмента Шенген и Преходния финансов инструмент, които **към момента на кандидатстване и към момента на сключване на административния договор не са изплатени към съответната финансираща институция**. Издаването на акт за установяване на публично държавно вземане само по себе си не е основание за отстраняване на кандидата, ако установеното вземане е погасено.

**6)** Недопустими са кандидати, които попадат в обхвата на чл. 5л от Регламент (ЕС) 2022/576 на Съвета от 8 април 2022 година за изменение на Регламент (ЕС) № 833/2014 относно **ограничителни мерки с оглед на действията на Русия**, дестабилизиращи положението в Украйна.

**ВАЖНО:** По настоящата процедура икономическата дейност, за която се кандидатства (по КИД-2008 на НСИ - Приложение 12), е тази, в рамките на която внедряваната по проекта иновация ще се реализира/предлага на пазара (стока/услуга). Тази дейност следва да бъде посочена в раздел „Данни на кандидата“, поле „Код на проекта по КИД-2008“ от Формуляра за кандидатстване.

***Пример:*** *В случай че изпълнението на проекта води до внедряване на иновация, която попада в тематична област „Мехатроника и микроелектроника”, приоритетна подобласт „Инженеринг, реинженеринг и продължаване на жизнения цикъл на индустриални машини, уреди и системи на база платформа “Индустрия 4.0” и дигитализация и цифрова трансформация на индустриалното производство“ на ИСИС 2021-2027, но същата ще бъде използвана от страна на предприятието за целите на дейността, която реализира/ще реализира във връзка с производството на опаковки от пластмаси, то кодът на проекта по КИД-2008 ще е - 22.22 „Производство на опаковки от пластмаси“.*

Кандидатите следва да обосноват как внедряваната по проекта иновация ще се реализира/използва в рамките на посочения код в раздел „Данни на кандидата“, поле „Код на проекта по КИД-2008“ от Формуляра за кандидатстване[[21]](#footnote-22). Посочената обосновка се представя в рамките на раздел „Допълнителна информация необходима за оценка на проектното предложение“ от Формуляра за кандидатстване. Кандидатите носят отговорност за правилното определяне на кода на проекта, като с оглед постигане на коректност при попълване на информацията могат да се запознаят с Методологията за определяне на код на основна икономическа дейност по КИД-2008 и методологичните бележки по Класификация на икономическите дейности – КИД-2008 (Приложение 12).

В случай че дейността, в рамките на която ще се реализира внедряваната иновация („Код на проекта по КИД-2008“), съвпада с основната или допълнителна икономическа дейност на кандидата, Оценителната комисия ще извършва и служебна проверка въз основа на данни, предоставени от НСИ за 2022 г.

За оценката по част от критериите, включително свързани с внедряваната по проекта иновация, ще бъдат предоставени становища от независими оценители (вкл. международни), които притежават експертиза в съответната област.

**ВАЖНО:** Информацията, посочена в рамките на поле „Код на проекта по КИД-2008“ и раздел „Допълнителна информация необходима за оценка на проектното предложение“ от Формуляра за кандидатстване, е задължителна и служи за проверка на допустимостта на проекта и съответствие с изискванията, посочени в т. 11.2, под. т. 2), 3) и 4) от Условията за кандидатстване. В тази връзка, следва да е налице съответствие между информация, посочена в поле „Код на проекта по КИД-2008“, и тази в раздел „Допълнителна информация необходима за оценка на проектното предложение“ от Формуляра за кандидатстване. В случай на разминаване или погрешно идентифициран „Код на проекта по КИД-2008“, Оценителната комисия ще извършва служебна корекция на полето, като водещо за определяне на кода на проекта ще е становището от независимия оценител, притежаващ експертиза в областта на внедряваната по проекта иновация.

В случай че при оценката се установи, че на база на представената във Формуляра за кандидатстване информация и/или съгласно становището на независимия оценител, икономическата дейност, в рамките на която ще се реализира/предлага на пазара внедряваната иновация, попада сред недопустимите по процедурата сектори/дейности, или във Формуляра за кандидатстване не е представена информация за икономическата дейност, в която попада внедряваната иновация, проектното предложението **ще бъде отхвърлено**.

**ВАЖНО:** Когато кандидатът упражнява едновременно дейност в недопустими сектори и в допустими сектори по настоящата процедура, средства по тази процедура се предоставят само за дейностите в допустимите сектори, като кандидатът следва да води отделна счетоводна отчетност по отношение на приходите, разходите, активите и пасивите, свързани с всяка дейност, която да гарантира отделяне на дейностите, така че дейностите в недопустимите сектори да не се ползват от безвъзмездно финансиране, предоставено по настоящата процедура.

В случай на заявена помощ едновременно за допустим и недопустим сектор, в бюджета на проектното предложение ще бъде извършена служебна корекция за премахване на разходите за дейностите в недопустимия сектор.

В случай че на етап изпълнение бъде установено, че не са спазени изискванията да не се подкрепя недопустима дейност, предоставените средства (в случай на изплатени такива), подлежат на възстановяване.

С оглед горното, кандидатът представя като условие за плащане, индивидуален сметкоплан, утвърден от ръководството на предприятието, с включени в него обособените счетоводни сметки (подсметки), специално открити за проектното предложение. От извлеченията/счетоводните записи по посочените в индивидуалния сметкоплан сметки следва да е видно разграничаването на разходите, така че дейностите в недопустимите сектори да не се ползват от безвъзмездното финансиране по процедурата.

Горепосочените обстоятелства, свързани с допустимостта на проектите, ще бъдат обект на проверка и на етап изпълнение, като за потвърждаването им от бенефициентите могат да бъдат изискани допълнителни документи.

Допълнително, кандидатите следва да имат предвид, че критериите за недопустимост, се прилагат кумулативно с критериите за допустимост по настоящата процедура.

## 12. Допустими партньори (ако е приложимо):

По настоящата процедура чрез подбор на проектни предложения кандидатите участват индивидуално, а не съвместно с партньорски или други организации.

## 13. Дейности, допустими за финансиране:

### 13.1. Допустими дейности:

Проектните предложения по настоящата процедура следва да са в съответствие с принципите по чл. 29, ал. 1 от ЗУСЕФСУ, да спазват изискванията за ефективност, ефикасност и икономичност при разходването на средствата, да водят до постигане на специфичните цели на ПКИП (приложими за процедурата), както и на целите на настоящата процедура, при най-адекватното съотношение между очакваните разходи и ползи.

**I. ДОПУСТИМИ ПРОЕКТИ:**

**1) Проектите трябва да са насочени към внедряване на продуктова иновация или иновация в бизнес процесите (насочена към производство на стоки и предоставяне на услуги)[[22]](#footnote-23), която е собствена разработка на кандидата[[23]](#footnote-24) или на база интелектуални права, придобити от трети лица[[24]](#footnote-25).**

Съгласно **Наръчника от Осло 2018** (Oslo Manual 2018: Guidelines for Collecting, Reporting and Using Data on Innovation, 4th Edition, OECD/Eurostat (2018), © OECD, European Union, 2018) и за целите на настоящата процедура:

***Иновация е*** *нов или подобрен продукт или процес (или комбинация от двете), който значително се различава от предишните продукти или процеси на предприятието и който е предоставен на потенциални потребители (продукт) или е въведен в употреба от предприятието (процес).*

Съгласно посочената дефиниция могат да бъдат разграничени следните **видове иновации**:

**а/ Продуктова иновация** е нова или подобрена стока или услуга, която значително се различава от предишните стоки или услуги на предприятието и е въведена на пазара.

Продуктовите иновации трябва да осигуряват значителни подобрения на една или повече характеристики или експлоатационни спецификации. Това включва добавяне на нови функции или подобрения на съществуващите функции или на потребителската полезност. Съответните функционални характеристики включват качество, технически спецификации, надеждност, дълготрайност, икономическа ефективност по време на употреба, достъпност, улеснение, използваемост и удобство за потребителя. Продуктовите иновации не е необходимо да подобряват всички функции или експлоатационни спецификации. Подобряването или добавянето на нова функция може също да се комбинира със загуба на други функции или спад в някои експлоатационни спецификации. Продуктовите иновации могат да използват нови знания или технологии или да се основават на нови начини на употреба или комбинации от съществуващи знания или технологии.

**б/ Иновация в бизнес процесите** (процесова иновация) е нов или подобрен бизнес процес (или комбинация от двете) на една или повече от една функции, които значително се различават от предишните бизнес процеси на предприятието и са въведени в организацията на дейността на предприятието.

Съгласно Наръчника от Осло 2018 могат да се разграничат **шест типа бизнес процеси[[25]](#footnote-26)**:

**1. Производство на стоки и предоставяне на услуги;**

2. Разпространение и логистика;

3. Маркетинг и продажби;

4. Информационни и комуникационни системи;

5. Администрация и управление;

6. Разработване на продукти и бизнес процеси.

**ВАЖНО:** С оглед на постигане на целите на процедурата, **ще бъдат финансирани САМО проекти внедряващи продуктова иновация или иновация в бизнес процесите (насочена към производство на стоки и предоставяне на услуги** – съгласно т. 1 от посочените по-горе типове бизнес процеси).

**Иновация в бизнес процесите, насочена към производство на стоки и предоставяне на услуги**, са дейности, които превръщат суровините в стоки или услуги, включително инженеринг и свързаните с него технически изпитвания, анализи и сертификационни дейности в подкрепа на производството.

**ВАЖНО:** Изпълнението на проекта може да води и до внедряване на иновация в допълващи бизнес процеси, насочени към: разпространение и логистика, и/или маркетинг и продажби, и/или информационни и комуникационни системи, и/или администрация и управление, и/или разработване на продукти и бизнес процеси, **единствено когато тя е допълваща** спрямо/произтичаща от/необходима за **задължителната** за внедряване продуктова иновация (стока или услуга) или иновация в бизнес процесите (насочена към производство на стоки и предоставяне на услуги). Съответно изпълнението на проекта **не може** да води единствено до внедряване на иновация в допълващи бизнес процеси, насочена към: разпространение и логистика, маркетинг и продажби, информационни и комуникационни системи, администрация и управление, и/или разработване на продукти и бизнес процеси.

**ВАЖНО:** При внедряването на съответната иновация **не трябва да се нарушават чужди права** **върху интелектуална собственост**[[26]](#footnote-27). Ненарушаването на чужди права върху интелектуална собственост се декларира с раздел „Декларация за ненарушаване на чужди права върху интелектуална собственост“ към Декларацията при кандидатстване (Приложение 2). В случай на одобрение на проекта, Декларацията при кандидатстване (Приложение 2) става неразделна част от АДПБФП. В случай че по време на или след изпълнението на проекта възникне съдебен спор, касаещ правата върху интелектуална собственост върху продукта (стоката или услугата)/процеса, внедряван чрез проект по настоящата процедура, то всички съдебни и произтичащи от съдебния спор разходи се поемат от съответния бенефициент. В случай че съдебният спор приключи с влязло в сила съдебно решение за нарушаване на право върху интелектуална собственост от страна на бенефициента, то той е длъжен да възстанови предоставените по настоящата процедура средства със съответната законна лихва.

По процедурата **няма да се приемат за иновации**:

• рутинни промени и модернизации[[27]](#footnote-28);

• обикновена подмяна или разширение на наличните ДМА и ДНА;

• внедряване на продукти, които включват само малки естетически промени без наличието на стойностна промяна на предлаганата стока или услуга;

• приспособяване към изискванията на отделния клиент, които не водят до съществени отлики от предишни продукти;

• концепция, прототип или модел на продукт, който все още не съществува;

• продукти на фирмите за творчески и професионални услуги, изготвени за определени клиенти, като отчети, книги или филми, и др. под.;

• дейности по търговия на дребно, търговия на едро, транспорт и съхранение, насочени към разширяване на обхвата на продуктите, предлагани на клиентите;

• преустановяване на използването на бизнес процес, преустановяване на възлагането на бизнес процес или изтегляне на продукт от пазара;

• промяна, породена от изменението на външно определени цени;

• определяне на нова корпоративна или управленска стратегия.

**ВАЖНО:** Изпълнението на изискването проекта да води до внедряване на продуктова иновация (стока или услуга) или иновация в бизнес процесите (насочена към производство на стоки и предоставяне на услуги), ще бъде проследявано както на етап оценка на проектните предложения, така и на етап изпълнение на проектите. В тази връзка, към момента на приключване на изпълнението на проекта иновацията трябва да бъде внедрена и при подаване на финалния отчет бенефициентът следва ЗАДЪЛЖИТЕЛНО да предостави доказателства[[28]](#footnote-29) в подкрепа на това. При неизпълнение на изискването получената безвъзмездна помощ подлежи на възстановяване, вкл. начислената законна лихва. В допълнение, по преценка на УО, на етап верификация (междинен/финален отчет) на внедрената иновация, външен експерт ще извърши допълнителна проверка с резултат изготвено становище във връзка с одобрение/частично одобрение/неодобрение на представените доказателства относно внедрената иновация. На основание изготвеното становище, УО ще процедира – одобрение/частично одобрение/неодобрение на отчетените дейностите и заявени разходи в конкретния пакет отчетни документи.

**2) Проектите следва да водят до внедряване на продуктова иновация (стока или услуга) или до внедряване на иновация в бизнес процесите (насочена към производство на стоки и предоставяне на услуги), попадаща в обхвата на ЕДНА[[29]](#footnote-30) от изброените по-долу тематични области и подобласти на ИСИС 2021-2027:**

1. Тематична област „Информатика и ИКТ“;

2. Тематична област „Мехатроника и микроелектроника”;

3. Тематична област „Индустрия за здравословен живот, биоикономика и биотехнологии“;

4. Тематична област „Нови технологии в креативните и рекреативните индустрии“;

5. Тематична област „Чисти технологии, кръгова и нисковъглеродна икономика“.

**1.** В рамките на **тематична област „Информатика и ИКТ“** се включват следните приоритетни подобласти:

- ИКТ-базирани услуги и системи; ИКТ подходи в машиностроене, медицина и творчески индустрии и рекреативни индустрии, кръгова и биобазирана икономика, туризъм (във връзка с другите тематични области), вкл. дигитализация на културно-историческо наследство, развлекателни и образователни игри, теле-медицина и теле-грижа и “вградени технологии”;

- 3D дигитализация, визуализация и прототипиране;

- Интернет на нещата (IoT);

- Изкуствен интелект и повишаване на промишления и технологичен капацитет в усвояване на изкуствения интелект;

- големи/свързани данни, геопространствени данни, анализ на данни, обработка на данни (Data processing, Small data science), инструментариум за работа с данни, споделяне, обмен, използване и повторно използване на данни, облачни изчисления (Big Data, Grid and Cloud Technologies), модели за предвиждане, основани на данни; симулация, моделиране и цифрови близнаци;

- комуникационни мрежи, включително безжични сензорни мрежи и безжична комуникация/управление;

- киберфизически системи и цифрови двойници; киберсигурност;

- блокчейн технологии;

- системи и услуги в сферата на финтех;

- технологии за човеко-машинно взаимодействие (Interaction technologies);

- интернет услуги; софтуер като услуга, innovation-as-a-service и everything-as-a-service (SaaS, IaaS и XaaS) и архитектура на услугата; уеб, хибридни и "native" приложения, уеб базирани приложения за създаване и експлоатиране на нови услуги и продукти;

- производства, включително Fabless, особено на създадени в България продукти, устройства и системи.

**2.** В рамките на **тематична област „Мехатроника и микроелектроника”** се включват следните приоритетни подобласти:

- Производство на базови елементи, детайли, възли и оборудване, вграждани като част от мехатронен агрегат или самостоятелно съставляващи такъв агрегат;

- Машиностроене и уредостроене, вкл. части, компоненти и системи, с акцент върху универсална, специализирана, специална/кибер/ и сервизна роботика;

- Разработка и производство на електронни и електромеханични компоненти и модули;

- Инженеринг, реинженеринг и продължаване на жизнения цикъл на индустриални машини, уреди и системи на база платформа “Индустрия 4.0” и дигитализация и цифрова трансформация на индустриалното производство;

- Проектиране, развитие и производство на роботизирани системи за автоматизация в т.ч. и такива с изкуствен интелект; Насърчаване стартирането на серийно производство на български автономни роботи и системи; увеличено внедряване на роботи и автономни технологии в българската промишленост; използване на роботи в секторите с дългосрочен дефицит на кадри като: земеделие, хигиенни дейности, ръчни повторяеми операции и други;

- Разработване, изследване и приложение на системи за технологична роботизация, с акцент на тежки процеси и агресивни среди (заваръчни процеси, леярски системи, обслужване и поддръжка на агресивни и опасни процеси и др.);

- Проектиране и производство на високотехнологични и експортно ориентирани мехатронни продукти с висока добавена стойност вкл. в аеро-космическата индустрия и участие в над-национални производствени вериги; Хибридно валидиране на мехатронни системи чрез виртуални и физически прототипи; Автомобилна и авио-мехатроника;

- Интелигентни системи и уреди, вкл. използващи изкуствен интелект; 3-D моделиране, проектиране и валидиране на компоненти и системи; 3-D принтиране за нуждите на индустрията;

- Биомехатроника; Биоелектроника– моделиране и характеризиране на зарядов пренос и обработка на сигнали в биообекти като протеини, DNA и др. за разработване на градивни елементи и създаване на прототипи на интегрални устройства и сензори;

- Системи и технологии за развитие на Синята икономика;

- Системи и технологии, базирани на мобилност и местоположение;

- Фотоника и технологии за изображения;

- Моделиране (device modeling) на полупроводникови елементи и компоненти, както и схеми и системи, съдържащи конвенционални и неконвенционални субмикронни и наноразмерни устройства – компактни модели, физични модели, поведенчески модели, логически модели, системни модели; Схемно (circuit) проектиране (ECAD), топологично (layout) проектиране (ECAD), технологично проектиране (TCAD) и разработване на интегрални схеми и системи – цифрови, аналогови, смесеносигнални, RF; Проектиране, разработване, изследване, прототипиране и окачествяване на специализирани аналогови и цифроаналогови интегрални схеми (ASIC), включително EMC и ESD защита-върху-чип; Верификация и тестване на полупроводникови интегрални схеми в процеса на разработване и в процеса на производство;

- Виртуални технологии за развитие на нови продукти и процеси, виртуално прототипиране и оптимизация;

- Проектиране, разработване, характеризиране и прототипиране на MEMS устройства и структури за сензори, RF, биомедицински, индустриални, земеделски, фармакология и др. приложения;

- Асемблиране и корпусиране на полупроводникови чипове;

- Анализ на отказите (failure analysis) в интегрални схеми, системи, устройства, модули; Разработване на софтуер за вградени системи (embedded systems), както и софтуерни решения за проектиране (EDA), вкл. с отворен код;

- Синтез и характеризиране на нови материали с приложения в микро- и наноелектрониката;

- Проектиране, разработване и производство на устройства, съоръжения и системи с приложение в полупроводниковите производства; Пилотни линии за експериментиране, разработване и тестване на иновативни процеси, съоръжения и технологии;

- Моделиране, характеризиране, проектиране и разработване на процеси и технологии за преобразуване на събраната енергия (energy harvesting), както и проектиране, прототипиране и производство на такива устройства;

- Разработване, усъвършенстване и адаптиране на подходи, технологии за ускоряване на разработването на квантови чипове.

**3.** В рамките на **тематична област „Индустрия за здравословен живот, биоикономика и биотехнологии“[[30]](#footnote-31)** се включват следните приоритетни подобласти:

- Методи за чисто производство, съхранение, преработка и достигане до крайния потребител на специфични български съставки, средства и продукти (вкл. кисело мляко, мед и пчелни продукти, хляб, вино, млечни и месни продукти, етерични масла, бира, билки и билкови продукти, козметични средства и продукти);

- Производство на инструменти, оборудване, консумативи за медицинска и дентална диагностика и терапия и/или участие в над-национална производствена верига;

- Персонална медицина, диагностика и индивидуална терапия, лечебни и лекарствени форми и средства;

- Медицински и лечебен туризъм с акцент върху възможностите за персонализация (немасов, а персонален туризъм);

- Биотехнологии с пряко приложение за здравословен начин на живот;

- Въвеждане на иновативни методи в селското стопанство и рибовъдството, без използване на химически препарати за борба с вредители и торене;

- Приложение на нови методи и технологии в устойчивото ползване на речни и морски ресурси;

- Синя и зелена биобазирана икономика;

- Индустриални биотехнологии;

- ИКТ с приложение в тематичната област;

- Ин витро, тъканно инженерство и регенеративна медицина;

- Фотоника и технологии за изображения, екрани и технологии за дисплей.

**4.** В рамките на **тематична област „Нови технологии в креативните и рекреативните индустрии“** се включват следните приоритетни подобласти:

- Културните и творческите индустрии, вкл. дигитализация (според дефиниция на ЕК: архитектура, архивно дело и библиотекарство, артистично занаятчийство, аудио-визуални форми (филми, ТВ, видео игри и мултимедия), културно наследство, дизайн, вкл. моден дизайн, фестивали, музика, сценични и визуални изкуства, издателска дейност, радио);

- Компютърни и мобилни приложения и игри с образователен, маркетинг и/или развлекателен характер;

- Производство на стоки и съоръжения с пряко приложение в тези сфери (напр. национални (регионални) носии, велосипеди, стени за катерене и др. стоки и услуги за алтернативни и екстремни спортове и туризъм, костюми, декори, материали за исторически възстановки, специализирана екипировка и оборудване, печатни издания).

**5.** В рамките на **тематична област „Чисти технологии, кръгова и нисковъглеродна икономика“** се включват следните приоритетни подобласти:

- Иновации в областта на производството, съхранение, спестяване, ефективно разпределение и потребление на енергия, вкл. от различни възобновяеми енергийни източници;

- Създаване на съвременни информационни комплекси за автономни енергийни системи;

- Водород - базирани технологии: производство на водород с акцент върху зеления водород, съхранение, транспорт и използване на водорода в индустрията, енергетиката, транспорта и бита;

- Разработване на иновативни устойчиви технологии за интегриране на водород в промишлени процеси, особено тези, които са по-трудни за декарбонизация, като стомана, цимент и стъкло;

- Разработване и внедряване на технологии свързани с устойчивата мобилност (батерийна и водородна), базирана на водород и други алтернативни горива, свързана инфраструктура и еко-мобилността;

- Технологии за ефективно използване на ресурсите, за намаляване съдържанието на опасни вещества, за използване на алтернативни суровини и материали, за удължаване живота на продуктите и използването им в други производства и услуги;

- Безотпадни технологии и методи за включване на отпадъчни продукти и материали от производства в други производства и услуги.

**ВАЖНО: Единствено микро-, малки и средни предприятия (МСП)** могат да заявят подкрепа за проекти, които водят до внедряване на иновация **в тематична област “Чисти технологии, кръгова и нисковъглеродна икономика” на ИСИС 2021-2027.**

**ВАЖНО:** Във връзка с горепосочените изисквания за допустимост на проектите по т. 13.1, подточки I.1) и I.2) от Условия за кандидатстване, в рамките на раздел „Финансова информация – кодове по измерения“, поле „Тематични области и приоритетни подобласти на ИСИС“ от Формуляра за кандидатстване, кандидатите следва да изберат ЕДИН от приложимите варианти, отчитайки спецификата на внедряваната по проекта иновация. В случай че внедряваната по проекта иновация попада в повече от една област и/или подобласт на ИСИС 2021-2027, за целите на настоящата процедура, кандидатът следва да избере само една област и една подобласт на ИСИС като водеща.

Допълнително, във Формуляра за кандидатстване, в раздел „Допълнителна информация необходима за оценка на проектното предложение“, кандидатите следва да обосноват съответствието на внедряваната иновация с посочената в поле „Тематични области и приоритетни подобласти на ИСИС“ от Формуляра за кандидатстване.

В тази връзка, следва да е налице съответствие между информация, посочена в поле „Тематични области и приоритетни подобласти на ИСИС“ в раздел „Финансова информация – кодове по измерения“ и съответното поле в раздел „Допълнителна информация необходима за оценка на проектното предложение“ от Формуляра за кандидатстване. В случай на разминаване или погрешно идентифицирана тематична област и подобласт от ИСИС, Оценителната комисия ще извършва служебна корекция на поле „Тематични области и приоритетни подобласти на ИСИС“, като водещо за определяне на коректната област и подобласт на ИСИС ще е становището на независимия оценител, притежаващ експертиза в областта на внедряваната по проекта иновация.

В случай че след проверката се установи, че не може да се определи тематичната област и подобласт на ИСИС 2021-2027, в която попада внедряваната иновация, или, че иновацията не попада в нито една от петте приоритетни тематични области на ИСИС, или ако се налага служебна промяна на областта на ИСИС, в резултат на която се нарушават условията за допустимост на съответния кандидат/проект, **проектното предложение може да бъде отхвърлено**.

**3) В случай че се изпълняват при условията на режим „регионална инвестиционна помощ“ (Елемент А „Инвестиции“) допустими за подкрепа са само проектни предложения, които имат за свой основен предмет осъществяването на ЕДНА от следните първоначални инвестиции[[31]](#footnote-32) в материални и нематериални активи:**

**- създаване на нов стопански обект;**

**- увеличаване на капацитета на съществуващ стопански обект;**

**- диверсификацията на продукцията на даден стопански обект с продукти или услуги, които той не е произвеждал или предлагал до този момент[[32]](#footnote-33);**

**- основна промяна в целия производствен процес на продукта(ите) или цялостното предоставяне на услугата(ите), засегнати от инвестицията в стопанския субект[[33]](#footnote-34).**

**ВАЖНО:** Кандидати, които са „**малки дружества със средна пазарна капитализация**“, **И** проектът се изпълнява при условията на **режим „регионална инвестиционна помощ“** (по Елемент А „Инвестиции“), **И** са с **място на изпълнение на проекта в ЮЗР** (NUTS-2), е допустимо да изпълняват **ЕДИНСТВЕНО** дейности, които имат за свой основен предмет осъществяването на „**първоначална инвестиция, която създава нова икономическа дейност**“[[34]](#footnote-35), свързана със:

- **създаването на нов стопански обект ИЛИ**

**- диверсификацията на дейността на даден стопанския обект, при условие че новата дейност не е същата или сходна с дейността, извършвана преди това от него**[[35]](#footnote-36).

**Подробна информация относно допустимите категории първоначални инвестиции, в случаите на избран режим „регионална инвестиционна помощ“ съгласно изискванията на Регламент (ЕС) № 651/2014, е представена в Приложение 3.А към Декларацията за държавни/минимални помощи (Приложение 3) към Условията за кандидатстване.**

**ВАЖНО:** За проектни предложения, които ще бъдат изпълнени при условията на режим „регионална инвестиционна помощ“, в раздел „Допълнителна информация необходима за оценка на проектното предложение“ от Формуляра за кандидатстване, следва **задължително** да бъде представена информация, обосноваваща в коя от гореизброените допустими категории първоначална инвестиция попадат дейностите, планирани за изпълнение от кандидата.

Препоръчително е един проект да попада САМО В ЕДНА от посочените по-горе категории първоначални инвестиции. Въпреки това, в случай че предвидените за изпълнение дейности **попадат едновременно в повече от една от гореизброените допустими категории първоначални инвестиции, то следва задължително да се определи ЕДНА ОТ ТЯХ КАТО ВОДЕЩА** и да се представи информация за съответната категория „първоначална инвестиция“ в раздел „Допълнителна информация необходима за оценка на проектното предложение“ от Формуляра за кандидатстване.

**4) Проектите следва да водят до постигане на целта на процедурата.**

**5) Проектите следва да се изпълняват на територията на Република България.**

Допълнителна информация относно териториалния обхват на изпълнение на проектите е представена в т. 5 от настоящите условия.

**6) Проектите следва да са в съответствие с хоризонтални принципи, заложени в чл. 9 на Регламент (ЕС) 2021/1060 на Европейския парламент и на Съвета, както и с принципа за „ненанасяне на значителни вреди“.**

Допълнителна информация относно спазването на хоризонталните принципи и принципа за „ненанасяне на значителни вреди“ е представена в т. 17 от настоящите условия. Съответствието с посочените хоризонтални политики ще бъде проследявано както на етап оценка на проектните предложения, така и на етап изпълнение на проектите.

**II. ДОПУСТИМИ ДЕЙНОСТИ:**

Допустими по настоящата процедура са проектни предложения, включващи следните дейности:

**ЕЛЕМЕНТ А „Инвестиции“ (задължителен):**

**Дейност 1. Внедряване на продуктова иновация (стока или услуга) или иновация в бизнес процесите посредством придобиване на машини, съоръжения и оборудване, представляващи дълготрайни материални активи (ДМА).**

**Дейност 2. Внедряване на продуктова иновация (стока или услуга) или иновация в бизнес процесите посредством придобиване на специализиран софтуер (вкл. разработване), патенти, лицензи, „ноу хау” и др., представляващи дълготрайни нематериални активи (ДНА).**

При придобиване на специализиран софтуер посредством разработването му, следва да бъдат спазени всички авторски права и приложими лицензи. УО ще проследява както за наличието на крайния програмен продукт, така и за наличието на програмния код и бележки към изданието (release notes).

**ВАЖНО:** Проектните предложения могат да включват само ЕДНА или и ДВЕТЕ допустими дейности по задължителния Елемент А „Инвестиции“. Допустимо е в рамките на горепосочените две дейности да бъде включено и внедряване на иновация в допълващи бизнес процеси, насочени към: разпространение и логистика и/или маркетинг и продажби, и/или информационни и комуникационни системи, и/или администрация и управление, и/или разработване на продукти и бизнес процеси, **единствено когато тя е допълваща** спрямо/произтичаща от/необходима за **задължителната** за внедряване продуктова иновация (стока или услуга) или иновация в бизнес процесите (насочена към производство на стоки и предоставяне на услуги). В тези случаи кандидатите **не следва** да описват допълващите видове иновации като самостоятелна дейност във Формуляра за кандидатстване, а следва (ако е приложимо) да ги опишат като част от посочените по-горе два вида допустими дейности.

Кандидатите следва да разпишат допустимите дейности по начин, от който да е видно как конкретните активи, заложени за придобиване в бюджета на проекта (раздел „Бюджет“ от Формуляра за кандидатстване), ще доведат до внедряване на продуктова иновация (стока или услуга) или иновация в бизнес процесите (насочена към производство на стоки и предоставяне на услуги). Изпълнението на очакваните резултати от дейността ще бъде проследявано на етап изпълнение, като по преценка на УО, на етап верификация (междинен/финален отчет) на доставените активи, независим експерт ще извърши допълнителна проверка с резултат изготвено становище във връзка с одобрение/частично одобрение/неодобрение на представените доказателства относно приноса на активите за внедряване на описаната иновация. Следва да се има предвид, че придобиването на активи не може да бъде залагано като резултат от изпълнението на дейностите.

**ВАЖНО:** По Елемент А „Инвестиции“ (задължителен) кандидатите **избират ЕДИН** **измежду приложимите режими на държавна/минимална помощ**, като дейностите по настоящия Елемент А могат да бъда изпълнявани по преценка на кандидата:

**1)** при условията и праговете за „**регионална инвестиционна помощ**“ съгласно чл. 13 и чл. 14 от Регламент (ЕС) № 651/2014 на Комисията

**ИЛИ**

**2)** при условията и праговете за **„минимална помощ“ (de minimis)** съгласно Регламент (ЕС) № 1407/2013 на Комисията.

**ЕЛЕМЕНТ Б „Услуги“ (незадължителен):**

**Дейност 1. Защита на правата по индустриална собственост върху внедряваната иновация.**

**Защитата на правата по индустриална собственост върху внедряваната иновация** включват дейности, свързани със заплащане на такси за заявяване и регистрация на права по индустриална собственост върху внедряваната по проекта иновация пред съответното компетентно ведомство на национално, европейско и/или международно равнище.

**ВАЖНО:** Горепосочените дейности за услуги по т. 1 са допустими САМО за периода на изпълнение на проекта и САМО в случай че са свързани със заплащане на такси за заявяване и регистрация на **собствените права** по индустриална собственост за иновацията, внедрявана по проекта. По настоящата процедура не са допустими дейности по поддържане действието на вече защитени пред компетентното ведомство собствени правата по индустриална собственост върху внедряваната иновация.

**Дейност 2. Консултантски и помощни услуги в подкрепа на иновациите[[36]](#footnote-37).**

**2.1) Консултантските услуги в подкрепа на иновациите** включват дейности за услуги, извършени от правоспособен представител по индустриална собственост, свързани със защита на индустриална собственост на национално, европейско и/или международно равнище, вкл. проучвания (за „състояние на техниката“, „новост“, „изобретателска стъпка“ и „техническа приложимост“)[[37]](#footnote-38), свързани с внедряваните по проекта иновативни продукти/процеси.

**ВАЖНО:** Дейностите за услуги по т. 2.1) са допустими, САМО в случай че са свързани със защита на **собствените права** по индустриална собственост за иновацията, внедрявана по проекта.

**2.2)** **Помощните услуги в подкрепа на иновациите** включват:

**а)** дейности за осигуряване на достъп до бази данни и библиотеки, които да бъдат използвани във връзка с подобряването на внедрявания по проекта продукт (стока или услуга) или бизнес процес;

**ВАЖНО:** Дейностите за осигуряване на бази данни и библиотеки са допустими САМО за периода на изпълнение на проекта, като кандидатът задължително следва да представи информация и обосновка при описанието на проектната дейност във Формуляра за кандидатстване, за която ще е нужно използването на горепосочените помощни услуги по буква а) на настоящата т. 2.2) „Помощните услуги в подкрепа на иновациите“. Посочените обстоятелства ще бъдат проверени и на етап изпълнение на проекта.

**б)** дейности за осигуряване на услуги от лаборатории[[38]](#footnote-39) за провеждане на изследвания, измервания и изпитвания.

**ВАЖНО:** Дейностите по Елемент Б „Услуги“ (незадължителен) се изпълняват **в зависимост от категорията на предприятието-кандидат**, както следва:

**1)** при условията и праговете за **„помощи за иновации в полза на МСП“** съгласно чл. 28, пар. 2, букви а) и в) от Регламент (ЕС) № 651/2014 на Комисията – **приложим САМО за кандидати, които са микро-, малки или средни предприятия**,

**ИЛИ**

**2)** при условията и праговете за **„минимална помощ“ (de minimis)** съгласно Регламент (ЕС) № 1407/2013 на Комисията – **приложим САМО за кандидати, които са малки дружества със средна пазарна капитализация**.

**ВАЖНО:** Кандидатите за безвъзмездна финансова помощ могат да представят проектни предложения, включващи дейности **само по Елемент А „Инвестиции“ или комбинация от двата елемента**, като включването на дейности по Елемент А е задължително. Включването в проекта само на дейности по Елемент Б „Услуги“ е недопустимо по настоящата процедура.

**ВАЖНО:** Всички дейности, включени в проектните предложения, следва да са необходими и пряко свързани с внедряваните иновации. При описание на дейностите във Формуляра за кандидатстване, сформирането на екип по проекта, провеждането на процедура за избор на изпълнител, изборът на изпълнител и т.н. не следва да са обособени като отделни дейности, а да са част от описанието/методологията за изпълнение на посочените по-горе дейности.

**ВАЖНО:** С оглед потвърждаване на ефективното и добросъвестно изпълнение на дейностите по проекта, Управляващият орган ще извършва проверки съгласно чл. 74 от Регламент (ЕС) № 2021/1060, вкл. може да се използват и външни експерти в областта на внедряваната по проекта иновация, чрез което да може да се потвърди отчетените по проекта резултати, вкл. и че извършените от страна на кандидата дейности и разходи са пряко свързани с дейността по внедряване на иновацията, обект на подкрепа.

### 13.2. Недопустими дейности:

Недопустими по процедурата са следните видове дейности:

* дейности, чието изпълнение е започнало[[39]](#footnote-40) преди подаване на проектното предложение;
* дейности, извършени след изтичане на крайния срок за изпълнение на дейностите по проекта;
* дейности, които вече са финансирани от други публични източници;
* дейности, за които не са заявени разходи в бюджета на проектното предложение;
* с цел гарантиране в максимална степен спазването на принципа за „ненанасяне на значителни вреди“[[40]](#footnote-41), по процедурата няма да се подкрепят:

i) дейностите и активите, свързани с изкопаеми горива, включително използване надолу по веригата;

ii) дейностите и активите по схемата на ЕС за търговия с емисии;

iii) дейностите и активите, свързани със сметища, инсталации за изгаряне на отпадъци и заводи за механично-биологично третиране;

iv) дейностите и активите, при които дългосрочното обезвреждане на отпадъци може да причини вреда на околната среда.

* дейности по придобиване от трети лица на права по интелектуална собственост върху иновацията, внедрявана по проекта;
* дейности за придобиване на ДМА и/или ДНА втора употреба;
* дейности по закупуване и/или доставка на ресурси за производство, имащи характер на стоково-материални запаси (суровини, материали, полуобработени компоненти, консумативи за производството, резервни части);
* дейности, свързани с наемането на ДМА и ДНА;
* дейности за закупуване на компютърно оборудване и софтуер за административни нужди на предприятието-кандидат;
* дейности, свързани с разработване и/или въвеждане на базирани на ИКТ системи и софтуерни приложения за управление на бизнес процесите в предприятията (напр. ERP системи, CRM системи, MOM/MES системи и др.);
* дейности по използване на софтуер като услуга (SaaS);
* дейности по поддържане действието на вече защитени пред компетентното ведомство собствени правата по индустриална собственост върху внедряваната иновация;
* дейности по извършване на строително-монтажни работи (СМР);
* дейности по извършване на реклама – включително и не само публикуване на обяви в периодични издания, изработка, разпространение и излъчване на рекламни спотове (радио и телевизионни) и др.;
* дейности по извършване на консултантски услуги за разработване на проектното предложение;
* дейности по извършване на консултантски, юридически и счетоводни услуги от общ характер, с изключение на дейностите за защита на индустриална собственост на национално, европейско и/или международно равнище и ползване на необходимата за това експертна помощ (попадащи в обхвата на допустимите дейност 1 и дейност 2 по Елемент Б „Услуги“);
* дейности по закупуване или наемане на транспортни средства и съоръжения[[41]](#footnote-42);
* дейности по закриване на неконкурентоспособни въглищни мини;
* дейности по закупуване на земя и сгради;
* дейности по извеждането от експлоатация или изграждането на атомни електроцентрали;
* дейности по извършване на инвестиции за постигане на намаляване на емисиите на парникови газове от дейности, посочени в Приложение I към Директива 2003/87/ЕО (Приложение 15.3)[[42]](#footnote-43);
* дейности по производството, преработката и продажбата на тютюн и тютюневи изделия;
* дейности по извършване на инвестиции в летищна инфраструктура;
* дейности по извършване на инвестиции за обезвреждане на отпадъците в депа за отпадъци, с изключение на инвестициите за извеждане от експлоатация, преобразуване или обезопасяване на съществуващи депа, при условие че тези инвестиции не увеличават капацитета им;
* дейности по извършване на инвестиции за увеличаване на капацитета на съоръжения за третиране на остатъчни отпадъци, с изключение на инвестициите в технологии за оползотворяване на материали остатъчни отпадъци за целите на кръговата икономика;
* дейности по извършване на инвестиции, свързани с производството, преработката, транспорта, разпространението, съхранението или изгарянето на изкопаеми горива, с изключение на: (1) замяната на отоплителни системи на твърди изкопаеми горива, а именно въглища, торф, лигнитни въглища, нефтени шисти, с газови отоплителни системи[[43]](#footnote-44) или (2) инвестиции в разширяването и промяната на предназначението, преобразуването или преоборудването на газопреносни и разпределителни мрежи, при условие че тези инвестиции подготвят мрежите за добавяне в системата на възобновяеми и нисковъглеродни газове, като водород, биометан и синтетичен газ, и позволяват заместването на инсталации за твърди изкопаеми горива;
* дейности по придобиването на товарни автомобили за сухопътен транспорт;
* дейности, попадащи в обхвата на недопустимите сектори, посочени в т. 11.2 от Условията за кандидатстване, както и в Приложение 3.А към Декларацията за държавни/минимални помощи (Приложение 3), произтичащи от избрания режим на държавна/минимална помощ;
* всички дейности, които не са пряко свързани и необходими за внедряваните иновации, не са сред посочените като допустими в Условията за кандидатстване, или попадат в забранителните режими на Регламент (ЕС) № 651/2014, Регламент (ЕС) № 1407/2013 или в чл. 7 от Регламент (ЕС) 2021/1058 на Европейския парламент и на Съвета от 24 юни 2021 година относно Европейския фонд за регионално развитие и относно Кохезионния фонд.

## 14. Категории разходи, допустими за финансиране:

При предоставяне на безвъзмездна финансова помощ по настоящата процедура ще бъдат взети под внимание само „допустимите разходи”, детайлно описани по-долу. Бюджетът представлява предварителна оценка на очакваните разходи и максимален размер на допустимите разходи.

По време на оценката на проектните предложения е възможно да бъдат установени обстоятелства, които да налагат промяна в бюджета. Възможните **корекции на бюджета не могат да доведат до увеличаване на размера или на интензитета** на безвъзмездната финансова помощ, заявени в подадените проектни предложения.

**ВАЖНО:** Във връзка със спазването на принципа за недопускане под никаква форма на реализиране на печалба от безвъзмездното финансиране, печалбата подлежи на възстановяване[[44]](#footnote-45).

### 14.1. Условия за допустимост на разходите:

За да бъдат допустими разходите по настоящата процедура за предоставяне на безвъзмездна финансова помощ трябва да отговарят на следните условия:

**1)** Да са необходими за изпълнението на проекта и да отговарят на принципите за добро финансово управление – икономичност, ефикасност и ефективност на вложените средства.

**2)** Да бъдат извършени след датата на подаване на проектното предложение и до изтичане на крайния срок, определен за представяне на финалния отчет за изпълнение на дейностите по проекта.

Разходооправдателните документи следва да бъдат издадени в периода на допустимост на разходите по процедурата – след датата на подаване на проектното предложение и до изтичане на крайния срок, определен за предаване на междинния/финален отчет.

**3)** Да са в съответствие с видовете разходи, включени в административния договор за предоставяне на безвъзмездна финансова помощ.

**4)** За разходите да е налична адекватна одитна следа, включително да са спазени изискванията за съхраняване на документите за срок от 10 години от датата на предоставяне на последната помощ[[45]](#footnote-46) по схемата съгласно чл. 12 от Регламент (ЕС) № 651/2014 и чл. 6, пар. 4 от Регламент (ЕС) № 1407/2013.

**5)** Да са действително платени от бенефициента (т.е. да е платена цялата стойност на представените фактури или други първични счетоводни документи, включително стойността на ДДС), по банков път или в брой, не по-късно от датата на подаване на междинния/финалния отчет по проекта. Разходи, подкрепени с протоколи за прихващане, не се считат за допустими.

**6)** Да са отразени в счетоводната документация на бенефициента чрез отделни счетоводни аналитични сметки, съдържащи № на АДПБФП или в отделна счетоводна система с утвърдени сметки за отчитане на разходи по договора.

**7)** Да могат да се установят и проверят, както и да бъдат подкрепени с документни доказателства, които са ясни, конкретни и актуални (оригинални разходооправдателни документи).

**8)** Да са за дейности, определени и извършени под отговорността на УО и съгласно критериите за подбор на операции, одобрени от Комитета за наблюдение.

**9)** Да са за реално доставени ДМА и ДНА и извършени услуги.

Бюджетът във Формуляра за кандидатстване трябва да отразява допустимите разходи, които са свързани с изпълнението на проектното предложение. По настоящата процедура са недопустими разходите за възстановим ДДС във връзка с изпълнението на проекта. Недопустимите разходи за възстановим ДДС няма да се считат за собствено съфинансиране от страна на бенефициента. Относно третирането на ДДС следва да се запознаете с чл. 186, пар. 4, буква в) от Финансовия регламент (ЕС, Евратом) 2018/1046 на Европейския парламент и на Съвета от 18 юли 2018 година, и с Указанието на министъра на финансите за третиране на ДДС (Приложение 25 към Условията за изпълнение).

### 14.2. Допустими разходи:

Допустими по процедурата са следните видове разходи:

**ЕЛЕМЕНТ А „Инвестиции“ (задължителен):**

**1) Разходи за придобиване на дълготрайни материални активи (ДМА)[[46]](#footnote-47)** - машини, съоръжения и оборудване, необходими за изпълнението на проекта.

**2) Разходи за придобиване на дълготрайни нематериални активи (ДНА)** – специализиран софтуер (вкл. разработване), патенти, лицензи, „ноу хау” и др., необходими за изпълнението на проекта.

**ВАЖНО:** Общите допустими разходи (помощ плюс собствено съфинансиране) за специализиран софтуер (независимо един или повече), включително лицензии за софтуер, **не трябва да надвишават 400 000 лева**. При придобиване на специализиран софтуер посредством разработването му, следва да бъдат спазени всички авторски права и приложими лицензи. УО ще проследява както за наличието на крайния програмен продукт, така и за наличието на програмния код и бележки към изданието (release notes).

**ВАЖНО:** По настоящата процедура не са допустими разходи за придобиване от трети лица на права по интелектуална собственост върху иновацията, внедрявана по проекта. Също така, по настоящата процедура не са допустими разходи за придобиване на специализиран софтуер (вкл. разработване) от трети лица, когато проектното предложение се базира на него, и придобиваният (разработеният) софтуер представлява самата иновация. В обхвата на допустимите разходи за ДНА (специализиран софтуер (вкл. разработване), патенти, лицензи, „ноу хау” и др.) се включват разходи, посредством които ще бъде внедрена самата иновация.

**ВАЖНО:** За малки дружества със средна пазарна капитализация разходите за нематериални активи са допустими само **до 50%** от общите допустими разходи по Елемент А „Инвестиции“ при приложим режим на държавна помощ - „регионална инвестиционна помощ“.

**ВАЖНО:** Кандидатите се задължават да не продават, преотстъпват или дават под наем на трети лица дълготрайните материални и нематериални активи, придобити със средства по проекта, за период от **5 (пет) години** от окончателното плащане за малки дружества със средна пазарна капитализация (Small Mid-Caps) или **3 (три) години** от окончателното плащане за МСП. В случай че по проекта са придобити лицензии, същите следва да се поддържат в горепосочения период на устойчивост (5 г. или 3 г., в зависимост от категорията на кандидата) от окончателното плащане, като разходите за това са за сметка на кандидатите. При неспазване на посочените изисквания се определя финансова корекция, пропорционално спрямо периода, за който е налице неизпълнението.

**ВАЖНО:** За да са допустими разходите за дълготрайни активи по т. 1) и т. 2) по Елемент А „Инвестиции“, същите следва да водят до внедряване на продуктова иновация (стока или услуга) или иновация в бизнес процесите (насочена към производство на стоки и предоставяне на услуги). Чрез горепосочените допустими разходи може да се постига и внедряване на иновация в допълващи бизнес процеси, насочени към: разпространение и логистика и/или маркетинг и продажби, и/или информационни и комуникационни системи, и/или администрация и управление, и/или разработване на продукти и бизнес процеси, **единствено когато тя е допълваща** спрямо/произтичаща от/необходима за **задължителната** за внедряване продуктова иновация или иновация в бизнес процесите. По настоящата процедура не са допустими разходи, които водят до внедряване единствено на иновации в допълващи бизнес процеси.

Разходите за дълготрайни материални и/или нематериални активи, заложени в раздел „Бюджет“ от Формуляра за кандидатстване, следва да съответстват на пазарните цени съгласно приложените към Формуляра за кандидатстване индикативни оферти, като е допустимо **увеличение с до 15%** от стойността на представената оферта (по-подробна информация относно изискуемите оферти е представена в т. 24 от настоящите условия).

При проверката на съответствието на цени в чуждестранна валута (съгласно представените оферти), ще се взима предвид курсът на БНБ към датата на обявяване на процедурата – **02.11.2023 г.**

Оценката на допустимостта на разходите за придобиване на дълготрайни материални и нематериални активи, заложени в бюджета на проектните предложения, ще бъде извършвана съгласно стойностния праг на същественост за ДМА и ДНА, определен в счетоводната политика на кандидата, в случай че документът е представен към Формуляра за кандидатстване. Ако кандидатът не е представил счетоводна политика, стойностният праг на същественост се определя съгласно чл. 50 и чл. 51 от Закона за корпоративното подоходно облагане (ЗКПО) (700 лева).

Допустимо е придобиването на **дълготрайни материални активи** чрез договор за краткосрочен финансов лизинг, в който се съдържа задължението бенефициентът да закупи актива след изтичането на договора за лизинг, но не по-късно от крайния срок на изпълнение на проекта. Придобиването чрез финансов лизинг е допустимо при спазване на условията на чл. 14, пар. 6 от Регламент (ЕС) № 651/2014 и чл. 23 на Постановление № 86 от 01 юни 2023 г. за определяне на национални правила за допустимост на разходите по програмите, финансирани от Европейските фондове при споделено управление, за програмен период 2021 - 2027 г. Бенефициентът може да придобие собствеността върху даден актив или чрез договор за финансов лизинг или чрез договор за покупка, при спазване и на правилата посочени в Ръководството за изпълнение на ДБФП по ПКИП. Окончателно плащане по договори за краткосрочен финансов лизинг се извършва след изплащане на цялата стойност към лизингодателя и прехвърляне собствеността на дадения актив.

**ЕЛЕМЕНТ Б „Услуги“ (незадължителен):**

**1) Разходи за такси** за заявяване и регистрация на правата по индустриална собственост върху внедряваната иновация пред съответното компетентно ведомство на национално, европейско и/или международно равнище **– до 10 000 лева**.

**ВАЖНО:** Разходите за услуги по т. 1) са допустими, САМО за периода на изпълнение на проекта и САМО в случай че са свързани със заплащане на такси за заявяване и регистрация на **собствените права** по индустриална собственост за иновацията, внедрявана по проекта. По настоящата процедура не са допустими разходи по поддържане действието на вече защитени пред компетентното ведомство собствени правата по индустриална собственост върху внедряваната иновация.

**2) Разходи за консултантски и помощни услуги в подкрепа на иновациите[[47]](#footnote-48).**

**2.1) Разходите за консултантски услуги в подкрепа на иновациите** включват разходи за външни услуги (чрез договор за възлагане, граждански договори и др.), извършени от правоспособен представител по индустриална собственост, **свързани със защита на индустриална собственост** на национално, европейско и/или международно равнище, вкл. проучвания (за „състояние на техниката“, „новост“, „изобретателска стъпка“ и „техническа приложимост“)**[[48]](#footnote-49)**, за внедряваните по проекта иновативни продукти/процеси **– до 10 000 лева**.

**ВАЖНО:** Разходите за услуги по т. 2.1) са допустими, САМО в случай че са свързани със защита на **собствените права** по индустриална собственост за иновацията, внедрявана по проекта.

**ВАЖНО:** В случай че проектното предложение включва разходи за такси за защита на правата по индустриална собственост върху внедряваната иновация (съгласно т. 1) от Елемент Б „Услуги“), и/или разходи за консултиране и подпомагане чрез договор за външни услуги, свързани със защита на индустриална собственост на внедряваната иновация (съгласно т. 2.1) от Елемент Б „Услуги“), **задължителен краен резултат** от извършването им е получаването на патент и/или полезен модел, и/или промишлен дизайн на внедряваната иновация, или подадена заявка за получаването на такъв. Ако в срока на изпълнение на проекта не бъде получен приложимият документ, извършените съответни разходи, няма да бъдат признати, като бенефициентът следва да върне предоставените му по настоящата процедура средства със съответната законова лихва.

**2.2) Разходи за помощните услуги в подкрепа на иновациите** включват:

**а) разходи за такси за достъп до** **бази данни и библиотеки**, които да бъдат използвани във връзка с подобряването на внедрявания по проекта продукт (стока или услуга) или бизнес процес **– до 30 000 лева**;

**ВАЖНО:** Разходите за осигуряване на достъп до бази данни и библиотеки са допустими САМО за периода на изпълнение на проекта, като кандидатът **задължително** следва да представи информация и обосновка при описанието на проектната дейност във Формуляра за кандидатстване, за която ще е нужно извършването на разходи по горепосочените помощни услуги по буква а) на настоящата т. 2.2) „Разходи за помощните услуги в подкрепа на иновациите“. Непредставянето на посочената задължителна информация в раздел „План за изпълнение/Дейности по проекта“ от Формуляра за кандидатстване, може да доведе до премахване на съответните разходи от бюджета на проекта. Посочените обстоятелства ще бъдат проверени и на етап изпълнение на проекта.

**б) разходи за** външни услуги (чрез договор за възлагане и др.), свързани с **осигуряване на услуги от лаборатории**[[49]](#footnote-50)за провеждане на изследвания, измервания, изпитвания и др.;

В обхвата на посочените допустими разходи по Елемент Б „Услуги“ **не могат да се включват** непредвидени разходи, възникнали по време на изпълнение на проекта, или разходи, свързани със съдебни спорове по отношение на внедряваната иновация.

**ВАЖНО:** Разходите за Елемент Б „Услуги“ **не следва да надвишават 25%** от общите допустими разходи по проекта.

Всички процентни ограничения се прилагат както на етап оценка на проектното предложение, така и на етап изпълнение на проекта. В случай на превишение на процентните ограничения, размерът на съответните разходи се преизчислява до допустимите стойности.

**ВАЖНО:** Допустими по проекта са само разходи, които са пряко свързани и необходими за внедряваната иновация.

**ВАЖНО:** Кандидатите за безвъзмездна финансова помощ могат да представят проектни предложения, включващи разходи **само по Елемент А „Инвестиции“ или комбинация от двата елемента**, като включването на разходи по Елемент А е задължително. Включването в проекта само на разходи по Елемент Б „Услуги“ е недопустимо по настоящата процедура.

**ВАЖНО:** В случай че в резултат на извършването на даден разход ще бъдат осъществени допустима (съгласно т. 13.1 от Условията за кандидатстване) и недопустима дейност (съгласно т. 13.2 от Условията за кандидатстване) или дейност, която се осъществява в недопустими сектори съгласно т. 11.2 на Условията за кандидатстване, то този разход ще бъде изцяло премахнат от бюджета на проектното предложение.

**ВАЖНО:** За целите на проследяване на изпълнението на проекта в раздел „Основни данни“ на Формуляра за кандидатстване, следва **да бъде/ат посочен/и точния/те адрес/и** на стопанския/те обект/и, където кандидатът осъществява дейност и където ще се изпълняват дейностите по проекта.

**Примерни указания за попълването на раздел „Бюджет“ от Формуляра за кандидатстване са представени в Приложение 7 към Условията за кандидатстване.**

### 14.3. Недопустими разходи:

Недопустими по процедурата са следните видове разходи:

* разходи за дейности, които са започнати[[50]](#footnote-51) и/или физически завършени или изцяло осъществени преди подаването на проектното предложение, независимо дали всички свързани плащания са извършени от него;
* разходи за дейности, извършени след изтичане на крайния срок за изпълнение на дейностите по проекта;
* разходи за дейности, които вече са финансирани от други публични източници;
* с цел гарантиране в максимална степен спазването на принципа за „ненанасяне на значителни вреди“[[51]](#footnote-52), по процедурата няма да се подкрепят разходи за:

i) дейностите и активите, свързани с изкопаеми горива, включително използване надолу по веригата;

ii) дейностите и активите по схемата на ЕС за търговия с емисии;

iii) дейностите и активите, свързани със сметища, инсталации за изгаряне на отпадъци и заводи за механично-биологично третиране;

iv) дейностите и активите, при които дългосрочното обезвреждане на отпадъци може да причини вреда на околната среда.

* разходи за придобиване от трети лица на права по интелектуална собственост върху иновацията, внедрявана по проекта;
* разходи за придобиване на ДМА и/или ДНА втора употреба;
* разходи за закупуване и/или доставка на ресурси за производство, имащи характер на стоково-материални запаси (суровини, материали, полуобработени компоненти, консумативи за производството, резервни части);
* разходи, свързани с наемането на ДМА и ДНА;
* разходи за закупуване на компютърно оборудване и софтуер за административни нужди на предприятието-кандидат;
* разходи за разработване и/или въвеждане на базирани на ИКТ системи и софтуерни приложения за управление на бизнес процесите в предприятията (напр. ERP системи, CRM системи, MOM/MES системи и др.);
* разходи за софтуер като услуга (SaaS);
* разходи по поддържане действието на вече защитени пред компетентното ведомство собствени правата по индустриална собственост върху внедряваната иновация;
* разходи за строително-монтажни работи (СМР);
* разходи за реклама – включително и не само публикуване на обяви в периодични издания, изработка, разпространение и излъчване на рекламни спотове (радио и телевизионни) и др.;
* разходи за консултантски услуги за разработване на проектното предложение;
* разходи за консултантски, юридически и счетоводни услуги от общ характер, с изключение на дейностите за защита на индустриална собственост на национално, европейско и/или международно равнище и ползване на необходимата за това експертна помощ (попадащи в обхвата на допустимите дейност 1 и дейност 2 по Елемент Б „Услуги“);
* разходи за закупуване или наемане на транспортни средства и съоръжения[[52]](#footnote-53);
* разходи за закупуване на земя и сгради;
* разходи за застраховки на оборудване, придобито по проекта;
* принос в натура;
* разходи за възстановим ДДС;
* разходи за извършване на реклама, включително разходи за визуализация на проекта;
* разходи за банкови такси и комисионни;
* загуби от обмяна на валута;
* непредвидени разходи (глоби, санкции, неустойки, лихви по търговски вземания/задължения и др.);
* разходи за закриване на неконкурентоспособни въглищни мини;
* разходи за извеждане от експлоатация или изграждането на атомни електроцентрали;
* разходи за инвестиции за постигане на намаляване на емисиите на парникови газове от дейности, посочени в Приложение I към Директива 2003/87/ЕО (Приложение 15.3)[[53]](#footnote-54);
* разходи за производството, преработката и продажбата на тютюн и тютюневи изделия;
* разходи за инвестиции в летищна инфраструктура;
* разходи за инвестиции за обезвреждане на отпадъците в депа за отпадъци, с изключение на инвестициите за извеждане от експлоатация, преобразуване или обезопасяване на съществуващи депа, при условие че тези инвестиции не увеличават капацитета им;
* разходи за инвестиции за увеличаване на капацитета на съоръжения за третиране на остатъчни отпадъци, с изключение на инвестициите в технологии за оползотворяване на материали остатъчни отпадъци за целите на кръговата икономика;
* разходи за инвестиции, свързани с производството, преработката, транспорта, разпространението, съхранението или изгарянето на изкопаеми горива, с изключение на: (1) замяната на отоплителни системи на твърди изкопаеми горива, а именно въглища, торф, лигнитни въглища, нефтени шисти, с газови отоплителни системи[[54]](#footnote-55) или (2) инвестиции в разширяването и промяната на предназначението, преобразуването или преоборудването на газопреносни и разпределителни мрежи, при условие че тези инвестиции подготвят мрежите за добавяне в системата на възобновяеми и нисковъглеродни газове, като водород, биометан и синтетичен газ, и позволяват заместването на инсталации за твърди изкопаеми горива;
* разходи за придобиване на товарни автомобили за сухопътен транспорт;
* разходи за дейности, попадащи в обхвата на недопустимите сектори, посочени в т. 11.2 от Условията за кандидатстване, както и в Приложение 3.А към Условията за кандидатстване, произтичащи от избрания режим на държавна/минимална помощ;
* разходи за дейности, които попадат в забранителните режими на Регламент (ЕС) № 651/2014, Регламент (ЕС) № 1407/2013 или в чл. 7 от РЕГЛАМЕНТ (ЕС) 2021/1058 на Европейския парламент и на Съвета от 24 юни 2021 година относно Европейския фонд за регионално развитие и относно Кохезионния фонд;
* разходи, които не са пряко свързани и необходими за внедряваните иновации, както и разходи за дейности, които не са описани във Формуляра за кандидатстване или за които, от представеното описание, не може да се прецени за коя дейност се отнасят или дали тази дейност е допустима;
* всички други разходи, които не са сред посочените като допустими в настоящите Условия за кандидатстване.

## 15. Допустими целеви групи:

По процедурата ще бъде приложена специфична **тематична фокусираност** в съответствие с:

**1) ИСИС 2021-2027**: По настоящата процедура **ще се подкрепят изключително** проекти, чието изпълнение води до внедряване на иновация, попадаща в обхвата на една от приоритетните подобласти към тематичните области на ИСИС 2021-2027.

Приоритет ще бъде даден на проекти, които попадат в съответните тематични области, изведени на база на регионализацията, заложена в ИСИС 2021-2027 (Приложение 15.1). Всяка административна област от ниво NUTS-3 е идентифицирала своя иновационен капацитет в две приоритетни тематични области на ИСИС 2021-2027, като тематична област „Чисти технологии, кръгова икономика и нисковъглеродна икономика“ се разглежда като хоризонтална и приоритетна за всичките 28 административни области в България.

**ВАЖНО:** В случай че внедряваната по проекта иновация попада в повече от една област и/или подобласт на ИСИС 2021-2027, за целите на настоящата процедура, кандидатът следва да избере и посочи във Формуляра за кандидатстване и навсякъде, където е приложимо, **САМО ЕДНА тематична област и подобласт като водеща**. Допълнително, с оглед на коректната оценка на проектните предложения по критерий „Регионализация съгласно ИСИС 2021-2027“ от техническата и финансова оценка, за административна област от ниво NUTS-3, в която се изпълнява проекта, се приема областта с най-голям дял на заложени разходи в бюджета.

**2) Националната стратегия за малките и средните предприятия 2021-2027 г. (НСМСП 2021-2027)[[55]](#footnote-56):** Икономическата дейност, в рамките на която ще се реализира/предлага на пазара внедряваната иновация, попада в националните приоритетни сектори, идентифицирани в НСМСП 2021-2027 (Приложение 15.2).

## 16. Приложим режим на минимални/държавни помощи:

Помощта по настоящата процедура се счита за прозрачна, тъй като е под формата на безвъзмездна финансова помощ, и се предоставя при условията на:

**По ЕЛЕМЕНТ А „Инвестиции“ (задължителен)** в зависимост от нуждите си и спецификата на предложения проект кандидатите следва **да изберат само ЕДИН от приложимите два режими на държавна/минимална помощ по Елемент А**, както следва:

**1) „Регионална инвестиционна помощ“** съгласно чл. 13 и чл. 14 от Регламент (ЕС) № 651/2014 на Комисията от 17 юни 2014 година за обявяване на някои категории помощи за съвместими с вътрешния пазар в приложение на членове 107 и 108 от Договора (OB L 187/26.06.2014) **допустим за ВСИЧКИ кандидати**,

**ИЛИ**

**2) „Минимална помощ“ (de minimis)** съгласно Регламент (ЕС) № 1407/2013 на Комисията от 18 декември 2013 г. относно прилагането на членове 107 и 108 от Договора за функциониране на Европейския съюз към помощта „de minimis“[[56]](#footnote-57) **допустим за ВСИЧКИ кандидати**.

**По ЕЛЕМЕНТ Б „Услуги“ (незадължителен)** приложимите режими на помощ са:

**1) „Помощи за иновации в полза на МСП“** съгласно чл. 28, пар. 2, букви а) и в) от Регламент (ЕС) № 651/2014 на Комисията от 17 юни 2014 година за обявяване на някои категории помощи за съвместими с вътрешния пазар в приложение на членове 107 и 108 от Договора (OB L 187/26.06.2014), **допустим САМО за микро-, малки и средни предприятия,**

**ИЛИ**

**2) „Минимална помощ“ (de minimis)** съгласно Регламент (ЕС) № 1407/2013 на Комисията от 18 декември 2013 г. относно прилагането на членове 107 и 108 от Договора за функциониране на Европейския съюз към помощта „de minimis“, **допустим САМО за малки дружества със средна пазарна капитализация**.

**Допълнителна информация относно приложимите режими на държавна/минимална помощ и изискванията, произтичащи от Регламент (ЕС) № 651/2014 и Регламент (ЕС) № 1407/2013, е представена в Приложение 3.А към Условията за кандидатстване.**

**ВАЖНО:** В раздел „Финансова информация – кодове по измерения“ на Формуляра за кандидатстване кандидатът посочва приложимия/те режим/и на помощ.

**ВАЖНО:** Безвъзмездното финансиране по процедурата може да се натрупва с всякаква друга държавна/минимална помощ във връзка със същите допустими разходи, които се припокриват частично или напълно, само ако това натрупване не води до надхвърляне на най-високия интензитет на помощта или най-високия размер на помощта, приложим за тази помощ[[57]](#footnote-58). Въпреки посочената допустимост на натрупването на помощта, кандидатът следва да спазва изискването най-малко 25% от общите допустими разходи по проекта, независимо от избрания режим на държавна/минимална помощ, да бъдат съфинансирани чрез собствени средства на кандидата или със средства от външни източници, които изключват всякаква публична подкрепа (държавно подпомагане)[[58]](#footnote-59).

Данните за получени държавни/минимални помощи следва да бъдат надлежно посочени от кандидатите в Декларацията за държавни/минимални помощи (Приложение 3). Помощта се счита за получена от момента на сключване на договора за нейното предоставяне. В случай че след подаване на проектното предложение настъпи промяна по отношение на получената държавна/минимална помощ, кандидатът следва да уведоми писмено УО и да изпрати нова Декларация за държавни/минимални помощи (Приложение 3), с попълнени актуални данни в нея, в срок от 5 (пет) работни дни чрез модул „Комуникация с УО“ в Информационната система за управление и наблюдение на средствата от ЕФСУ, наричана по-нататък ИСУН, раздел „Европейски фондове при споделено управление (2021-2027)“.

При определяне дали е спазен максимално допустимият размер и съответно интензитет на помощта съгласно т. 9 и т. 10 от настоящите Условия за кандидатстване, ще се взема предвид както размера на държавната/минималната помощ, за която се кандидатства, така и общият размер на вече получена държавна/минимална помощ за дейности, проект или предприятие (извън тези, за които се кандидатства), независимо от това дали тази подкрепа е финансирана от местни, регионални, национални или общностни източници.

Допълнително, кандидатите нямат право да подават проектно предложения по процедурата за вече реализирани дейности или такива, финансирани по друг проект, програма или каквато и да е друга финансова схема, произлизаща от националния бюджет, бюджета на Общността или друга донорска програма.

Съгласно чл. 38 от Закона за държавните помощи (ЗДП) възстановяването на неправомерна и несъвместима държавна помощ или на неправилно използвана държавна помощ се извършва въз основа на решение на Европейската комисия с разпореждане за възстановяване и влязъл в сила акт за установяване на публично вземане, когато това е приложимо. Съгласно чл. 37 от ЗДП неправомерно получената минимална помощ представлява публично вземане, което се установява от администратора на помощ чрез издаване на акт за установяване на публичното вземане по реда на Административнопроцесуалния кодекс. Вземанията подлежат на събиране по реда на Данъчно-осигурителния процесуален кодекс (ДОПК) от органите на Националната агенция за приходите.

Възстановяването на недължимо платените и надплатените суми, както и на неправомерно получените или неправомерно усвоени средства, ще се извършва в съответствие с установения ред, съгласно действащите нормативни актове за плащане, верификация и счетоводно отчитане на разходите към момента на изпълнение на АДПБФП с бенефициентите.

След публикуване на настоящите Условия за кандидатстване не са допустими изменения, които могат да повлияят на съответствието на настоящата процедура с изискванията на Регламент (ЕС) № 651/2014 на Комисията или на Регламент (ЕС) № 1407/2013 на Комисията.

## 17. Хоризонтални политики:

По настоящата процедура следва да е налице съответствие на проектните предложения със следните хоризонтални принципи, заложени в чл. 9 на Регламент (ЕС) 2021/1060 на Европейския парламент и на Съвета:

- зачитането на основните права и спазването на Хартата на основните права на Европейския съюз[[59]](#footnote-60);

- равенството между мъжете и жените, интегрирането на принципа на равенство между половете и отчитането на социалните аспекти на пола;

- недопускане на всякаква дискриминация, основана на пол, расов или етнически произход, религия или вероизповедание, увреждане, възраст или сексуална ориентация;

- достъпност за хората с увреждания (вкл. спазване правата и принципите, залегнали в Конвенцията на ООН за правата на хората с увреждания[[60]](#footnote-61));

- целта за насърчаване на устойчивото развитие, посочена в член 11 от ДФЕС, като се отчитат целите на ООН за устойчиво развитие, Парижкото споразумение и принципа за „ненанасяне на значителни вреди“.

Принципът за „ненанасяне на значителни вреди“ изисква проектните предложения по настоящата процедура да НЕ водят до значителни вреди за следните **шест екологични цели**:

1) смекчаване на изменението на климата;

2) адаптиране към изменението на климата;

3) устойчиво използване и опазване на водните и морските ресурси;

4) преход към кръгова икономика;

5) предотвратяване и контрол на замърсяването;

6) защита и възстановяване на биологичното разнообразие и екосистемите.

Допълнително, с цел гарантиране в максимална степен на спазването на принципа за „ненанасяне на значителни вреди“, няма да се подкрепят:

i) дейностите и активите, свързани с изкопаеми горива, включително използване надолу по веригата;

ii) дейностите и активите по схемата на ЕС за търговия с емисии;

iii) дейностите и активите, свързани със сметища, инсталации за изгаряне на отпадъци и заводи за механично-биологично третиране;

iv) дейностите и активите, при които дългосрочното обезвреждане на отпадъци може да причини вреда на околната среда.

**Определение и допълнителна информация относно спазване на принципа за „ненанасяне на значителни вреди“ са представени в Приложение 10 и Приложение 16 към Условията за кандидатстване.**

**ВАЖНО:** Спазването на заложените хоризонтални принципи ще се проследява, както следва:

- при подаване на проектното предложение, кандидатите декларират съответните обстоятелства в Декларацията при кандидатстване (Приложение 2);

- в края на изпълнението на проекта бенефициентите следва задължително да представят информация във финалния отчет относно осигуреното съответствие на проекта с принципите по тази точка.

## 18. Минимален и максимален срок за изпълнение на проекта (ако е приложимо):

Продължителността на изпълнение на всеки проект не следва да надвишава **15 (петнадесет) месеца**, считано от датата на влизане в сила на административния договор за предоставяне на безвъзмездна финансова помощ.

## 19. Ред за оценяване на концепциите за проектни предложения:

Неприложимо.

## 20. Критерии и методика за оценка на концепциите за проектни предложения:

Неприложимо.

## 21. Ред за оценяване на проектните предложения:

Подборът на проектни предложения по настоящата процедура ще се основава на принципа на финансиране, основано на нуждите – съответствие с основните предизвикателства пред бизнеса/икономиката, идентифицирани в Споразумението за партньорство, стратегията на ПКИП 2021-2027 и приложимите стратегически документи.

Оценката и класирането на проектните предложения по настоящата процедура се извършват от Оценителна комисия, определена с акт на Ръководителя на УО. Всички проектни предложения, подадени в срок, се оценяват в съответствие с Критериите и методологията за оценка на проектните предложения по процедурата, посочени в т. 22 от настоящите Условия за кандидатстване и в Приложение 6. Не се допуска въвеждането на допълнителни критерии за оценка или изменение на критериите по време на провеждането на процедурата по оценка на постъпилите проектни предложения с изключение на случаите по чл. 26, ал. 7 от ЗУСЕФСУ.

Оценката на проектните предложения включва:

**Етап 1:** Оценка на административното съответствие и допустимостта;

**Етап 2:** Техническа и финансова оценка.

### 21.1. Оценка на административното съответствие и допустимостта:

В процеса на оценка на административното съответствие и допустимостта на проектните предложения по процедурата, ще бъде проверявано дали:

- проектното предложение се отнася за обявената процедура за подбор на проекти;

- налице са всички документи, представени и попълнени съгласно изискванията, посочени в т. 24 от настоящите Условия за кандидатстване;

- въз основа на Формуляра за кандидатстване и представените документи е налице съответствие на кандидатите и проектните дейности с критериите за допустимост, посочени в Условията за кандидатстване.

Когато при извършване на гореописаната проверката се установи липса на документи и/или друга нередовност, комисията изпраща на кандидата **уведомление за установените нередовности** и определя разумен срок за тяхното отстраняване, който не може да бъде по-кратък от една седмица. Уведомлението съдържа и информация, че неотстраняването на нередовностите в срок може да доведе до прекратяване на производството по отношение на кандидата. Отстраняването на нередовностите не може да води до подобряване на качеството на проектното предложение.

Само проектни предложения, преминали успешно оценка на административното съответствие и допустимостта, подлежат на техническа и финансова оценка.

След приключване на оценката на административното съответствие и допустимостта, на интернет страницата на МИР ([https://www.mig.government.bg](https://www.mig.government.bg/)) и в ИСУН (<https://2020.eufunds.bg/bg/0/0/EvalSessionResult>) се публикува **списък на проектните предложения, които не се допускат до техническа и финансова оценка**, като се посочват и основанията за недопускане. За недопускането на всеки от кандидатите, включени в списъка, се съобщава само и единствено чрез ИСУН чрез модул „Комуникация“. Този начин на уведомяване е предвиден в чл. 27, ал. 2, изречение първо от Наредбата за определяне на условията, реда и механизма за функциониране на Информационната система за управление и наблюдение на средствата от Европейските структурни и инвестиционни фондове (ИСУН) и за провеждане на производства пред управляващите органи посредством ИСУН (приета с ПМС № 243 от 20.09.2016 г., обн., ДВ, бр. 76 от 30.09.2016 г, посл. изм. ДВ. бр. 63 от 25.07.2023 г.). За дата на получаване на съобщението от кандидата се счита датата на изпращането му чрез ИСУН, независимо дали е получено уведомление на електронния адрес, асоцииран към профила на кандидата. УО не носи отговорност, ако кандидатите не получават уведомления за кореспонденцията с УО. Кандидатите, чиито проектни предложения са включени в списъка, могат да подадат писмени възражения пред Ръководителя на УО в едноседмичен срок от съобщаването посредством ИСУН. Към възражението не могат да се представят нови документи, които не са били част от първоначално представеното проектно предложение и/или не са допълнени по реда на т. 24 от настоящите Условия за кандидатстване. Ръководителят на УО се произнася по основателността на възражението в едноседмичен срок от неговото получаване като може да върне проектното предложение за техническа и финансова оценка или да прекрати производството по отношение на съответния кандидат.

**ВАЖНО:** УО няма да разглежда повторни и/или допълнителни възражения от кандидатите, включени в списъка на проектните предложения, които не се допускат до техническа и финансова оценка, както и изпратени след срока по чл. 34, ал. 3 от ЗУСЕФСУ и чл. 19, ал. 4 от ПМС № 23/2023 г.

### 21.2. Техническа и финансова оценка:

Техническата и финансова оценка се извършва само за проектните предложения, които са преминали успешно оценка на административното съответствие и допустимостта.

Критериите за техническа и финансова оценка на проектните предложения са обособени в раздели и подраздели, както е указано в Таблицата с критериите за техническа и финансова оценка, по-долу. Критериите за техническа и финансова оценка на проектните предложения по процедурата са изчерпателно изброени в Приложение 6 към Условията за кандидатстване.

Техническата оценка и финансовата оценка на проектните предложения включва и проверка и оценка на реалистичността, ефективността и допустимостта на всички предвидени дейности и разходи.

В процеса на техническа и финансова оценка Оценителната комисия може да извърши **корекции в бюджета** на проектното предложение, в случай че установи:

- наличие на недопустими дейности и/или разходи;

- несъответствие между предвидените дейности и видовете заложени разходи;

- дублиране на разходи;

- неспазване на заложените в Условията за кандидатстване правила или ограничения по отношение на заложени процентни съотношения/прагове на разходи;

- несъответствие с правилата за държавните или минималните помощи или друг вид несъответствие.

Следва да се има предвид, че промените в бюджета **не могат** да доведат до:

- увеличаване на размера или на интензитета на безвъзмездната финансова помощ, заявени в подаденото проектно предложение;

- невъзможност за изпълнение на целите на проекта или на проектните дейности;

- подобряване на качеството на проектното предложение и нарушаване на принципите по чл. 29, ал. 1, т. 1 и 2 от ЗУСЕФСУ.

В интерес на кандидата е да планира дейности и да представи бюджет, реалистични и ефективни от гледна точка на целта на проекта и планираните разходи.

В случай че по време на техническата и финансова оценка се установи надвишаване на интензитета на безвъзмездната финансова помощ и/или максималния размер на безвъзмездната финансова помощ и/или друг вид ограничения, определени в настоящите Условия за кандидатстване, Оценителната комисия служебно го намалява до максимално допустимия интензитет и/или размер.

По време на техническата и финансова оценка предложените в бюджета на проекта индикативни цени за инвестиции в дълготрайни активи ще подлежат на проверка от страна на Оценителната комисия по отношение на тяхната реалистичност спрямо посочените цени в приложените оферти.

В случай че по време на техническата и финансова оценка се установи, че дейностите/разходите по Елемент Б „Услуги“ (ако е приложимо) не са заявени по приложимия режим на помощ, съгласно категорията на предприятието-кандидат, същите се премахват от бюджета на проекта служебно от Оценителната комисия.

В случай че по време на техническата и финансова оценка се установи наличие на недопустим разход или на разход, който не е обоснован във Формуляра за кандидатстване, или на разход, който не е съпоставим с пазарните цени за аналогични активи (съгласно представената оферта), Оценителната комисия служебно премахва/коригира съответния разход от бюджета на проекта.

Ако служебно бъдат премахнати всички заявени разходи от бюджета на проекта **или** всички заявени разходи по Елемент А „Инвестиции“ от бюджета, **или** вследствие на корекциите в бюджета, общият размер на безвъзмездното финансиране е по-нисък от 50 000 лева, **или** вследствие на корекциите в бюджета, общият размер на допустимите разходи по Елемент А „Инвестиции“ не надхвърля с поне 200% счетоводната стойност на активите, които се използват повторно, както са осчетоводени през финансовата година преди започването на работата по проекта (ако е приложимо), **или** вследствие на корекциите в бюджета, общият размер на допустимите разходи по Елемент А „Инвестиции“ не надхвърля амортизацията на активите, свързани с дейността, която предстои да бъде модернизирана за предходните 3 (три) отчетни периода (години) преди започването на работата по проекта (ако е приложимо), проектното предложение ще получи „0“ точки по критерий „Реалистичност на разходите по проекта“ на техническата и финансова оценка и **ще се отхвърли**.

Корекциите в бюджета са финалният етап от техническата и финансова оценка на проектните предложения. Корекции в бюджета при несъответствие между предвидените дейности и видовете заложени разходи, както и в случай на дублиране на разходи, ще се извършва след като се изиска допълнителна пояснителна информация от кандидата, като срокът за представянето ѝ е не по-кратък от 3 (три) работни дни.

Извън тази проверка е възможно да бъдат установени и други обстоятелства, които да изискват **допълнителна пояснителна информация или документ** от кандидатите относно декларираните обстоятелства и представените документи, съгласно т. 24 от Условията за кандидатстване. Тази възможност не може да води до подобряване на качеството на проектното предложение и до нарушаване на принципите по чл. 29, ал. 1 от ЗУСЕФСУ. Допълнителни разяснения и документи от кандидатите могат да бъдат изискани като за целта ще бъде предоставян срок не по-кратък от една седмица от датата на получаване на искането за предоставяне на допълнителни разяснения/документи. Исканията за представяне на допълнителни документи и разяснения ще се изпращат през ИСУН чрез електронния профил на кандидата като кандидатът ще бъде известяван за посоченото електронно чрез електронния адрес, асоцииран към неговия профил. Независимо от посочената функционалност, с която разполага системата ИСУН кандидатът следва да има ангажимент да проверява профила си в ИСУН ежедневно. В тази връзка, е необходимо кандидатите да разполагат винаги с достъп до електронния адрес, към който е асоцииран профила в ИСУН. За дата на получаване на искането за документи/информация се счита датата на изпращането му чрез ИСУН, независимо дали е получено уведомление на електронния адрес, асоцииран към профила на кандидата. Подавайки електронно проектно предложение, кандидатът се съгласява комуникацията по време на оценката да става единствено посредством ИСУН, в профила от който е подадено предложението. Съобщенията, получени на електронната поща, посочена от кандидата, не са част от кореспонденцията по повод на и във връзка с процеса по оценка. Отговорност на кандидата е да проверява регулярно по своя инициатива профила си в ИСУН за наличието на съобщения, отправени към него по повод и във връзка с производството по предоставяне на безвъзмездна финансова помощ. Кандидатът представя допълнителните разяснения и/или документи по електронен път чрез ИСУН.

Допълнителна информация може да бъде предоставена само по искане на оценителната комисия като информацията не следва да съдържа елементи, водещи до подобряване на първоначалното проектно предложение. При непредставяне на изисканата допълнителна информация или разяснения в срок, проектното предложение може да бъде отхвърлено само и единствено на това основание или съответно да получи по-малък брой точки. Всяка информация, предоставена извън официално изисканата от Оценителната комисия, няма да бъде вземана под внимание.

Техническият процес свързан с представянето на допълнителна информация/документи е описан в Ръководството за потребителя за модул “Е-кандидатстване” в раздел „Ръководство за работа със системата“ в публичния модул на ИСУН[[61]](#footnote-62).

## 22. Критерии и методика за оценка на проектните предложения[[62]](#footnote-63):

|  |  |
| --- | --- |
| **I. Иновативност и приложимост на подкрепяната иновация:** | **39** |
| 1. Новост на внедряваната по проекта иновация[[63]](#footnote-64) | 5 |
| 2. Степен на защита на внедряваната по проекта иновация[[64]](#footnote-65) | 5 |
| 3. Технологична готовност на кандидата за внедряване на иновацията по проекта | 5 |
| 4. Начин на разработване на внедряваната иновация | 2 |
| 5. Приложимост и жизнеспособност на внедряваната иновация | 22 |
| **II. Финансова стабилност на кандидата:** | **41** |
| 1. Претеглен коефициент на брутна добавена стойност за 2020 г., 2021 г. и 2022 г. | 10 |
| 2. Претеглен коефициент на приходите от износ за 2020 г., 2021 г. и 2022 г. | 7 |
| 3. Претеглен коефициент на разходите за данъци спрямо реализираните приходи за 2020 г., 2021 г. и 2022 г. | 4 |
| 3. Претеглен коефициент на рентабилност на EBITDA за 2020 г., 2021 г. и 2022 г. | 10 |
| 4. Съпоставимост между претеглената стойност на EBITDA за 2020 г., 2021 г. и 2022 г. и стойността на общите допустими разходи по проекта | 10 |
| **III. Приоритизиране на проекти:** | **15** |
| 1. Регионализация съгласно ИСИС 2021-2027[[65]](#footnote-66) | 10 |
| 2. Приоритизация съгласно Националната стратегия за малките и средните предприятия 2021-2027 г. | 5 |
| **IV. Реалистичност на разходите по проекта:** | **5** |
| 1. Реалистичност на разходите по проекта | 5 |
| **Общ брой точки:** | **100** |

**ВАЖНО:** Оценката по част от критериите (вкл. и на етап административно съответствие и допустимост) ще бъде извършвана въз основа на становище от независими оценители (вкл. международни), които притежават експертиза в областта на внедряваната по проекта иновация. Във връзка с посоченото част от информацията, представена във Формуляра за кандидатстване, задължително следва да бъде представена и на английски език. Текстовете на български и английски език следва да бъдат идентични по същество, като осигуряването на съответствие между тях е отговорност и задължение на кандидата.

**ВАЖНО:** Във връзка с оценката по критерий I.1. “Новост на внедряваната по проекта иновация“, кандидатите следва да представят информация във Формуляра за кандидатстване, раздел „Допълнителна информация необходима за оценка на проектното предложение“. При необходимост от предоставяне на допълнителна информация в подкрепа на сравнителния анализ, направен в рамките на горецитирания раздел от формуляра (напр. графики, снимки и др. под.), кандидатите следва да я прикачат в раздел „Прикачени документи“ на Формуляра за кандидатстване.

**Подробна информация за начина на попълване на Формуляра за кандидатстване е представена в Примерните указания за попълването му – Приложение 7.**

**ВАЖНО:** Проектните предложения, получили **минимум 35 точки** на етап „Техническа и финансова оценка”, се класират в низходящ ред съобразно получената оценка, като се изготвят отделни списъци за класиране в зависимост от региона, приоритета от ПКИП и категорията на предприятието-кандидат. За финансиране се предлагат всички или част от проектите по реда на класирането им до изчерпване на бюджета на процедурата, посочен в т. 8 от настоящите Условия за кандидатстване. Техническата и финансовата оценка на проектните предложения се извършват чрез директно въвеждане на класирането и мотивите за него в ИСУН.

Проектни предложения, които са получили **по-малко от 35 точки** по критериите за техническа и финансова оценка, **се отхвърлят**.

В случай че дадено проектно предложение получи **„0“ точки** по критерий „Новост на внедряваната по проекта иновация“, критерий „Технологична готовност на кандидата за внедряване на иновацията по проекта“, критерий „Приложимост и жизнеспособност на внедряваната иновация“ и критерий „Реалистичност на разходите по проекта“, проектното предложение **се отхвърля**.

За проектни предложения, които са получили еднакъв средноаритметичен брой точки на етап „Техническа и финансова оценка“, класирането ще се извърши по следния начин:

Проектните предложения ще бъдат класирани съобразно получения брой точки по раздел I „Иновативност и приложимост на подкрепяната иновация“. В случай че проектните предложения имат равен брой точки по посочения раздел, същите ще бъдат класирани съобразно получения брой точки по раздел II „Финансова стабилност на кандидата“. В случай че проектните предложения имат равен брой точки и по този раздел същите ще бъдат класирани съобразно получения брой точки по раздел III „Приоритизиране на проекти“. В случай че проектите имат равен брой точки на етап „Техническа и финансова оценка“ и равен брой точки по гореизброените раздели, проектните предложения ще се класират съобразно получения брой точки по следните критерии: I.1, I.5, I.2, I.3, I.4, II.1, II.2, II.3, II.4, II.5, III.1 и III.2. В случай че има равенство по всички гореизброени показатели, проектните предложения ще бъдат класирани по реда на подаването им в ИСУН.

**Решение за отхвърляне** на дадено проектно предложение ще бъде взимано на следните основания:

- Предложението е непълно или не отговаря в други отношения на поставените условия за административно съответствие;

- Кандидатът не отговаря на условията за допустимост;

- Проектът не отговаря на условията за допустимост;

- Проектът не покрива критериите за качество (не покрива минималния брой точки);

- Не са спазени други критерии, посочени в Условията за кандидатстване;

- Кандидатите са представили невярна информация с цел получаване на безвъзмездна помощ по настоящата процедура или не са представили изискваната задължителна според Условията за кандидатстване информация.

## 23. Начин на подаване на проектните предложения/концепциите за проектни предложения:

Подаването на проектното предложение по настоящата процедура се извършва изцяло по електронен път чрез попълване на уеб базиран формуляр за кандидатстване и подаване на формуляра и придружителните документи чрез Информационната система за управление и наблюдение на средствата от ЕФСУ, **раздел „Европейски фондове при споделено управление (2021-2027)“**, единствено с използването на валиден Квалифициран електронен подпис (КЕП), издаден от доставчик на квалифицирани електронни удостоверителни услуги по смисъла на чл. 3, параграф 20) от Регламент (ЕС) № 910/2014, чрез модула „Е-кандидатстване“ на следния интернет адрес: <https://eumis2020.government.bg/bg/s/8d3ebf57-ff75-4ad5-afa1-5747f558ee98/Procedure/Active>

Подготовката и подаването на проектното предложение в ИСУН се извършва по следния начин: Кандидатът влиза в ИСУН, след регистрация чрез имейл и парола, избира настоящата процедура за кандидатстване от „Отворени процедури“ и създава ново проектно предложение.

Проектното предложение по настоящата процедура се изготвя от кандидата съгласно инструкциите на УО, дадени в Примерните указания за попълване на електронен Формуляр за кандидатстване (Приложение 7).

**Изискващите се съгласно т. 24 от Условията за кандидатстване придружителни документи** към формуляра за кандидатстване също **се подават изцяло електронно**. Всички документи се представят на български език без корекции. Документ, чийто оригинал е на чужд език, се представя и в превод на български език.

**ВАЖНО:** Проектното предложение се подава електронно чрез ИСУН като се подписва с валиден КЕП към датата на кандидатстване от лице, което е **официален представляващ** на кандидата и е вписан като такъв в ТР и Регистъра на ЮЛНЦ[[66]](#footnote-67), **или упълномощено от него лице**. В случаите, когато кандидатът се представлява **само заедно** от няколко физически лица, проектното предложение се подписва от всяко от тях при подаването.

При упълномощаване следва да се прикачи в ИСУН изрично пълномощно – попълнено по образец (Приложение 1), подписано на хартия или с КЕП от официалния представител на кандидата и сканирано, а в случай че кандидатът се представлява **само заедно** от няколко физически лица, изричното пълномощно се подписва на хартия или с КЕП от всички от тях, сканира се и се прикачва в ИСУН.

В случай на подаване на проектно предложение от пълномощник, КЕП-ът, с който се подписва проектното предложение, следва да бъде с титуляр и автор упълномощеното физическо лице, а в случай на упълномощаване на юридическо лице – КЕП-ът следва да бъде с титуляр упълномощеното юридическо лице и автор – официалният представляващ на упълномощеното юридическо лице.

Моля, обърнете внимание, че проектното предложение е препоръчително да **се подава винаги от профила на кандидата**, не от друг профил, тъй като впоследствие ще бъде използван именно този профил за комуникация с УО на ПКИП и за отстраняване на нередовности във връзка с подаденото проектно предложение по време на оценката на проектните предложения. По време на етап „Оценка на проектните предложения“, както и при сключването на договори, комуникацията с кандидата и отстраняването на нередовности по подаденото проектно предложение ще се извършват електронно чрез профила на кандидата в ИСУН, от който е подадено съответното проектно предложение като промени на посочения профил (вкл. промяна на имейл адреса, асоцииран към съответния профил) **са недопустими**.

До приключването на работата на Оценителната комисия кандидатът има възможност да оттегли своето проектно предложение като подаде писмено искане пред УО.

Моля, обърнете внимание, че само Формулярът за кандидатстване и изискуемите на етап кандидатстване документи ще бъдат оценявани. Затова изключително важно е тези документи да съдържат цялата необходима информация в пълнота.

Кандидатът носи отговорност за пълнотата и верността на представената в проектното предложението информация, вкл. финансовата.

## 24. Списък на документите, които се подават на етап кандидатстване:

Кандидатите по процедурата за безвъзмездна финансова помощ следва да представят към Формуляра за кандидатстване по изцяло електронен път чрез ИСУН следните документи:

**а) Изрично пълномощно за подаване на проектното предложение –** попълнено по образец (Приложение 1), с което се упълномощава **титуляра на валиден КЕП**, с който ще се подаде проекта.

Документът не е задължителен, а се изисква само в случай, че кандидатите желаят да упълномощят лице, което не е официален представител на предприятието-кандидат, да подаде проектното предложение с валиден КЕП.

Изричното пълномощно се попълва по образец (Приложение 1) и се подписва (на хартия или с валиден КЕП) от официалния представител на кандидата, а в случай че кандидатът се представлява САМО ЗАЕДНО от няколко физически лица, попълват се данните и изричното пълномощно се подписва от ВСИЧКИ от тях, и се прикачва в ИСУН.

**б)** **Декларация при кандидатстване** – попълнена по образец (Приложение 2).

**ВАЖНО:** Декларацията по **буква б)** се попълва и подписва от ВСИЧКИ лица, които са официални представляващи на кандидата и са вписани като такива в ТР и регистъра на ЮЛНЦ (вкл. прокурист/и, ако е приложимо), независимо дали представляват предприятието-кандидат заедно и/или поотделно, и/или по друг начин.

**в) Декларация за държавни/минимални помощи** – попълнена по образец (Приложение 3), и свързаните с нея приложения.

**Приложение 3.1** към декларацията следва да се представи САМО от кандидати, които са **заявили разходи по режим „регионална инвестиционна помощ“** по Елемент А „Инвестиции“ ИЛИ **разходи по режим „помощи за иновации в полза на МСП“** по Елемент Б „Услуги“ **И** са получавали държавна/минимална помощ (без ограничение в периода назад), **ИЛИ** кандидатът и/или някое от предприятията, с които той формира „група предприятия“[[67]](#footnote-68), е започнало работа по първоначални инвестиции в рамките на същия регион от ниво NUTS-3 (в същата административна област) през последните три години към планираната дата на започване на работа по настоящия проект[[68]](#footnote-69) и посочената първоначална инвестиция е финансирана с публични средства под формата на регионална помощ или друг вид държавна помощ.

**Приложение 3.2** към декларацията следва да се представи САМО от кандидати, които са **заявили разходи по режим „минимална помощ“ (de minimis)** (независимо дали по Елемент А „Инвестиции“ или по Елемент Б „Услуги“) **И** кандидатът и/или предприятията, с които той образува „едно и също предприятие”[[69]](#footnote-70), е/са получавали друга минимална помощ на територията на Република България за период от три бюджетни години (двете предходни плюс текущата година).

**Приложение 3.3** към декларацията следва да се представи САМО от кандидати, които са **заявили разходи по режим „регионална инвестиционна помощ“** по Елемент А „Инвестиции“ **И** чрез проекта ще се осъществява първоначална инвестиция свързана с **диверсификация на продукцията на даден стопански обект** с продукти или услуги, които той не е произвеждал или предлагал до този момент, ИЛИ диверсификация на дейността на даден стопански обект, при условие че новата дейност не е същата или сходна с дейността, извършвана преди това от него (*в случай че кандидатът е малко дружество със средна пазарна капитализация И мястото на изпълнение на проекта е в ЮЗР (NUTS-2)*). Указания за попълване на Приложение 3.3 са представени в Приложение 3.3.А.

**Приложение 3.4** към декларацията следва да се представи САМО от кандидати, при които **кумулативно** са изпълнени следните три условия: **1)** заявили са разходи по **режим „регионална инвестиционна помощ“** по Елемент А „Инвестиции“, **И 2)** чрез проекта ще се осъществява първоначална инвестиция свързана с „**основна промяна в целия производствен процес на продукта(ите) или цялостното предоставяне на услугата(ите), засегнати от инвестицията в стопанския субект“, И 3)** кандидатът е **„малко дружество със средна пазарна капитализация“**. Указания за попълване на Приложение 3.4 са представени в Приложение 3.4.А.

Кандидати, които са **„малки дружества със средна пазарна капитализация“**, **И** проектът се изпълнява при **режим „регионална инвестиционна помощ“** (по Елемент А), **И** са с **място на изпълнение на проекта в ЮЗР** (NUTS-2), е допустимо да изпълняват ЕДИНСТВЕНО дейности, които имат за свой основен предмет осъществяването на **„първоначална инвестиция, която създава нова икономическа дейност“,** свързана със **създаването на нов стопански обект ИЛИ с диверсификацията на дейността на даден стопанския обект, при условие че новата дейност не е същата или сходна с дейността, извършвана преди това от него**. В тази връзка, за подобни кандидати Приложение 3.4 към декларацията е неприложимо.

В случай че кандидатът не е представил Приложение 3.1 и/или Приложение 3.2 към декларацията, се приема, че същото/ите са неприложими, и няма да бъдат допълнително изисквани от страна на оценителната комисия.

**ВАЖНО:** В случай че след подаване на проектното предложение **настъпи промяна по отношение на получената държавна/минимална помощ** от кандидата, същият следва да уведоми писмено УО и да изпрати нова Декларация за държавни/минимални помощи (Приложение 3), с попълнени актуални данни в нея, в срок от 5 (пет) работни дни посредством модул „Комуникация с УО“ в ИСУН. Новата декларация се попълва и подписва с КЕП от официален представляващ на кандидата и вписан като такъв в ТР и регистър на ЮЛНЦ. В случаите, когато кандидатът се представлява САМО ЗАЕДНО от няколко физически лица, се попълват данните и декларацията се подписва с КЕП от ВСЯКО от тях.

**г)** **Декларация за обстоятелствата по чл. 3 и чл. 4 от Закона за малките и средните предприятия** – попълнена по образец (Приложение 4).

**ВАЖНО:** В случаите, когато кандидатът е „малко дружество със средна пазарна капитализация“ (Small Mid-Caps), съгласно определението, посочено в Приложение 10 към Условията за кандидатстване, обстоятелството се посочва в раздел „Данни за кандидата“ от Формуляра за кандидатстване и **не се попълва декларация**.

В случай че кандидатът има САМО един официален представляващ, вписан в ТР и регистъра на ЮЛНЦ, и проектното предложение се подава с негов валиден КЕП, **декларациите по букви б), в) и г)** НЕ са изискуеми за прилагане в раздел „Прикачени документи“ от Формуляра за кандидатстване, в случай че релевантната информация е попълнена и декларирана от кандидата в раздел „E-ДЕКЛАРАЦИИ“ от Формуляра.

**Декларациите по букви б), в) и г)** са изискуеми за прилагане в раздел „Прикачени документи“ от Формуляра за кандидатстване, в случаите когато:

- предприятието-кандидат има двама или повече официални представляващи, вписани в ТР и регистъра на ЮЛНЦ (вкл. прокурист/и, ако е приложимо), независимо дали представляват предприятието-кандидат заедно и/или поотделно, и/или по друг начин, а Формулярът за кандидатстване се подава с КЕП само от единия от тях: в този случай **декларацията по буква б)** се попълва, датира и подписва от ВСИЧКИ представляващи (независимо дали представляват кандидата заедно и/или поотделно), които не са подписали с КЕП Формуляра за кандидатстване, след което се прилага в раздел „Прикачени документи“ от Формуляра.

- предприятието-кандидат се представлява САМО ЗАЕДНО от няколко физически лица, вписани в ТР и регистъра на ЮЛНЦ (вкл. прокурист/и, ако е приложимо), а Формулярът за кандидатстване се подава с КЕП само от единия от тях: в този случай **декларациите по букви в) и г)** се попълват, датират и подписват от ВСИЧКИ представляващи, които не са подписали с КЕП Формуляра за кандидатстване, след което се прилагат в раздел „Прикачени документи“ от Формуляра.

- Формулярът за кандидатстване се подава **с КЕП от упълномощено лице**: в този случай **декларацията по буква б)** се попълва, датира и подписва от ВСИЧКИ лица, които са официални представляващи на кандидата и са вписани като такива в ТР и регистъра на ЮЛНЦ (вкл. прокурист/и, ако е приложимо) и се прилага в раздел „Прикачени документи“ от Формуляра. При подаване на Формуляра за кандидатстване с КЕП от упълномощено лице, **декларациите по букви в) и г)** се попълват, датират и подписват от официален представляващ на кандидата, а ако предприятието се представлява САМО заедно от няколко физически лица - **декларациите по букви в) и г)** се попълват, датират и подписват от всички тях, след което се прилагат в раздел „Прикачени документи“ от Формуляра.

**ВАЖНО:** Информацията, декларирана в раздел „Е-декларации“ от Формуляра за кандидатстване трябва да бъде идентична с тази, посочена в **декларациите по букви б), в) и г)**, в случай че същите е необходимо да се представят в раздел „Прикачени документи“ от Формуляра. При разминаване, за верни ще се приемат данните, подписани с валиден КЕП от официалния/те представляващ/и кандидата. При подписване на Формуляра за кандидатстване с КЕП от упълномощено лице - за верни ще се приемат данните, декларирани в представените декларации по букви б), в) и г), подписани от официалния/те представляващ/и кандидата.

Допустим е един от следните **два варианта на подписване** на пълномощното по буква а) (ако е приложимо) и декларациите по букви б), в) и г) при прилагането им в раздел „Прикачени документи“ от Формуляра за кандидатстване:

**- Вариант 1:** Документите се попълват по образец, датират се и се подписват **на хартиен носител** от съответните лица, официално представляващи кандидата и вписани в ТР и регистъра на ЮЛНЦ (вкл. прокурист/и, ако е приложимо), след което документите по букви а), б), в) и г) се сканират и се прикачват в раздел „Прикачени документи“ от Формуляра за кандидатстване.

**- Вариант 2:** Документите се попълват и **подписват с валиден КЕП** от съответните лица, официално представляващи кандидата (вкл. прокурист/и, ако е приложимо), вписани в ТР и регистъра на ЮЛНЦ и се прикачват в раздел „Прикачени документи“ от Формуляра за кандидатстване. В случай че е възприет подход на подписване на документите с КЕП, то е препоръчително **подписването да е чрез attached signature – файл и подпис в един документ (подписът да се съдържа в документа).**

**ВАЖНО:** Лицето/ата, официално представляващо/и кандидата, **няма/т право да упълномощава/т други лица да подписват декларациите по букви б), в) и г)**, тъй като с тях се декларират данни, които деклараторът/ите декларира/т в лично качество или съответно данни за представляваното от него/тях юридическо лице, като за верността им се носи наказателна отговорност, която също е лична.

**д) Документи, удостоверяващи че** внедряваната по проекта продуктова иновация (стока или услуга) или иновация в бизнес процесите (насочена към производство на стоки и предоставяне на услуги) **е собствена разработка на кандидата[[70]](#footnote-71) или е на база интелектуални права, придобити от трети лица**:

1) патент за изобретение или решение за издаване на патент;

2) свидетелство за регистрация на полезен модел или промишлен дизайн, или решение за регистрация на полезен модел или промишлен дизайн;

3) заявка за издаване на патент или за регистрация на полезен модел или за регистрация на промишлен дизайн;

4) договор, с който се удостоверява прехвърляне на права по интелектуална собственост;

5) лицензионен договор, с който се разрешава използването на съответния обект на интелектуална собственост;

6) договор за придобиване на резултати от НИРД;

7) договор за прехвърляне на ноу-хау;

8) декларация за авторски права върху произведението, предмет на внедряваната иновация – Раздел 7 от Приложение 2 към Условията за кандидатстване;

9) техническа документация или публикации, или доклади, или резултати от проведени тестове или изследвания (приложими, когато внедряваната иновация е собствена разработка на кандидата).

**ВАЖНО:** Проектното предложение следва **задължително** да съдържа поне един от горепосочените документи, удостоверяващи че внедряваната по проекта иновация е собствена разработка на кандидата или е на база интелектуални права, придобити от трети лица.

**ВАЖНО:** По отношение на документите по **букви д1), д2) и д3)** се извършва служебна проверка, когато е налична съответна информация и описание в раздел „Допълнителна информация необходима за оценка на проектното предложение“ от Формуляра за кандидатстване (например посочен е рег. номер, номер на заявка, наименование на изобретението, данни за лицензионния договор и др.) и когато документите са издадени от Патентно ведомство на Република България. При невъзможност за извършване на служебна проверка, Оценителната комисия ще изиска от кандидатите предоставяне на тези документи.

**е) Проучване за правен статус, издадено от Патентно ведомство на Република България (или аналогичен документ, издаден от еквивалента организация в съответната държава),** от който е видна минимум следната информация: дали патентът за изобретение или регистрацията на полезен модел или регистрацията на промишлен дизайн **са действащи**, или подадената заявка **не е оттеглена,** дали **кандидатът е бил първоначален заявител** (съгласно **код (71)** от Международно признати кодове за означаване на библиографски данни – ИНИД кодове на патенти), и дали **кандидатът е притежател** на съответните права върху индустриална собственост - в случаите, когато кандидатът е представил по буква д): патент за изобретение, свидетелство за регистрация на полезен модел или промишлен дизайн, решение за издаване на патент, решение за регистрация на полезен модел или промишлен дизайн, заявка за издаване на патент или заявка за регистрация на полезен модел или промишлен дизайн.

**Удостоверение за вписване на договора в регистъра на Патентно ведомство или Удостоверение за вписване на лицензионния договор в регистъра на Патентно ведомство** – в случаите, когато кандидатът е представил по буква д): договор, с който се удостоверява прехвърляне на права по индустриална собственост (патент за изобретение, свидетелство за регистрация на полезен модел или промишлен дизайн), лицензионен договор, с който се разрешава използването на съответния обект на индустриална собственост (патент за изобретение, свидетелство за регистрация на полезен модел или промишлен дизайн).

**ВАЖНО:** В случай че документите по **буква е)** се издават от Патентно ведомство на Република България, ще бъде извършена служебна проверка. При невъзможност за извършване на служебна проверка, Оценителната комисия ще изиска от кандидатите предоставяне на тези документи.

**ж) Техническа спецификация на предвидените за закупуване ДМА и/или ДНА** – попълнена по образец (Приложение 5)[[71]](#footnote-72).

В Техническата спецификация кандидатите следва да посочат минимални технически и/или функционални характеристики на предвидените за придобиване активи (ДМА и/или ДНА), като **не е препоръчително да бъдат указвани марки, модели и други конкретни технически спецификации**, които насочват към определени производители/доставчици.

В случаите на придобиване на автоматизирани, поточни или друг вид производствени линии, в Техническата спецификация, в колона „Минимални технически и/или функционални характеристики”, следва задължително да бъдат посочени (изброени) всички отделни активи (съставни модули/компоненти), формиращи (включени в) линията със съответните им технически и/или функционални параметри.

В случай че общата стойност (цена) на съответен актив, заложена в бюджета на проекта, включва и разходи за допълнителна окомплектовка (допълнителни компоненти, елементи и др. към основния актив), посочени с отделна цена в офертата, информация за окомплектовката следва да се съдържа в Техническата спецификация (Приложение 5), колона „Минимални технически и/или функционални характеристики”.

В случаите на придобиване на софтуер, минималните технически и/или функционални характеристики, посочени в Техническата спецификация, следва задължително да включват както описание на основните модули на актива, така и негови конкретни технически спецификации/параметри.

В случаите, когато и след допълнително изискване в Техническата спецификация не е посочен актив, заложен в бюджета на проекта, или не са посочени минимални технически и/или функционални характеристики на даден актив, заложен в бюджета на проекта, Оценителната комисия ще премахне разходите за съответния/те актив/и от бюджета на проекта.

**з) Оферта за всяка отделна инвестиция в активи (ДМА и ДНА), с предложена цена[[72]](#footnote-73).**

Документите по **буква з)** са необходими с оглед определяне на реалистичността на предвидените разходи за придобиване на ДМА и ДНА. Към Формуляра за кандидатстване следва да се представи една оферта за всяка отделна инвестиция в активи с предложена цена. В случаите на придобиване на софтуер се представя една оферта, която следва задължително да включва както описание на основните модули на актива, така и негови конкретни технически спецификации/параметри.

**ВАЖНО:** Документите по **буква з)** трябва **задължително** да съдържат информация за: наименование на оферента, технически и/или функционални характеристики на актива, съответстващи на минималните технически и/или функционални характеристики, посочени в Техническата спецификация (Приложение 5), цена на актива и вид на валутата. Допълнително от представената оферта следва да е видно лицето, което я е издало от името на оферента, като напр. име, подпис, електронен подпис или разпечатка на електронно съобщение, с което офертата е получена, която също следва да е прикачена в ИСУН 2020.

**ВАЖНО:** Не следва да бъдат представяни оферти от лица и/или предприятия, които са пряко или косвено свързани както помежду си, така и с кандидата по смисъла на § 1 от Допълнителните разпоредби на Търговския закон, и/или които са в конфликт на интереси с него по смисъла на чл. 61 от Регламент (ЕС, ЕВРАТОМ) № 2018/1046. За да удостоверят посоченото, кандидатите следва да декларират обстоятелството в Декларацията при кандидатстване (Приложение 2).

В случаите, когато и след допълнително изискване кандидатът не представи оферта или представената оферта не съдържа всички изискуеми реквизити, или техническите/функционални параметри в офертата не съответстват на минималните технически и/или функционални характеристики, посочени в Техническата спецификация (Приложение 5), Оценителната комисия ще премахне от бюджета на проекта разходите за съответния/те актив/и, за които се отнася офертата.

**и) Счетоводна политика на кандидата[[73]](#footnote-74)**, изготвена съгласно приложимите счетоводни стандарти, от която да е виден определения стойностен праг на същественост на ДМА и ДНА (ако е приложимо).

В случай че счетоводната политика не е представена към Формуляра за кандидатстване, същата няма да бъде допълнително изисквана от кандидатите. Непредставянето на счетоводна политика няма да доведе до отхвърляне на проектното предложение, като в този случай оценката на допустимостта на разходите за ДМА и ДНА ще бъде извършена съгласно стойностния праг на същественост, определен в чл. 50 и чл. 51 от ЗКПО (т.е. 700 лева).

**й) Счетоводен амортизационен план на кандидата**, удостоверяващ балансовата стойност на активите, които се използват повторно, към 31 декември на годината преди започване на работата по проекта.

Документът е приложим САМО в случай че кандидатът ще изпълнява инвестицията в режим „регионална инвестиционна помощ“ (по Елемент А „Инвестиции“) И чрез проекта ще се осъществява първоначална инвестиция свързана с:

- диверсификация на продукцията на даден стопански обект с продукти или услуги, които той не е произвеждал или предлагал до този момент ИЛИ

- диверсификация на дейността на даден стопански обект, при условие че новата дейност не е същата или сходна с дейността, извършвана преди това от него (*в случай че кандидатът е малко дружество със средна пазарна капитализация И мястото на изпълнение на проекта е в ЮЗР (NUTS-2)*).

В посочените случаи, Справката съгласно Приложение 3.3 към Декларацията за държавни/минимални помощи е задължителна за попълване от кандидата. Ако в Справката (Приложение 3.3) е посочено, че се предвижда работата по инвестицията да започне през 2023 г., то **следва да се представи Счетоводен амортизационен план на кандидата към 31.12.2022 г.** Ако в Справката (Приложение 3.3) е посочено, че се предвижда работата по инвестицията да започне през 2024 г. и, в случай че 2023 г. не е приключена финансово, то **Счетоводен амортизационен план на кандидата не следва да бъде представян**, като балансовата стойност на активите в този случай се посочва в Приложение 3.3 съгласно поясненията в самата Справка и в Указанията за нейното попълване (Приложение 3.3.А).

**к) Данъчен амортизационен план на кандидата**, удостоверяващ сумата на разходите за амортизация на активите, свързани с дейностите, които ще бъдат модернизирани за предходните три отчетни периода (години) преди започване на работата по проекта.

Документът е приложим САМО в случай че кандидатът ще изпълнява инвестицията в режим „регионална инвестиционна помощ“ И чрез проекта ще се осъществява първоначална инвестиция свързана с „основна промяна в целия производствен процес на продукта(ите) или цялостното предоставяне на услугата(ите), засегнати от инвестицията в стопанския субект“, И кандидатът е малко дружество със средна пазарна капитализация, И мястото на изпълнение на проекта е извън ЮЗР.

В този случай, Справката съгласно Приложение 3.4 към Декларацията за държавни/минимални помощи е задължителна за попълване от кандидата. Ако в Справката (Приложение 3.4) е посочено, че се предвижда работата по инвестицията да започне през 2023 г., то следва да се представи Данъчен амортизационен план на кандидата за 2020 г., 2021 г. и 2022 г. Ако в Справката (Приложение 3.4) е посочено, че се предвижда работата по инвестицията да започне през 2024 г. и, в случай че 2023 г. не е приключена финансово, то следва да се представи Данъчен амортизационен план на кандидата за 2021 г. и 2022 г., като стойността на годишната данъчна амортизация на съответните активи за 2023 г. се посочва в Приложение 3.4 съгласно поясненията в самата Справка и в Указанията за нейното попълване (Приложение 3.4.А).

**ВАЖНО: Моля, запознайте се с детайлните указания за подписване на Формуляра за кандидатстване и приложимите документи, налични в Приложение 9.**

**ВАЖНО:** В случай че кандидат по процедурата е чуждестранно юридическо лице, с оглед извършване на оценката по отделните критерии, от него могат да бъдат изискани и други допълнителни документи, вкл. документи, удостоверяващи актуално състояние, съотносимите за съответната държава, отчети за дейността (например: счетоводен баланс, отчет за приходите и разходите, отчет за заетите лица и т.н.) и др.

## 25. Краен срок за подаване на проектните предложения:

Ще се прилага процедура чрез подбор на проекти **с един краен срок за кандидатстване**.

**Крайният срок за подаване на проектни предложения е 16:30 часа на 31.01.2024 г.**

**ВАЖНО:** В рамките на настоящата процедура кандидатите могат да подадат **само едно проектно предложение[[74]](#footnote-75)** при съобразяване на изискванията по т. 9 от настоящите Условия за кандидатстване. В случай че по настоящата процедура бъдат подадени проектни предложения от няколко свързани предприятия, осъществяващи подобна дейност, административен договор за предоставяне на безвъзмездна финансова помощ може да бъде сключен само с едно от тези предприятия. При установено наличие на посоченото обстоятелство, ще бъде издадено Решение за отказ за предоставяне на безвъзмездна финансова помощ на всяко проектно предложение от списъка с одобрени за финансиране проектни предложения, класирано след първото такова, което също е включено в списъка с одобрени за финансиране проектни предложения/списъка с резервни проектни предложения. Под свързани предприятия се разбират предприятията по чл. 4, ал. 5-8 от Закона за малките и средните предприятия. Под подобна дейност следва да се разбира основна икономическа дейност, попадаща в рамките на същия тризначен цифров код (група) съгласно Класификация на икономическите дейности - КИД-2008 на НСИ (Приложение 12).

Кандидатите могат **да задават допълнителни въпроси и да искат разяснения** във връзка с Условията за кандидатстване до 3 седмици преди крайния срок за подаване на проектни предложения. Допълнителни въпроси могат да се задават само в ИСУН, раздел „Европейски фондове при споделено управление (2021-2027)“, процедура BG16RFPR001-1.003 „Внедряване на иновации в предприятията“ (на адрес - <https://eumis2020.government.bg/bg/s/8d3ebf57-ff75-4ad5-afa1-5747f558ee98/Procedure/Active>).

Отговорите на въпросите на кандидатите се публикуват на интернет страницата на МИР (на адрес - <https://www.mig.government.bg/programa-konkurentosposobnost-i-inovaczii-v-predpriyatiyata/proczeduri-po-pkip/>), както и в ИСУН, в раздела на процедурата, в 10-дневен срок от получаването им, но не по-късно от две седмици преди изтичането на срока за кандидатстване.

Разясненията се дават по отношение на Условията за кандидатстване, не могат да съдържат становище относно качеството на проектното предложение и са **задължителни** за всички кандидати.

Няма да бъдат предоставяни отговори на въпроси, зададени по телефона. Няма да бъдат изпращани индивидуални отговори на зададени от кандидатите по процедурата въпроси.

## 26. Допълнителна информация:

### 26.1. Процедура за уведомяване на неуспелите и одобрените кандидати и сключване на административни договори за предоставяне на безвъзмездна финансова помощ:

При одобрен оценителен доклад, кандидатите, чиито проектни предложения са предложени за финансиране, се поканват да представят в 30-дневен срок доказателства, че отговарят на изискванията за бенефициент, като представят необходимите документи за сключване на административен договор. Когато за удостоверяване на обстоятелствата е необходимо издаването на документи от органи или институции извън страната, срокът може да бъде удължен с 30 дни.

Процедурата по проверка на документалната допустимост на кандидатите ще се извършва изцяло в електронна среда чрез ИСУН, поради което комуникацията между УО на ПКИП и кандидатите ще се води единствено през нея. До всеки одобрен за финансиране кандидат се изпраща електронно уведомление (покана по чл. 36, ал. 2 от ЗУСЕФСУ) за представяне на конкретни изброени доказателства за доказване на съответствието му с изискванията за бенефициент. Поканите са електронни документи с електронен подпис на Ръководителя на УО/оправомощено от него лице, които се изпращат чрез ИСУН.

Уведомлението съдържа указания за вида и формата за действителност на изисканите доказателства, както и срока, в който тези доказателства следва да бъдат представени. Поканите се считат за получени от съответния кандидат с изпращането им в ИСУН.

**ВАЖНО:** Следва да се има предвид, че изискуемите при извършваната проверка **декларации** са частни документи, които следва да са издадени като електронни такива. В този смисъл, те следва да са подписани с валиден КЕП на задълженото лице - официалния представляващ на кандидата или официалните представляващи го (в случаите, когато предприятието се представлява само заедно) и за представянето им **институтът на упълномощаването е неприложим**.

**I. Списък на документите, които се подават на етап сключване на административни договори:**

**1. НОВА Декларация при кандидатстване (Приложение 2)**.

Нова Декларация при кандидатстване (Приложение 2) е изискуема в случаите, когато:

- налице е промяна в представляващото лице/представляващите лица или друга промяна, настъпила след датата на кандидатстване или ако декларацията е била подадена и подписана от задълженото лице/задължените лица единствено на хартиен носител.

В тези случаи Декларацията се попълва и подписва с валиден КЕП от ВСИЧКИ лица, които са официални представляващи на кандидата и са вписани като такива в ТР и регистъра на ЮЛНЦ (вкл. прокурист/и, ако е приложимо).

**2. НОВА Декларация за държавни/минимални помощи (Приложение 3)** и свързаните с нея приложения.

Нова Декларация за държавни/минимални помощи (Приложение 3) е изискуема в случаите, когато:

- налице е промяна на представляващото лице/представляващите лица, получената държавна/минимална помощ или друга промяна, настъпила след датата на кандидатстване;

- декларацията е била подписана от задълженото лице/задължените лица единствено на хартиен носител, като в случай че предприятието се представлява САМО ЗАЕДНО от двама или повече официални представляващи, вписани в ТР и Регистъра на ЮЛНЦ, декларацията не е била подписана от всички задължени лица с КЕП.

Декларацията се попълва и подписва с валиден КЕП от лице, което е официален представляващ на кандидата и е вписано като такъв в ТР и регистър на ЮЛНЦ. В случаите, когато кандидатът се представлява САМО ЗАЕДНО от няколко физически лица, се попълват данните и декларацията се подписва с валиден КЕП от всяко от тях.

**3. НОВА Декларация за обстоятелствата по чл. 3 и чл. 4 от Закона за малките и средните предприятия (Приложение 4).**

**ВАЖНО:** Декларацията се представя само от кандидати, които са микро-, малки или средни предприятия по смисъла на чл. 3 и чл. 4 от ЗМСП и Приложение I „Определение за МСП“ към Регламент (ЕС) № 651/2014 на Комисията. Декларацията не е приложима за кандидати, които са малки дружества със средна пазарна капитализация (Small Mid-Caps).

Нова Декларация за обстоятелствата по чл. 3 и чл. 4 от ЗМСП (Приложение 4) е изискуема в случаите, когато:

- налице е промяна в представляващото лице/представляващите лица или друга промяна, настъпила след датата на кандидатстване или ако декларацията е била подадена единствено на хартия. В случай че предприятието се представлява САМО ЗАЕДНО от двама или повече официални представляващи, вписани в ТР и Регистъра на ЮЛНЦ, декларацията следва да е попълнена и подписана с КЕП от всички тях.

**4. Нотариално заверено пълномощно за подписване на административния договор за предоставяне на безвъзмездна финансова помощ** - подписано с валиден КЕП от лице, което е официален представляващ на кандидата и е вписано като такъв в ТР и регистъра на ЮЛНЦ. В случаите, когато кандидатът се представлява САМО ЗАЕДНО от няколко физически лица, се попълват данните и пълномощното се подписва с валиден КЕП от всяко от тях.

Документът не е задължителен за всички кандидати, а се изисква само в случай че кандидатите желаят да упълномощят лице, различно от официалния/те представляващ/и на предприятието, да сключи административен договор по процедурата.

**5. Справка за обобщените параметри на предприятието, което подава Декларация за обстоятелствата по чл. 3 и чл. 4 на ЗМСП (Приложение 4.1).**

**ВАЖНО:** Справката за обобщените параметри на предприятието (Приложение 4.1) се попълва и подава и от кандидати, които са малки дружества със средна пазарна капитализация.

Справката следва да е изготвена въз основа на данните на предприятието-кандидат за последните 2 (две) приключени финансови години към датата на деклариране. **В Справките следва да бъдат отразени годините, за които се отнасят вписаните данни.**

В случай че данните в представените справки за последните 2 (две) приключени финансови години не потвърждават статуса на микро-, малко или средно предприятие, или на малко дружество със средна пазарна капитализация, на кандидата, се представят и справки за предходните 2 (две) последователни финансови години, в които предприятието-кандидат запазва своите параметри по чл. 3 от ЗМСП, без промяна.

**6. Документи, относими и отразяващи разпределението на капитала на предприятието-кандидат** за периода, за който се декларират данни в Декларацията за обстоятелствата по чл. 3 и чл. 4 от ЗМСП, а за кандидати, които са „малки дружества със средна пазарна капитализация“ (Small Mid-Caps), за последните 2 (две) приключени финансови години, като:

- *Справка за разпределение капитала на дружеството* – приложимо за акционерните дружества;

- *Книга за акционерите* - приложимо за акционерните дружества с поименни акции;

- *Дружествен договор* - приложимо за дружествата с ограничена отговорност, едноличните дружества с ограничена отговорност (учредителен акт), събирателните дружества и командитните дружества;

- *Книга за акционерите и устав* - приложимо за командитните дружества с акции;

- *Устав* - приложимо за сдруженията.

В случай че кандидатът е в отношения на свързаност и/или партньорство по смисъла на чл. 4 от ЗМСП с трети предприятия, то (при условията на чл. 23, ал. 6 от Закона за търговския регистър и регистъра на ЮЛНЦ) той трябва да представи документи по настоящата точка и за тези предприятия. За предприятията, с които кандидатите са в отношения на свързаност и/или партньорство, и които са установени в държава, различна от Република България, то изискуемите по настоящата точка документи се представят като еквивалентни на гореизброените и издавани съобразно съответното законодателство на държавата, в която предприятията са установени. Документ, чийто оригинал е на чужд език, се представя и в превод на български език.

**7. Счетоводен баланс, Отчет за приходите и разходите и Отчет за заетите лица, средствата за работна заплата и други разходи за труд, във формат идентичен на този, в който са подадени към НСИ,** за всички свързани предприятия и предприятия-партньори (ако е приложимо) за последните 2 (две) приключени/последователни финансови години.

При установяване на свързани предприятия и/или предприятия-партньори, които не са посочени в Справките за обобщените параметри на предприятието (Приложение 4.1), от кандидата (при условията на чл. 23, ал. 6 от Закона за търговския регистър и регистъра на ЮЛНЦ) може да бъде изискано да представи и Счетоводен баланс, Отчет за приходите и разходите и Отчет за заетите лица, средствата за работна заплата и други разходи за труд, във формат идентичен на този, в който са подадени към НСИ, за тези предприятия за последните 2 (две) приключени/последователни финансови години.

Посочените документи или еквивалентни на тях, съобразно законодателството на съответната държава, се представят за всички предприятия независимо от мястото, на което са установени. Документ, чийто оригинал е на чужд език, се представя и в превод на български език.

**8. Консолидирани Счетоводен баланс и Отчет за приходите и разходите** (ако е приложимо) на кандидата за последните 2 (две) приключени/последователни финансови години.

Документите се представят в случай че кандидатът съставя консолидиран финансов отчет или е включен чрез консолидиране в консолидирания финансов отчет на друго предприятие.

**9. Документи, удостоверяващи актуалното състояние и реалните собственици** на съответното предприятие (ако е приложимо), в случай че някое от свързаните предприятия или предприятията-партньори на предприятието-кандидат е чуждестранно лице. Документ, чийто оригинал е на чужд език, се представя и в превод на български език.

**10. Справка за група предприятия за последните 3 (три) приключени финансови години** (ако е приложимо). В случай че кандидатът не съставя посочената справка, то следва да се представи списък на предприятията, с които кандидатът формира група предприятия (ако е приложимо).

**11. Справка-извлечение за последната приключила финансова година** **от счетоводните сметки на кандидата** по индивидуалния сметкоплан, утвърден от ръководството на предприятието, отчитащи приходите от дейността в т.ч., отчитащи нетните приходи от продажби, включително и приходите от финансирания и субсидии от държавата, както и отсрочени и разсрочени публични вземания.

**12. Приложение (пояснителни бележки), съставна част от Годишния финансов отчет на кандидата**, и съответно от **Консолидирания финансов отчет (за група предприятия) за последната приключила финансова година**.

***Документите по точки от 1 до 12 трябва да бъдат подписвани с валиден КЕП от лицето, представляващо кандидата, вписано като такова в ТР и регистъра на ЮЛНЦ, и се прикачат в ИСУН. Упълномощеното лице НЕ е допустимо да подписва (вкл. собственоръчно или чрез КЕП) документите от т. 1 до т. 12.***

Горепосочените документи следва да бъдат подписани с валиден КЕП на локалния компютър, като е препоръчително **подписването да е чрез attached signature – файл и подпис в един документ (подписът да се съдържа в документа)**.

**II. С цел документална проверка на декларираната категория на предприятието и удостоверяване на съответствието на кандидатите с изискванията на чл. 7 от ПМС № 23/2023 г., УО на ПКИП ще извършва служебни проверки, включително и чрез информационната система за мониторинг на европейски и национални стратегии и регионална политика – МониторСтат (поддържана и управлявана от НСИ) по отношение на следните документи:**

**1. Счетоводен баланс и Отчет за приходите и разходите на кандидата за 2020 г., 2021 г., 2022 г.** **и 2023 г. (ако е приложимо);**

**2. Отчет за заетите лица, средствата за работна заплата и други разходи за труд на кандидата за 2020 г., 2021 г., 2022 г. и 2023 г. (ако е приложимо);**

**3. Удостоверение от Националната агенция за приходите за липса на задължения на кандидата;**

**4. Удостоверение за липса на задължения към общината по седалището на УО (Столична община) и по седалище на кандидата.**

**ВАЖНО:** Кандидат, чиито задължения (общо от удостоверенията по т. 3 и т. 4) са повече от 1 на сто от сумата на годишния общ оборот за последната приключена финансова година, или са повече от 50 000 лева, имат право да представят доказателства, че са предприели мерки, които гарантират тяхната надеждност. За тази цел кандидатът може да представи следните документи:

- Документ за извършено плащане (включително и ново удостоверение) в посочения размер или разрешение, или друг документ, от който да е видно, че задълженията са обезпечени или че страните са договорили тяхното отсрочване или разсрочване, заедно с погасителен план и/или с посочени дати за окончателно изплащане на дължимите задължения.

**5. Свидетелство за съдимост на всички лица, които са официални представляващи на кандидата** и са вписани като такива в ТР и регистъра на ЮЛНЦ, независимо от това дали представляват предприятието заедно и/или поотделно, и/или по друг начин.

**ВАЖНО:** Служебна проверка не е възможно да бъде извършена по отношение на лица, които са чуждестранни граждани. Когато за някое от горепосочените лица Свидетелството за съдимост подлежи на издаване от чуждестранен орган, същото се представя и в официален превод, и след легализиция/заверка с апостил/друг приложим режим. Когато в съответната чужда държава Свидетелство за съдимост или еквивалентен документ не се издава, горепосоченото лице следва да представи декларация, съгласно законодателството на държавата, в която е установено.

**6. Удостоверение от органите на Изпълнителна агенция „Главна инспекция по труда“ във връзка с обстоятелствата по чл. 54, ал. 1, т. 6 от ЗОП.**

**ВАЖНО:** Кандидат, който има влязло в сила наказателно постановление или съдебно решение за нарушение на обстоятелства по чл. 54, ал. 1, т. 6 от ЗОП има право да докаже, че е предприел съответни мерки за надеждност, като:

- е изяснил изчерпателно фактите и обстоятелствата, като активно е съдействал на компетентните органи, и е изпълнил конкретни предписания, технически, организационни и кадрови мерки, чрез които да се предотвратят нови престъпления или нарушения;

- е платил изцяло дължимото вземане по чл. 128, чл. 228, ал. 3 или чл. 245 от Кодекса на труда (ако е приложимо), включително заверено копие на наказателно постановление или съдебно решение за нарушение на обстоятелства по чл. 54, ал. 1, т. 6 от ЗОП.

Представените доказателства ще бъдат разглеждани и преценявани от УО на ПКИП като се отчита приложимостта на мерките при спазване на чл. 57, ал. 3, буква б) от ЗОП, тежестта и конкретните обстоятелства, свързани с нарушението.

**III. Преди сключване на административен договор за предоставяне на безвъзмездна финансова помощ, УО на ПКИП ще извършва и следните проверки по отношение на всички кандидати, до които са изпратени покани по чл. 36, ал. 2 от ЗУСЕФСУ:**

**1. Кандидатът е регистриран по реда на Търговския закон или съответно Закона за кооперациите.**

**2. Член на управителен или контролен орган, както и временно изпълняващ такава длъжност, включително прокурист или търговски пълномощник на кандидата, не е свързано лице** по смисъла на § 1, т. 15 от Допълнителните разпоредби на Закона за противодействие на корупцията и за отнемане на незаконно придобитото имущество с Ръководителя на УО.

**3. Кандидатът отговаря на изискванията за:**

- **микро-, малки и средни предприятия (МСП)** по смисъла на чл. 3 и чл. 4 от ЗМСП и Приложение I „Определение за МСП“ към Регламент (ЕС) № 651/2014 на Комисията;

- **малко дружество със средна пазарна капитализация**, съгласно определението, посочено в Приложение 10.

**ВАЖНО:** Преди сключване на АДПБФП ще се извършва документална **проверка на категорията на предприятието** (микро-, малко или средно предприятие, съгласно ЗМСП, или малко дружество със средна пазарна капитализация) **към датата на кандидатстване и към датата на сключване на административния договор**. В случай че бъде установена погрешно декларирана категория, довела до неправилно класиране в съответствие с разпределението на бюджета, посочено в т. 8 от настоящите Условия за кандидатстване, съобразно категорията на предприятието-кандидат, ще бъде издавано Решение за отказ за предоставяне на безвъзмездна финансова помощ на съответния кандидат.

В случай че в декларираната на етап кандидатстване категория/статус на кандидата преди сключване на АДПБФП настъпи промяна и в резултат на промяната бъде установено, че заложеният интензитет или размер на помощта надвишават максималния за съответната категория на предприятието-кандидат, както и ако не са спазени изисквания за съответната категория, произтичащи от настоящите Условия за кандидатстване, ще бъде издавано Решение за отказ за предоставяне на безвъзмездна финансова помощ на съответния кандидат.

**4.** В случай че бъде установена погрешно декларирана/посочена категория (на етап кандидатстване), преди сключване на административния договор, ще бъде извършена проверка за съответствие на кандидата с изискването по т. 11.1.4) от Условията за кандидатстване за **реализирани нетни приходи от продажби за 2022 финансова година** в зависимост от категорията на предприятието.

**5.** Кандидатът към датата на сключване на административния договор не е микропредприятие по смисъла на чл. 3-4 от ЗМСП, което има седалище или клон със седалище на територията на селски район **и** което е заявило за подпомагане дейности по предложението за изпълнение на инвестиция, които ще се осъществяват в община на територията на селските райони в Република България съгласно Списъка на общините в обхвата на селските райони (Приложение 14) към Условията за кандидатстване.

**6.** Кандидатът отговаря на изискванията, посочени в т. 11.2 „Критерии за недопустимост на кандидатите”, **подт. 1) и подт. 5)** от Условията за кандидатстване.

В случай че бъде установено обстоятелство, довело до неспазване на заложени в Условията за кандидатстване правила или ограничения, които водят до заключение, че кандидатът не отговаря на изискванията за бенефициент, ще бъде издадено Решение за отказ за предоставяне на безвъзмездна финансова помощ за съответния кандидат.

**IV. Преди сключване на административен договор ще се извършват и следните проверки за удостоверяване на съответствието с изискванията, произтичащи от Регламент (ЕС) № 651/2014 на Комисията:**

**1.** Кандидатът (и на ниво група) **няма неизпълнено разпореждане за възстановяване** вследствие на предходно решение на Европейската комисията, с което дадена помощ се обявява за незаконосъобразна и несъвместима с общия пазар.

Съгласно Регламент (ЕС) № 651/2014 на Комисията недопустими са кандидати (и на ниво група), които са обект на неизпълнено разпореждане за възстановяване вследствие на предходно решение на Европейската комисията, с което дадена помощ се обявява за незаконосъобразна и несъвместима с общия пазар.

Проверката се извършва на база информацията в Публичния регистър на ЕК - <http://ec.europa.eu/competition/elojade/isef/index.cfm?clear=1&policy_area_id=3>):, проверка по вид решение – отрицателно решение с възстановяване, а също и в Информационната система „Регистър на минималните помощи”, поддържан от Министерство на финансите, относно обстоятелството дали кандидатът е получавал помощ за оздравяване или съответно помощ за преструктуриране.

**2.** Кандидатът (и на ниво група) **не е в затруднено положение** съгласно чл. 2, пар. 18 от Регламент (ЕС) № 651/2014 на Комисията.

Съгласно чл. 1, пар. 4, буква в) от Регламент (ЕС) № 651/2014, недопустими са кандидати (и на ниво група), които са в затруднено положение съгласно чл. 2, пар. 18 от същия Регламент.

**ВАЖНО:** Проверката и определянето на „група” от предприятия по настоящата точка 2. ще се извършва по отношение на предприятие майка и всички негови дъщерни предприятия, като: „предприятие майка” означава предприятие, което контролира едно или повече дъщерни предприятия и съответно „дъщерно предприятие” означава предприятие, което се контролира от предприятие майка, включително дъщерно предприятие на крайно предприятие майка. Проверката включва преценка във връзка с наличието на икономически субект (кандидат), имащ общ източник на контрол на основание не само представения консолидиран финансов отчет (за група предприятия), но и наличната информация в публичните регистри (вкл. ТР и регистъра на ЮЛНЦ), отчитайки възможността общият източник на контрол да се осъществява, както от предприятия, така и от физически лица, участващи в управлението им.

**2.1.** В случай на **акционерно дружество, дружество с ограничена отговорност, командитно дружество с акции или кооперация или други дружества по Приложение I към Директива 2013/34/ЕС** (различно от МСП, което съществува по-малко от три години или, за целите на допустимостта за помощите за рисково финансиране, МСП, което изпълнява условието в член 21, параграф 3, буква б) и отговаря на условията за инвестиции за рисково финансиране въз основа на извършен от избрания финансов посредник финансов и правен анализ) проверката се извършва въз основа на данните за последната приключена финансова година, както следва:

Едно предприятие ще бъде считано за „предприятие в затруднено положение“, когато сумата на т. III „Резерв от последващи оценки“, т. IV „Резерви“, т. V „Натрупана печалба (загуба) от минали години“ и т. VI „Текуща печалба (загуба)“ от раздел А „Собствен капитал“ на пасивите, описани в Счетоводния баланс на съответното предприятие **е отрицателна стойност**, която надвишава 50% от сумата на т. I „Записан капитал“ и т. II „Премии от емисии“ от раздел А „Собствен капитал“ на пасивите, описани в Счетоводния баланс .

**2.2.** В случай на **събирателно дружество или командитно дружество, или други лица по Приложение II към Директива 2013/34/ЕС** (което не е МСП, което съществува от по-малко от три години или, за целите на допустимостта за помощите за рисково финансиране, МСП, което отговаря на условието по член 21, параграф 3, буква б) и на условията за инвестиции за рисково финансиране въз основа на извършен от избрания финансов посредник финансов и правен анализ) когато капиталът, вписан в баланса на дружеството, **е намалял** с повече от половината поради натрупани загуби. За целите на настоящата разпоредба под понятието „дружество, при което поне някои негови съдружници носят неограничена отговорност за задълженията на дружеството“, се разбира по-специално типовете дружества, посочени в приложение II към Директива 2013/34/ЕС.

**2.3.** Когато предприятието **не е МСП**[[75]](#footnote-76) проверката се извършва въз основа на данните за последните 2 (две) приключени финансови години, както следва:

- съотношението задължения/собствен капитал на предприятието е било по-голямо от 7,5;

**и**

- съотношението за лихвено покритие на предприятието, изчислено на основата на EBITDA, е било под 1,0.

Съотношението задължения/собствен капитал се изчислява по следната формула: От пасива на Счетоводния баланс за съответната година: (Раздел В „Задължения“, ред с код 07100 „Облигационни заеми“ **плюс** ред с код 07200 „Задължения към финансови предприятия“) **делено** на Раздел А „Общо за раздел А“ , код на реда 05000.

Съотношението за лихвено покритие на предприятието, изчислено на основата на EBITDA се определя по следната формула: (Раздел Б „Приходи“ на Отчета за приходите и разходите за съответната година, ред с код 15000 „Общо за група I“ **минус** Раздел А „Разходи“ на ОПР, ред с код 10000 „Общо за група I“ **плюс** ред с код 10410 „Разходи за амортизация и обезценка на дълготрайни материални и нематериални активи“) **делено** на Раздел А „Разходи“ на ОПР, ред с код 11200„Разходи за лихви и други финансови разходи“.

**3.** Кандидати, които са получили **помощ за оздравяване** и все още не са възстановили заема или не са прекратили гаранцията, или са получили помощ за преструктуриране и все още са обект на план за преструктуриране.

Недопустими са кандидати по чл. 2, пар. 18, буква „г“ от Регламент (ЕС) № 651/2014 на Комисията, които са получили помощ за оздравяване и все още не са възстановили заема или не са прекратили гаранцията, или са получили помощ за преструктуриране и все още са обект на план за преструктуриране. В тази връзка, преди сключване на административен договор, кандидатите следва да представят Справка-извлечение за последната приключила финансова година от счетоводните сметки на кандидата по индивидуалния сметкоплан, утвърден от ръководството на предприятието, отчитащи приходите от дейността в т. ч., отчитащи нетните приходи от продажби, включително и приходите от финансирания и субсидии от държавата, както и отсрочените и разсрочени публични вземания.

**V. Преди сключване на административен договор ще се извършва и проверки на кандидата за удостоверяване на съответствието с изискванията, произтичащи от Регламент (ЕС) № 1407/2013 на Комисията (в случай че проекта ще се изпълнява при условията на режим „минимална помощ“ (de minimis)):**

Предмет на проверката преди сключване на административен договор ще бъде обстоятелството дали размерът на помощта за „едно и също предприятие“ по режим „de minimis“, за която се кандидатства, заедно с другите получени минимални помощи от кандидата, **не надхвърля левовата равностойност на 200 000 евро** и съответно левовата равностойност на 100 000 евро, в случай на едно и също предприятие, което осъществява автомобилни товарни превози за чужда сметка за период от три бюджетни години (двете предходни плюс текущата година).

В случай че на етап договаряне при проверката по същество на декларираните данни се установи надвишаване на прага за минимални/държавни помощи за едно и също предприятие, се издава Решение за отказ за предоставяне на безвъзмездна финансова помощ.

**VI. Преди сключване на административен договор ще се извършва и документална проверка за свързани предприятия на кандидата, осъществяващи подобна дейност** - включени в списъка на предложените за финансиране проектни предложения/списъка с резервните проектни предложения.

Под **подобна дейност,** за целите на настоящото изискване, следва да се разбира основна икономическа дейност, попадаща в рамките на същия тризначен цифров код (група) съгласно КИД-2008 на НСИ (Приложение 12) за 2022 г. Свързаността на кандидатите ще се изследва към датата на сключване на АДПБФП на основание чл. 4, ал. 5-8 от ЗМСП. В случай че бъде установено наличие на посоченото обстоятелство, ще бъде издадено Решение за отказ за предоставяне на безвъзмездна финансова помощ на всяко предложение от списъка на предложените за финансиране проектни предложения, класирано след първото такова, което също е включено в списъка на предложените за финансиране проектни предложения/списъка с резервните проектни предложения (ако такъв е съставен), в зависимост от категорията на предприятието, региона и тематичната област.

**VII. За целите на изпълнението и електронното отчитане на проектите**, одобрените за финансиране бенефициенти следва самостоятелно **да създадат потребителски профили** за достъп до ИСУН, като използват функционалностите на системата. Потребителските профили за електронно отчитане се създават от одобрените бенефициенти в модул „E-кандидатстване“, раздел „Проектни предложения“, секция (таб) „Профили за Е-отчитане“. За целта в системата следва да се прикачи **Заявление за профил за достъп на ръководител на бенефициента** (Приложение 19 към Условията за изпълнение) **и/или Заявление за профил за достъп на упълномощени от бенефициента лица до ИСУН** (Приложение 20 към Условията за изпълнение) – **подписано с валиден КЕП от лице, което е официален представляващ** на бенефициента и е вписан като такъв в ТР и регистъра на ЮЛНЦ. В случаите, когато бенефициентът се представлява САМО ЗАЕДНО от няколко физически лица, заявлението се попълва и подписва от всички тях.

След проверка на данните, въведени в ИСУН, **УО активира създадения потребителски профил** след сключване на АДПБФП със съответния бенефициент.

Ако кандидат по одобрено за финансиране проектно предложение **откаже сключване на АДПБФП**, се пристъпва към сключване на договор с кандидатите от резервния списък (в случай че такъв е съставен) по поредността на класирането им, до изчерпване на наличния бюджет по процедурата.

**Няма да бъде сключван административен договор с одобрен кандидат, по отношение на когото е налице неприключила проверка по сигнал за нередност. Административният договор ще бъде сключен, в случай че проверката по сигнала приключи с извод за липса на нередност.**

**Няма да бъде сключван административен договор с одобрен кандидат, за когото са налице задължения във връзка с недължимо платени, надплатени, неправомерно получени или неправомерно усвоени средства, включително лихвите върху тях.**

**При наличие на някое от посочените обстоятелства, покана по чл. 36, ал. 2 от ЗУСЕФСУ до съответния кандидат не се изпраща.**

Ръководителят на УО **издава мотивирано решение, с което отказва предоставянето на безвъзмездна финансова помощ**, в 14-дневен срок от одобряването на оценителния доклад, съответно от изтичането на срока по чл. 36, ал. 2 от ЗУСЕФСУ:

- за всяко проектно предложение, включено в списък на предложените за отхвърляне проектни предложения и основанието за отхвърлянето им;

- за проектно предложение, включено в списъка на предложените за финансиране проектни предложения, съответно списъка с резервните проектни предложения, подредени по реда на тяхното класиране, които успешно са преминали оценяването, но за които не достига финансиране - при несъгласие на кандидата да сключи административен договор;

- на кандидат, който не отговаря на изискванията за бенефициент или не е представил в срок доказателства за това;

- за проектни предложения, при които се предвижда финансиране в нарушение на чл. 4, ал. 4 от ЗУСЕФСУ;

- за проектни предложения, при които държавната помощ е недопустима или се надхвърлят прагът на допустимата държавна помощ или установените в акт на Европейския съюз прагове за минимална помощ.

Индивидуалните административни актове за отказ за предоставяне на безвъзмездна финансова помощ се издават на кандидата като електронни документи по реда на Закона за електронното управление и се съобщават на кандидатите чрез ИСУН. Към съобщението до съответния кандидат се прикача и издадения акт.

При остатъчен финансов ресурс безвъзмездна финансова помощ може да бъде предоставена и за проектни предложения от списъка с резервните проектни предложения, подредени по реда на тяхното класиране, които успешно са преминали оценяването, но за които не достига финансиране (ако има съставен такъв).

Всеки кандидат може да подаде до Ръководителя на УО сигнал за предоставяне на невярна и/или подвеждаща информация от кандидати в процедури по предоставяне на безвъзмездна финансова помощ по ПКИП и/или от бенефициентите на безвъзмездна финансова помощ по ПКИП, които при изпълнение на договор, сключен по проект финансиран от Европейския фонд за регионално развитие, предоставят невярна и /или подвеждаща информация за вписване в регистъра и проверка.

След сключване на административните договори, с оглед спазване на изискванията за публичност и прозрачност на държавните и минималните помощи и във връзка с чл. 9 от Регламент (ЕС) № 651/2014 и чл. 6 от Регламент (ЕС) № 1407/2013, в Mодула за прозрачност на Европейската комисия ще се публикува информация за всяка предоставена индивидуална държавна помощ в размер над 100 000 евро, както и в Информационна система „Регистър на минималните помощи“, поддържан от Министерство на финансите, ще се публикува информация за всяка предоставена индивидуална минимална помощ.

## 27. Приложения към Условията за кандидатстване:

Изрично пълномощно за подаване на проектното предложение (Приложение 1);

Декларация при кандидатстване (Приложение 2);

Декларация за държавни/минимални помощи (Приложение 3) и свързаните с нея приложения;

Декларация за обстоятелствата по чл. 3 и чл. 4 от Закона за малките и средните предприятия (Приложение 4);

Техническа спецификация на предвидените за закупуване ДМА и ДНА (Приложение 5);

Критерии и методология за оценка на проектните предложения (Приложение 6);

Примерни указания за попълване на електронен Формуляр за кандидатстване (Приложение 7);

Описание на приложимите по процедурата индикатори (Приложение 8);

Указания за подписване на Формуляра за кандидатстване и приложимите документи (Приложение 9);

Използвани съкращения и основни определения (Приложение 10);

Приложение I към Договора за функционирането на Европейския съюз (Приложение 11);

Класификация на икономическите дейности (КИД-2008) на НСИ (Приложение 12);

Списък на регионите за планиране в България и областите, попадащи в тях (Приложение 13);

Списък на общините в обхвата на селските райони на Република България (Приложение 14);

Таблица „Интелигентна специализация на България по райони“ (Приложение 15.1);

Национални приоритетни икономически дейности, идентифицирани в НСМСП 2021-2027 (Приложение 15.2);

Приложение I към Директива 2003/87/ЕО (относно установяване на схема за търговия с квоти за емисии на парникови газове) (Приложение 15.3);

Информация относно спазване на принципа за „ненанасяне на значителни вреди“ (Приложение 16).

1. Повече информация за попълването на раздел “Финансова информация – кодове по измерения” ще бъде представена в Примерните указания за попълване на електронен Формуляр за кандидатстване (Приложение 7). [↑](#footnote-ref-2)
2. ИСИС 2021-2027 е публикувана на следния адрес - <https://www.mig.government.bg/wp-content/uploads/2022/12/isis-2021-2027.pdf> [↑](#footnote-ref-3)
3. Доклад за България в рамките на Европейския семестър 2019. [↑](#footnote-ref-4)
4. Доклад за България в рамките на Европейския семестър 2022. [↑](#footnote-ref-5)
5. Съгласно определенията за „маркетингова иновация“ и „организационна иновация“, посочени в определението за „иновация“ в Приложение 10 към Условията за кандидатстване. [↑](#footnote-ref-6)
6. За целите на настоящата процедура под иновация, която е собствена разработка на кандидата, следва да се разбира иновация, която е разработена изцяло от кандидата или съвместно между кандидата и трети лица, чрез използване на външни услуги. [↑](#footnote-ref-7)
7. В Република България регион в преход е: Югозападен регион (ЮЗР). [↑](#footnote-ref-8)
8. В Република България по-слабо развити региони са: Северозападен регион (СЗР), Северен централен регион (СЦР), Североизточен регион (СИР), Югоизточен регион (ЮИР) и Южен централен регион (ЮЦР). [↑](#footnote-ref-9)
9. Определянето на категорията на предприятията е в съответствие с разпоредбите на чл. 3 и чл. 4 от Закона за малките и средни предприятия и Приложение I „Определение за МСП“ към Регламент (ЕС) № 651/2014, както и съгласно определението за „малки дружества със средна пазарна капитализация”, посочено в Приложение 10 към Условията за кандидатстване. [↑](#footnote-ref-10)
10. Одобрената с Решение на Европейската комисия Карта на регионалните помощи на Република България, която ще се прилага за периода 01.01.2022 - 31.12.2027 г., и нейните изменения, са публикувани на следния интернет адрес - <https://stateaid.minfin.bg/bg/432> [↑](#footnote-ref-11)
11. Съгласно чл. 3 и чл. 4 от ЗМСП и Приложение I към Регламент (ЕС) № 651/2014 на Комисията, и съгласно определението за „малки дружества със средна пазарна капитализация”, посочено в Приложение 10 към Условията за кандидатстване. [↑](#footnote-ref-12)
12. Съгласно определението за „място на изпълнение на проекта”, посочено в Приложение 10 към Условията за кандидатстване. [↑](#footnote-ref-13)
13. Съгласно Класификацията на териториалните единици за статистически цели в България. Списък на районите за планиране в България и областите, попадащи в тях е представен в Приложение 13. [↑](#footnote-ref-14)
14. При окончателно плащане УО извършва проверка дали сконтираната стойност на безвъзмездната помощ към сконтираната стойност на допустимите разходи е в рамките на допустимия интензитет при прилагане на следната формула: PV = FV/(1+i)t , където PV е сконтирана стойност, FV е реална стойност, i е лихвеният процент, а t – периода на изпълнение в години. [↑](#footnote-ref-15)
15. Отчет за приходите и разходите за 2022 г. на предприятието-кандидат: стойността по ред „Нетни приходи от продажби“ (код на реда 15100, колона 1). [↑](#footnote-ref-16)
16. Съгласно определението за „горски продукт“, посочено в Приложение 10 към Условията за кандидатстване. За да се прецени дали е спазено изискването, водещ ще е финалният продукт, който ще се изработва в резултат на подкрепените проекти, а не междинните операции, които производствения процес може да включва. [↑](#footnote-ref-17)
17. Във връзка с посоченото ограничение, кандидатите, които кандидатстват за дейност с код C16.29, следва да опишат подробно точния предмет на дейност и произвежданите от тях продукти в раздел „Допълнителна информация необходима за оценка на проектното предложение” от Формуляра за кандидатстване. [↑](#footnote-ref-18)
18. Във връзка с посоченото ограничение, кандидатите, които кандидатстват за дейност с код C16.10, следва да опишат подробно точния предмет на дейност и произвежданите от тях продукти в раздел „Допълнителна информация необходима за оценка на проектното предложение” от Формуляра за кандидатстване. [↑](#footnote-ref-19)
19. Във връзка с посоченото ограничение, кандидатите, които кандидатстват за дейност с код C10.83, следва да опишат подробно точния предмет на дейност и произвежданите от тях продукти в раздел „Допълнителна информация необходима за оценка на проектното предложение” от Формуляра за кандидатстване. [↑](#footnote-ref-20)
20. Съгласно определението за „сектор на рибарството и аквакултурите“, посочено в Приложение 10 към Условията за кандидатстване. [↑](#footnote-ref-21)
21. Дейността, в рамките на която ще се реализира внедряваната по проекта иновация, може да е основната, допълнителната или изцяло нова икономическа дейност за кандидата, което следва да бъде посочено в раздел „Допълнителна информация необходима за оценка на проектното предложение“ от Формуляра за кандидатстване. [↑](#footnote-ref-22)
22. Детайлна информация и обосновка за внедряваната по проекта иновация следва да бъде предоставена в раздел „Допълнителна информация необходима за оценка на проектното предложение“ от Формуляра за кандидатстване. [↑](#footnote-ref-23)
23. За целите на настоящата процедура под иновация, която е собствена разработка на кандидата, следва да се разбира иновация, която е разработена изцяло от кандидата или съвместно между кандидата и трети лица, чрез използване на външни услуги. [↑](#footnote-ref-24)
24. Интелектуалните права върху внедряваната по проекта иновация следва да са придобити към крайния срок за кандидатстване по процедурата. [↑](#footnote-ref-25)
25. Съгласно определенията за шестте типа бизнес процеси, посочени в определението за „иновация“ в Приложение 10 към Условията за кандидатстване. [↑](#footnote-ref-26)
26. Правата на интелектуална собственост (ПИС) са защитите, предоставени на създателите на интелектуална собственост, които включват авторско право, патенти за изобретения, полезни модели, търговски марки, географски означения, промишлени дизайни, нови сортове растения и породи животни, топология на интегралните схеми, търговски тайни и други обекти на интелектуална собственост, приложими в индустрията. [↑](#footnote-ref-27)
27. Рутинните промени и модернизациите включват незначителни промени по стока или услуга, които са очаквани и планирани предварително. Рутинните промени например са актуализации на софтуера, чрез които се идентифицират и премахват само кодиращи грешки и сезонни промени в модела на облекло. [↑](#footnote-ref-28)
28. За **продуктова иновация** такива доказателства могат да бъдат: сключени договори/предварителни договори за продажба, фактури, продуктови листи, продуктов асортимент на сайта, каталози с продукти, дневник на продажбите, запитвания от потенциални клиенти, поръчки/представени оферти за иновацията на потенциални клиенти и др.

    За **иновация в бизнес процесите** такива доказателства могат да бъдат: производствена документация, технологични отчети, протоколи за приключен етап от производството или за проведен качествен контрол (QA), спецификации, справки за произведена продукция или за количество отпадък, или за вложени суровини, или за времетраене на производствен цикъл, или за операция и т.н., според спецификата на внедрената иновация. [↑](#footnote-ref-29)
29. В случай че внедряваната по проекта иновация попада в повече от една област и/или подобласт на ИСИС 2021-2027, за целите на настоящата процедура, **следва да се избере и посочи във Формуляра за кандидатстване и навсякъде, където е приложимо, САМО ЕДНА тематична област и подобласт като водеща**. [↑](#footnote-ref-30)
30. Проектите, реализирани в тематичната област, следва да са съобразени с критериите за недопустимост на кандидатите, описани в т. 11.2 от Условията за кандидатстване, и по-специално демаркацията с ПРСР и Стратегическия план за развитие на земеделието и селските райони в България за периода 2023-2027 г., както и ограниченията за предприятията от секторите на рибарството и аквакултурите, първично производство на селскостопански продукти; преработката и продажбата на селскостопански продукти, посочени в Приложение 3.А към Декларацията за държавни/минимални помощи (Приложение 3). [↑](#footnote-ref-31)
31. Съгласно определението за „първоначална инвестиция“, посочено в Приложение 10 към Условията за кандидатстване. [↑](#footnote-ref-32)
32. Съгласно чл. 14, пар. 7 от Регламент (ЕС) № 651/2014, за да бъде определена дадена първоначална инвестиция като **диверсификация** на продукцията на даден стопански обект с продукти или услуги, които той не е произвеждал или предлагал до този момент, е необходимо общият размер на допустимите разходи по Елемент А „Инвестиции“ да надхвърля с поне 200% счетоводната стойност на активите, които се използват повторно, както са осчетоводени през финансовата година преди започването на работата по проекта. Спазването на това изискване ще бъде проверявано чрез „Справката относно активите, които ще бъдат използвани при производството на нов продукт” (Приложение 3.3 към Декларацията за държавни/минимални помощи или чрез декларираната релевантна информация в раздел „Е-декларации“ от Формуляра за кандидатстване) и Счетоводния амортизационен план на кандидата към 31 декември на годината преди започване на работата по инвестицията. Посоченото се отнася и за случаите когато кандидатът е малко дружество със средна пазарна капитализация и мястото на изпълнение на проекта е в ЮЗР (NUTS-2), и заявената категория първоначална инвестиция, която създава нова икономическа дейност, е „диверсификация на дейността на даден стопански обект, при условие че новата дейност не е същата или сходна с дейността, извършвана преди това от него“. [↑](#footnote-ref-33)
33. Съгласно чл. 14, пар. 7 от Регламент (ЕС) № 651/2014 за помощи, предоставяни на **кандидати, които са „малки дружества със средна пазарна капитализация“, за основна промяна** в целия производствен процес на продукта(ите) или цялостното предоставяне на услугата(ите), засегнати от инвестицията в стопанския субект, допустимите разходи по Елемент А „Инвестиции“ трябва да надхвърлят амортизацията на активите, свързани с дейността, която предстои да бъде модернизирана, през предходните три финансови години. Посоченото изискване ще бъде проверявано чрез „Справката относно активите, свързани с дейността, която ще се модернизира” (Приложение 3.4 към Декларацията за държавни/минимални помощи или чрез декларираната релевантна информация в раздел „Е-декларации“ от Формуляра за кандидатстване) и Данъчния амортизационен план на кандидата, удостоверяващ сумата на разходите за амортизация на активите, свързани с дейностите, които ще бъдат модернизирани за предходните три отчетни периода (години) преди започване на работата по инвестицията. [↑](#footnote-ref-34)
34. Съгласно определението за „първоначална инвестиция, която създава нова икономическа дейност“, посочено в Приложение 10 към Условията за кандидатстване. [↑](#footnote-ref-35)
35. Съгласно определението за „същата или сходна дейност“, посочено в Приложение 10 към Условията за кандидатстване. При преценката дали новата дейност не е същата или сходна с дейността, извършвана преди това от кандидата, ще се проверява дали кода на проекта, посочен във Формуляра за кандидатстване, попада в рамките на същия четиризначен цифров код (клас), съгласно КИД-2008 на НСИ (Приложение 12), на основната и допълнителните (ако е приложимо) икономически дейности на кандидата, съгласно служебна проверка от НСИ, чрез Мониторстат, за 2022 г. [↑](#footnote-ref-36)
36. Съгласно определението за „консултантски и помощни услуги в подкрепа на иновациите“, посочено в Приложение 10 към Условията за кандидатстване. [↑](#footnote-ref-37)
37. В посочените дейности не се включват дейности по заплащане на такси за заявяване и регистрация на правата по индустриална собственост върху внедряваната иновация пред съответното компетентно ведомство, тъй като същите се включват в дейност 1 по Елемент Б „Услуги“ - „защита на правата по индустриална собственост върху внедряваната иновация“. [↑](#footnote-ref-38)
38. С оглед на спецификата на процедурата, допустимо е ползването на определени услуги, извършвани от лабораториите, а не наемането на лаборатории от кандидата за определен период от време. [↑](#footnote-ref-39)
39. Съгласно определението за „започване на работите по проекта“, посочено в Приложение 10 към Условията за кандидатстване. [↑](#footnote-ref-40)
40. Определение и допълнителна информация относно спазване на принципа за „ненанасяне на значителни вреди“ са представени в Приложение 10 и Приложение 16 към Условията за кандидатстване. [↑](#footnote-ref-41)
41. Съгласно определението за „транспортни средства и съоръжения“, посочено в Приложение 10 към Условията за кандидатстване. [↑](#footnote-ref-42)
42. Посоченото се отнася до предприятия, включени в Регистъра за търговия с квоти за емисии на парникови газове. [↑](#footnote-ref-43)
43. В случаите, когато замяната на отоплителните системи е с цел:

    - осъвременяване на районните отоплителни и охладителни системи до статуса на „ефективни районни отоплителни и охладителни системи“ съгласно определението в член 2, точка 41 от Директива 2012/27/ЕС;

    - модернизиране на инсталациите за комбинирано производство на топлинна и електрическа енергия до статуса на „високоефективно комбинирано производство на енергия“ съгласно определението в член 2, точка 34 от Директива 2012/27/ЕС;

    - инвестиции в котли и отоплителни инсталации, работещи с природен газ, в жилища и сгради, заместващи инсталации, работещи на базата на въглища, торф, лигнитни въглища или нефтени шисти. [↑](#footnote-ref-44)
44. В съответствие с чл. 192, пар. 2 от Регламент (ЕС, Евратом) 2018/1046 на Европейския парламент и на Съвета от 18 юли 2018 година, печалбата се определя като надвишаването на постъпленията спрямо допустимите разходи направени от бенефициента по съответното проектно предложение в момента на предявяване на искане за окончателно плащане на отпусната по проекта безвъзмездна помощ. Посочените постъпления се ограничават до прихода, генериран от дейностите по проекта. [↑](#footnote-ref-45)
45. Съгласно определението за „дата на предоставяне на помощта“, посочено в Приложение 10 към Условията за кандидатстване. [↑](#footnote-ref-46)
46. Разходите за доставка, монтаж, инсталиране, изпитване и въвеждане в експлоатация на ДМА са допустими само в случай, че са включени в общата стойност на съответния/те актив/и, посочен/и в раздел „Бюджет“ от Формуляра за кандидатстване. В случай че разходите за доставка, монтаж, инсталиране, изпитване и въвеждане в експлоатация на ДМА са посочени на отделен бюджетен ред, същите ще бъдат премахнати от бюджета на проекта. [↑](#footnote-ref-47)
47. Съгласно определението за „консултантски и помощни услуги в подкрепа на иновациите, включително услугите, предоставяни от организации за научни изследвания и разпространение на знания, научноизследователски инфраструктури, инфраструктури за изпитване и експериментиране или иновационни клъстери“, посочено в Приложение 10 към Условията за кандидатстване. [↑](#footnote-ref-48)
48. В посочените разходи не се включват разходи за такси пред компетентното ведомство във връзка със защита на правата по индустриална собственост върху внедряваната иновация, тъй като същите се включват в обхвата на разходите по т. 1) от Елемент Б „Услуги“. [↑](#footnote-ref-49)
49. С оглед на спецификата на процедурата, допустимо е ползването на определени услуги, извършвани от лабораториите, а не наемането на лаборатории от кандидата за определен период от време. [↑](#footnote-ref-50)
50. Съгласно определението за „започване на работите по проекта“, посочено в Приложение 10 към Условията за кандидатстване. [↑](#footnote-ref-51)
51. Определение и допълнителна информация относно спазване на принципа за „ненанасяне на значителни вреди“ са представени в Приложение 10 и Приложение 16 към Условията за кандидатстване. [↑](#footnote-ref-52)
52. Съгласно определението за „транспортни средства и съоръжения“, посочено в Приложение 10 към Условията за кандидатстване. [↑](#footnote-ref-53)
53. Посоченото се отнася до предприятия, включени в Регистъра за търговия с квоти за емисии на парникови газове. [↑](#footnote-ref-54)
54. В случаите, когато замяната на отоплителните системи е с цел:

    - осъвременяване на районните отоплителни и охладителни системи до статуса на „ефективни районни отоплителни и охладителни системи“ съгласно определението в член 2, точка 41 от Директива 2012/27/ЕС;

    - модернизиране на инсталациите за комбинирано производство на топлинна и електрическа енергия до статуса на „високоефективно комбинирано производство на енергия“ съгласно определението в член 2, точка 34 от Директива 2012/27/ЕС;

    - инвестиции в котли и отоплителни инсталации, работещи с природен газ, в жилища и сгради, заместващи инсталации, работещи на базата на въглища, торф, лигнитни въглища или нефтени шисти. [↑](#footnote-ref-55)
55. НСМСП 2021-2027 е публикувана на следния адрес - <https://www.strategy.bg/StrategicDocuments/View.aspx?lang=bg-BG&Id=1403> [↑](#footnote-ref-56)
56. В случай на режим „минимална помощ“ (de minimis) съгласно Регламент (ЕС) № 1407/2013 на Комисията максималният размер на помощта за едно и също предприятие, заедно с другите получени минимални помощи, не може да надхвърля левовата равностойност на 200 000 евро за период от три бюджетни години (двете предходни плюс текущата година). [↑](#footnote-ref-57)
57. Съгласно чл. 8 от Регламент (ЕС) № 651/2014 и чл. 5 от Регламент (ЕС) № 1407/2013. [↑](#footnote-ref-58)
58. Съгласно определението за „публична подкрепа (държавно подпомагане)”, посочено в Приложение 10 към Условията за кандидатстване. [↑](#footnote-ref-59)
59. Съгласно информацията за „Харта на основните права на Европейския съюз”, посочена в Приложение 10 към Условията за кандидатстване и Насоките за прилагане на Хартата на основните права на ЕС, публикувани на интернет адрес - <https://www.eufunds.bg/bg/node/8223> [↑](#footnote-ref-60)
60. Съгласно информацията за „Конвенция на ООН за правата на хората с увреждания”, посочена в Приложение 10 към Условията за кандидатстване и Насоките за прилагане на Конвенцията на ООН за правата на хората с увреждания, публикувани на интернет адрес - <https://www.eufunds.bg/bg/node/8224> [↑](#footnote-ref-61)
61. Ръководството може да бъде намерено на интернет адрес: <https://eumis2020.government.bg/bg/s/Help/Index>, раздел "Ръководство за работа със системата", файл „Ръководство за подаване на проектни предложения“. [↑](#footnote-ref-62)
62. Подробна информация относно критериите за оценка, точките, които се присъждат по всеки един от тях и източниците на проверка, е посочена в Критерии и методология за оценка на проектните предложения (Приложение 6). [↑](#footnote-ref-63)
63. С оглед извършване на оценка по критерия, кандидатите следва да представят информация във Формуляр за кандидатстване, раздел „Допълнителна информация необходима за оценка на проектното предложение“. [↑](#footnote-ref-64)
64. В случай на предоставяне на патент за изобретение или свидетелство за регистрация на полезен модел или промишлен дизайн, същите следва да са действащи към крайния срок за кандидатстване по процедурата. [↑](#footnote-ref-65)
65. За административна област, в която се изпълнява проекта, се приема областта с най-голям дял на заложени разходи в бюджета. При преценка дали проектът попада в една от приоритетните тематични области на ИСИС за съответния район, водещо е основното място на изпълнение на проекта (там, където ще се реализират най-голямата част от разходите съгласно раздел „Бюджет“ от Формуляра за кандидатстване). [↑](#footnote-ref-66)
66. За целите на настоящите Условия под „лице, което е официален представляващ на кандидата и е вписан като такъв в ТР и Регистъра на ЮЛНЦ“ следва да се разбира официален представител на предприятието, който е вписан като такъв в ТР и Регистъра на ЮЛНЦ. [↑](#footnote-ref-67)
67. Съгласно определението за „група предприятия“, посочено в Приложение 10 към Условията за кандидатстване. [↑](#footnote-ref-68)
68. Съгласно определението за „започване на работите по проекта“, посочено в Приложение 10 към Условията за кандидатстване. [↑](#footnote-ref-69)
69. Съгласно определението за „едно и също предприятие“, посочено в Приложение 10 към Условията за кандидатстване. [↑](#footnote-ref-70)
70. За целите на настоящата процедура под иновация, която е собствена разработка на кандидата, следва да се разбира иновация, която е разработена изцяло от кандидата или съвместно между кандидата и трети лица, чрез използване на външни услуги. [↑](#footnote-ref-71)
71. Не е необходимо подписване на Техническата спецификация (Приложение 5) с КЕП преди прикачването ѝ в ИСУН 2020. [↑](#footnote-ref-72)
72. В случаите, когато в офертата не е упоменато дали цената е с включен ДДС се счита:

    - при оферта, издадена от български производител/доставчик - посочената стойност (цена) в офертата е с ДДС;

    - при оферта, издадена от чуждестранен производител/доставчик - посочената стойност (цена) в офертата е без ДДС. [↑](#footnote-ref-73)
73. Вместо Счетоводна политика е допустимо представянето на поясненията към Годишния финансов отчет на кандидата, в случай че същите съдържат информация за стойностния праг на същественост на ДМА и ДНА. [↑](#footnote-ref-74)
74. В случай че един и същи кандидат е подал повече от едно проектно предложение, Оценителната комисия разглежда само последното постъпило предложение, а предходните се считат за оттеглени. [↑](#footnote-ref-75)
75. Не са МСП предприятия, попадащи в определението за „малки дружества със средна пазарна капитализация (Small Mid-Caps)“, посочено в Приложение 10 към Условията за кандидатстване. [↑](#footnote-ref-76)